AFC Cup Ge Dream Team Gai Dhagandey Himenijje - Vaguthu\n5 މަސް ކުރިން ( އޭޕްރީލް 10, 2021 )\nމި ސީޒަނުގެ ދިވެހި ޕްރިމިއަރ ލީގުގައި ދަގަނޑޭ-- ފޮޓޯ: އެފްއޭއެމް\nއޭއެފްސީގެ ވެބްސައިޓުގައި އެކުލަވާލި އޭއެފްސީ ކަޕުގެ ޑްރީމް ޓީމުގައި ރާއްޖޭގެ އެއްވަނަ ފުޓްބޯޅަ ކުޅުންތެރިޔާ އަލީ އަޝްފާގު (ދަގަނޑޭ) ހިމެނިއްޖެއެވެ.\nމި ވޯޓުން އަޝްފާގު ހޮވިފައިވަނީ އޮންލައިން ވޯޓުން ހޮވި ޑްރީމް ޓީމުގެ 3-4-3 ފޯމޭޝަނުގެ ތެރެއިން ފޯވާޑުންގެ ތެރޭގައި ހިމެނޭ ތިން މީހުންގެ ތެރެއިންނެވެ. ދަގަނޑޭއަށް ލިބުނީ ދެވަނައެވެ. ދެވަނަ މަޤާމާއެކު ދަގަނޑޭއަށް ވަނީ 28.35 އިންސައްތަ ވޯޓު ލިބިފައެވެ.\nމޮޅު ފޯވާޑުން ހޮވުމަށް އޭއެފްސީން ވަނީ 13 ފޯވާޑުން ޝޯޓްލިސްޓުކޮށްފައެވެ. މީގެތެރޭގައި އަވައްޓެރި އިންޑިއާގެ ސުނިލް ޗެތުރީވެސް ހިމެނެއެވެ. އަދި އާސިއާން ސަރަހައްދާއި އަރަބި ހިސާބު ގައުމުތަކުން ވިދާލި ކުޅުންތެރިންވެސް ހިމެނެއެވެ.\nއޭއެފްސީން އެކުލަވާލާ ޑްރީމް ޓީމުގެ ޑިފެންޑަރުންގެ ތެރޭގައި ރާއްޖޭގެ ކެޕްޓަން އަކްރަމް އަބްދުލް ޢަނީވެސް ހިމެނުނެވެ. ނަމަވެސް ލިބުނު ވޯޓުގެ އަދަދު މަދުވުމުން ފައިނަލް ޓީމަކަށް އޭނާ ނުހޮވެއެެވެ.\nދަގަނޑޭ ވަނީ އޭއެފްސީން ހުޅުވާލި އެންމެ ރީތި ގޯލު ހޮވުމަށް ބޭއްވި ބްރެކެޓް ޗެލެންޖް ކާމިޔާބުކޮށްފައެވެ. އޭއެފްސީ ކަޕަކީ ދަގަނޑޭގެ ކެރިއަރުގައި ބޮޑުބައެއް ހިއްސާކޮށްފައިވާ މުބާރާތެކެވެ. އުމުރުން 18 އަހަރުގައި އޭއެފްސީ ކަޕުގައި ކުޅެން ފެށި ދަގަނޑޭ ވަނީ ކޮންމެ މުބާރާތެއްގައި ވެސް ބޮޑު ތަފާތުތަކެއް ދައްކާފައެވެ.\nމިހާތަނަށް އޭއެފްސީ ކަޕުގައި 10 އަހަރު އޭނާ ފެނިފައިވެއެވެ. މީގެތެރޭގައި 2005 ވަނަ އަހަރު ނިއުރޭޑިއަަންޓް މުބާރާތުގެ ސެމީފައިނަލަށް ދިޔަ ފަހަރު ފާހަގަކޮށްލެވެއެވެ. އެފަހަރުގެ މުބާރާތުގައި ވެސް ދަގަނޑޭ ވަނީ ފާހަގަކޮށްލެވޭ ކުޅުމެއް ދައްކާފައެވެ. ދަގަނޑޭ ހިމެނެނީ އޭއެފްސީ ކަޕުގެ އެންމެ ގިނަ ލަނޑުޖެހި ކުުޅުންތެރިންގެ ލިސްޓުން ހަތްވަނައިގައެވެ. އެއީ ޖުމްލަ 29 ލަނޑު އެ މުބާރާތުގައި ޖަހައިގެންނެވެ.\nއޭއެފްސީ ކަޕުގައި ދަގަނޑޭ ކުޅުނު ކުލަބުތަކުގެ ތެރޭގައި ނިއުރޭޑިއަންޓާާއި ކުލަބު ވެލެންސިއާ އާއި، ވީބީ އައްޑޫ އެފްސީ އަދި ޓީސީ ސްޕޯޓްސް ކުލަބު ހިމެނެއެވެ.\nއޭޕްރީލް 10, 2021 16:15\nމަ ދެރަވަނީ ޔޫރަޕްގެ ލީގުތަކުގައި ކުޅުމުގެ ފުރުސަތު ދަގަނޑޭ ނަގާލީމާ! މިއަދު ދަގަޑޭ ހުންނަނީ އޭއެފްސީ ކަޕް ޑްރީމް ޓީމަކު ނޫން. އެއަށްވުރެ މާ ކުރީގައި. ދަގޭ ކިބާގައި އެފެންވަރު އެބަހުރި.


ޓްރަމްޕާ ޚިލާފަށް އިދިކޮޅު ކެނޑިޑޭޓް ބައިޑެން މި ދަނޑިވަޅުގައި...\nޓްރަމްޕާ ޚިލާފަށް އިދިކޮޅު ކެނޑިޑޭޓް ބައިޑެން މި ދަނޑިވަޅުގައި ކެމްޕެއިން ރެލީ ބާއްވާން ބޭނުންފުޅެއް ނުވޭ\nއެމެރިކާގެ ރިޔާސީ އިންތިޚާބު އޮންނާނީ މިއަހަރުގެ ނޮވެންބަރު މަހުގެ ތިންވަނަ ދުވަހު\nކޮވިޑް-19 ގެ ބަލިމަޑުކަމާއި ގުޅިގެން ބައިޑެން ވަނީ އާންމުންގެ ތެރެއަށް ނުކުމެ އުޅުން މަދުކުރައްވާފަ\nމިއީ ފަހުގެ ތާރީޚެއްގައި އަންނަ ހުރިހާ ގޮތަކުންވެސް ތަފާތު ކެމްޕެއިންއަކަށް ވާނެ\n1 ޖުލައި 2020 | ބުދަ 12:22\nއެމެރިކާގެ ރިޔާސީ އިންތިޙާބުގައި ވާދަ ކުރައްވާ އެޤައުމުގެ ކުރީގެ ނައިބް ރައީސް ޖޯ ބައިޑެން\nއެމެރިކާގެ ރިޔާސީ އިންތިޙާބުގައި ވާދަ ކުރައްވާ އެ ޤައުމުގެ ކުރީގެ ނައިބް ރައީސް ޖޯ ބައިޑެން ކެމްޕެއިން ރެލީތައް ބާއްވަން ޤަސްތު ނުކުރައްވާ ކަމަށް ވިދާޅުވެއްޖެއެވެ.\nއެމެރިކާގެ ރައީސް ޑޮނަލްޑް ޓްރަމްޕް އެމެރިކާގެ އެކި ސްޓޭޓުތަކުގައި ކެމްޕެއިން ރެލީތައް ބާއްވަމުން ގެންދަވާއިރު، ކޮވިޑް-19 ގެ ބަލިމަޑުކަން އޮތުމާއެކު، ބައިޑެން އެފަދައިން ކެމްޕެއިން ރެލީތައް ބާއްވަން ބޭނުންފުޅު ނުވާ ކަމަށް ބީބީސީގައި ރިޕޯޓް ކޮށްފައިވެއެވެ.\nބައިޑެންއާ ޙަވާލާދީ ބީބީސީގައި ރިޕޯޓް ކޮށްފައިވާ ގޮތުން ޑެލާވާރ ގައި ބޭއްވި ނޫސްވެރިންގެ ބައްދަލުވުމެއްގައި ބައިޑެން ވަނީ މިއީ ފަހުގެ ތާރީޚެއްގައި އަންނަ ހުރިހާ ގޮތަކުން ވެސް ތަފާތު ކެމްޕެއިނަކަށް ވާނެ ކަމަށް ވިދާޅުވެފައެވެ. އެހެން ނަމަވެސް، ކޮންމެ ގޮތެއް ވިޔަސް، އެމަނިކުފާނު އިސް ކުރައްވާނީ ސިއްހީ މާހިރުންގެ ބަސްކަން ފާހަގަ ކުރައްވައި ބައިޑެން ވިދާޅުވީ، މިއީ އެމެރިކާގެ ރައްޔިތުންގެ ސަލާމަތާއި ރައްކާތެރިކަން އިސް ކުރުމުގެ ގޮތުން ނިންމެވި ނިންމެވުމެއް ކަމަށެވެ.\nކޮވިޑް-19 ގެ ބަލިމަޑުކަމާއި ގުޅިގެން ބައިޑެން ވަނީ އާންމުންގެ ތެރެއަށް ނުކުމެ އުޅުން މަދު ކުރައްވާފައެވެ. އެކަމާ ގުޅިގެން ޓްރަމްޕްގެ ކެމްޕެއިން ރެލީތަކުގައި ބައިޑެންއަށް މުޚާތަބު ކުރައްވައި "ހައިޑިންގ ބައިޑެން" އޭ ވިދާޅުވެ، މަލާމަތް ކުރައްވަމުން ގެންދަވާ ކަމަށް ބީބީސީގައި ރިޕޯޓް ކޮށްފައިވެއެވެ.\nބައިޑެން ވަނީ އެމެރިކާގެ ކުރީގެ ރައީސް ޖޯޖް ޑަބްލިއު ބުޝްގެ ވެރިކަމުގައި އެމެރިކާގެ ސެކެޓްރީ އޮފް ސްޓޭޓްގެ މަސްއޫލިއްޔަތު އަދާކުރެއްވުމުގެ އިތުރުން، ބިލް ކްލިންޓަންގެ ވެރިކަމުގައި ޖޮއިންޓް ޗީފް އޮފް ސްޓޭޓްގެ ޗެއަރމަންކަން ވެސް ކުރައްވާފައެވެ. ޖޯ ބައިޑެން އަށް ތާޢީދު ކުރައްވަން ނިންމެވިކަން އެމެރިކާގެ ކުރީގެ ރައީސް ބަރަކް އޮބާމާގެ އިތުރުން، ބައިޑެން އާ އެންމެ ގާތުން ޕްރައިމަރީގައި ވާދަކުރައްވާ، ފަހުން ޕްރައިމަރީން ވަކިވެ ވަޑައިގެންފައިވާ ބަރނީ ސެންޑަރސްވެސް ވަނީ އިއުލާނު ކުރައްވާފައެވެ.\nއެމެރިކާގެ ރިޔާސީ އިންތިޚާބު އޮންނާނީ މިއަހަރުގެ ނޮވެންބަރު މަހުގެ ތިންވަނަ ދުވަހުއެވެ.


Noorul-Islam | “This day I have perfected your religion For you, completed My favor upon you, And have chosen for you Islam as your religion.” Al-Qur’an(5:3) | Page 2\nFebruary 9, 2009 by noorulislam\nFebruary 6, 2009 by noorulislam\nPlease click on each image to visit the linked webpage.\nDecember 30, 2008 by noorulislam\nތިބާގެ ޢަދުއްވަކީ ކާކުކަން ފިސާރި ރަނގަޅަށް ދަސްކުރޭ!\nމާތް ﷲ ވަޙީ ކުރެއްވިއެވެ. ( إِنَّ الشَّيْطَانَ لَكُمْ عَدُوٌّ فَاتَّخِذُوهُ عَدُوًّا إِنَّمَا يَدْعُو حِزْبَهُ لِيَكُونُوا مِنْ أَصْحَابِ السَّعِيرِ ) މާނައީ:” ހަމަކަށަވަރުން ޝައިޠާނާ ތިޔަބައި މީހުންނަށް ވަނީ ޢަދާވާތްތެރިއަކު ކަމުގައެވެ. ފަހެ އެ ޝައިޠާނާއަކީ ޢަދާވާތްތެރިއެއް ކަމުގައި ތިޔަބައިމީހުން ހިފާށެވެ! އޭނާގެ ޕާރޓީ އަށް އޭނާ ގޮވާކަން ކަށަވަރީ (ނަރަކައިގެ) ހުޅުގަނޑުގެ އަހުލުވެރިންނަށް ވުމަށެވެ.”\nއަދިވެސް ވަޙީ ކުރެއްވިއެވެ. (وَقَالَ الشَّيْطَانُ لَمَّا قُضِيَ الأمْرُ إِنَّ اللَّهَ وَعَدَكُمْ وَعْدَ الْحَقِّ وَوَعَدْتُكُمْ فَأَخْلَفْتُكُمْ وَمَا كَانَ لِي عَلَيْكُمْ مِنْ سُلْطَانٍ إِلا أَنْ دَعَوْتُكُمْ فَاسْتَجَبْتُمْ لِي فَلا تَلُومُونِي وَلُومُوا أَنْفُسَكُمْ مَا أَنَا بِمُصْرِخِكُمْ وَمَا أَنْتُمْ بِمُصْرِخِيَّ إِنِّي كَفَرْتُ بِمَا أَشْرَكْتُمُونِي مِنْ قَبْلُ إِنَّ الظَّالِمِينَ لَهُمْ عَذَابٌ أَلِيمٌ ) މާނައިީ:” އަދި އެއުރެންގެ މައްޗަށް ނިޔާ ކަނޑައެޅި ނިމުމަށްފަހު ޝައިޠާނާ ބުނާނެތެވެ. ހަމަކަށަވަރުން ﷲ ކުރައްވާފައިވަނީ ޙައްޤު ވަޢުދުފުޅެކެވެ. އަދި އަހުރެންވެސް ކަލެމެންނަށް ވަޢުދުވީމެވެ. ނަމަވެސް އަހުރެން ވަނީ އެ ވަޢުދާއި ޚިލާފު ވެފައެވެ. ކަލޭމެންނަށް ހަމަ އެކަނި ގޮވައިލުން ފިޔަވއި ކަލޭމެންގެ މައްޗަށް އެއްވެސް ބާރެއް އަހުރެންނަކަށް ލިބިގެނެއް ނުވެއެވެ. ދެން ކަލޭމެން އަހުރެންގެ ގޮވައިލުމަށް އިޖާބަ ދިނީއެވެ. ވުމާއެކު އަހުރެން ކުށްވެރި ނުކުރާށެވެ! ކުށްވެރި ކުރަންވީ ހަމަ ކަލޭމެންގެ އަމިއްލަ ނަފްސުތަކެވެ. އަހުރެންނަކަށް ކަލޭމެންގެ އެހީތެރިއަކަށް ނުވެވޭ ހުއްޓެވެ. ހަމަކަށަވަރުން ތިޔަބައިމީހުން، އަހުރެންނީ ﷲ ގެ ބައިވެރިޔަކު ކަމުގައި ޝަރީކު ކުރިކަމަށް، ކުރިންސުރެވެސް އަހުރެން ކާފިރު ވީމެވެ. ހަމަކަށަވަރުން އަނިޔާވެރިންނަށް ވޭންދެނިވި ޢަޛާބު ހުއްޓެވެ.”\nއަދިވެސް ވަޙީ ކުރެއްވިއެވެ. (وَقُلْ لِعِبَادِي يَقُولُوا الَّتِي هِيَ أَحْسَنُ إِنَّ الشَّيْطَانَ يَنْزَغُ بَيْنَهُمْ إِنَّ الشَّيْطَانَ كَانَ لِلإنْسَانِ عَدُوًّا مُبِينًا ) މާނައީ: “ތިމަންރަސްްކަލާންގެ އަޅުންނަށް ކަލޭގެފާނު ވިދާޅުވާށެވެ! ރީތިކަންބޮޑު ބަސްތަކުން (ކާފިރުންނާއި) ވާހަކަދައްކައި ބަސްބުނެ އުޅޭށެވެ! ހަމަކަށަވަރުން ޝައިޠާނާ ތިޔަބައިމީހުންގެ ދެމެދުގައި ފަސާދަ އުފައްދައެވެ. ހަމަކަށަވަރުން ޝައިޠާނާ އަކީ އިންސާނާއަށް ބަޔާންވެގެންހުރި ދުޝްމަނެއް ކަމުގައި ވިއެވެ.”\nއަދިވެސް ވަޙީ ކުރެއްވިއެވެ. (يَا بَنِي آدَمَ لا يَفْتِنَنَّكُمُ الشَّيْطَانُ كَمَا أَخْرَجَ أَبَوَيْكُمْ مِنَ الْجَنَّةِ يَنْزِعُ عَنْهُمَا لِبَاسَهُمَا لِيُرِيَهُمَا سَوْآتِهِمَا إِنَّهُ يَرَاكُمْ هُوَ وَقَبِيلُهُ مِنْ حَيْثُ لا تَرَوْنَهُمْ إِنَّا جَعَلْنَا الشَّيَاطِينَ أَوْلِيَاءَ لِلَّذِينَ لا يُؤْمِنُونَ ) މާނައީ:” އޭ އާދަމްގެ ދަރިންނޭވެ! ޝައިޠާނާ ތިޔަބައިމީހުން ފިތުނައަށް ހައްލައި ހެދިޔަ ނުދޭށެވެ! އެއީ ތިޔަބައިމީހުންގެ މައިންބަފައިންނަށް (އެބަހީ: އާދަމްގެ ފާނު އާއި ޙައްވާގެފާނަށް) އެދެކަނބަލުންގެ (ފޮރުވިގެންވާ) ޢައުރަ ދެއްކުމަށްޓަކައި، އެދެކަނބަލުން (ނިވައިވެވަޑައިގަންނަވާ) ހެދުންކޮޅު ބާލުވައި، ސުވަރުގެއިން އެދެކަނބަލުންނެރެލި ފަދައިންނެވެ. ހަމަކަށަވަރުން ތިޔަބއިމީހުންނަށް ނުފެންނަ ހިނދުގައި، އޭނާ އާއި އޭނާގެ ލަޝްކަރަށް ތިޔަބައިމީހުން ފެނެއެވެ. ހަމަކަށަވަރުނ އީމާން ނުވާ މީހުންނަށް އެހީތެރިން ކަމުގައި ތިމަންރަސްކަލާންގެ ޝައިޠާނުން ލެއްވީމެވެ.”\nއަދިވެސް ވަޙީ ކުރެއްވިއެވެ. ( الَّذِينَ آمَنُوا يُقَاتِلُونَ فِي سَبِيلِ اللَّهِ وَالَّذِينَ كَفَرُوا يُقَاتِلُونَ فِي سَبِيلِ الطَّاغُوتِ فَقَاتِلُوا أَوْلِيَاءَ الشَّيْطَانِ إِنَّ كَيْدَ الشَّيْطَانِ كَانَ ضَعِيفًا ) މާނައީ: “އީމާންވީ މީހުން މާތްﷲ ގެ މަގުގައި ހަނގުރާމަ ކުރެއެވެ. އަދި ކާފިރުވި މީހުން ޠާޣޫތުގެ (ޝައިޠާނާ) ގެ މަގުގައި ހަނގުރާމަ ކުރެއެވެ. ފަހެ ތިޔަބައިމީހުން ޝައިޠާނާގެ އެހީތެރިންނާއި ހަނގުރާމަކުރާށެވެ! ހަމަކަށަވަރުން ޝައިޠާނާގެ ކެހިވެރިކަން އެއީ ބާރެއްނެތް ނިކަމެތި އެއްޗެއް ކަމުގައި ވިއެވެ.”\nތިރީގައި މިވަނީ ތިބާގެ އެންމެ ބޮޑު ޢަދުއްވު؛ އެއެއްޗެއްގެ މައްޗަށް މާތްﷲ ލަޢުނަތްލެއްވި އިބިލީހާއި ބެހޭ މަޢުލޫމާތު ކޮޅެކެވެ.\nޣާފިލު ކަންމަތީ ތިބޭ މީހުންގެ ހިތްތައް\nއެއްވަނަ ދަރަޖައިގެ ފާސިޤެއް\nﷲ ގެ ނަންފުޅު ނުގަނެވޭ ހިސާބުތައް\nކަތި މަގުތައް (ޙައްޤުން އެއްކިބާ ވެފައިވާ މަގު)\nޖަލްސާ ބާއްވާ ތަންތަން\n” މުނާފިޤުކަން – މައިގަނޑު އަޚްލާޤު “\nއެކިއެކި ކުލަކުލަ (ކުލަ ބަދަލުކުރާ ބޮނޑު ފަދައިން) ، ކޮންމެ ތަނަކަށް ކުލަޔެއް\nރަނގަޅަށް ޢައުރަ ނިވާ ނުކޮށްތިބޭ ، އަދި އޮރިޔާން އަންހެނުން\nﷲ ހަނދުމަކުރުމުން އެއްކިބާވެގެން އުޅޭ ޣާފިލުންދެކެ\nﷲ ގެ ޙަޟުރަތަށް ފާފަ ފުއްސަވައިދެއްވުމަށް އެދި ދެންނެވުން\nއޭނާއަށް އުނދަގޫކުރާ ކަންތައް\nއޭރަކު ބޭނުންވާ ގޮތަކަށް ސިފަޖެހުން\nއާދަމްގެފާނަށް އިޙްތިރާމްގެ ސަޖިދަ ޖެހުމަށް އިންކާރު ކުރިދުވަސް\nއޭނާ ފާޅުވުމުގެ ފެށުން\nއޭނާގެ ރޯދީގެ މައިގަނޑު\nނަޖިސް ތަންތަނާއި އުރެދުމުގެ ޢަމަލުތައް ހިންގާ ތަންތަން\nއޭނާގެ މަސައްކަތްތައް ހިންގުމާއި ބެހޭ ކޮޓަރި ( އޮޕަރޭޝަން ރޫމް)\nމުންކަރާތްތަކަށް އެހީތެރިވުމާއި، އެކަންކަމަށް ލޯބި ޖެއްސުން\nހުތުރުކަން ބޮޑު ފާޙިޝް ކަންތައްތައް ކުރުމަށް ކުރާ އަމުރު\nއެބައިމީހުންގެ މައްޗަށް ކޯފާލެއްވި (ޔަހޫދީންނާއި) މަގުގެއްލިފައިވާ (ނަޞާރާ) އިންނާއި ބެހޭ ޑިރެކްޓަރ ޖެނެރަލް\nޤިޔާމަތް ދުވަހާއި ޖެހެންދެން\nޚިދުމަތް ކުރުމުގެ މުއްދަތު\nނަރަކައަށް ދާން އޮތްމަގު\nދަތުރުކޮށްފައިދާ ތަން (ޑެސްޓިނޭޝަން)\nފައިދާއެއް ނެތް ބުރަބުރައިގެންދާ ކުނޑިފުށްތަކެއް\nޖިންނީންނާއި އިންސީންގެ ތެރޭގައި ހިމެނޭ ޝައިޠާނުންތައް\nޙައްޤުބަސް ނުބުނެ ހަނު ހުންނަމީހާ\nދޮގު ވަސްވާސް ދީގެން\nބޮލަށް ސަވާރުވާ ވައްތަރު\nއޭނާ އާއި އޭނާއަށް ތަބާވާ މީހުންނަށް ލިބޭ ފާފަ\nނެތިމޮށުން، ދެބައޮޑުވުން، ފާރަލުން (ޖާސޫސްކުރުން)\nމަރުވެފައިވާ މީހުންގެ މަސް (ނެތިމޮށުން)\nއެންމެ ކަމުދާ (މީރު) ކާނާ\nﷲ އަށް ބިރުވެތިވާ (ތަޤްވާވެރި) މުއުމިނުން ދެކެ\nއޭނާ ބިރުގަންނަނީ ކާކުދެކެ؟\nގިނަ ގިނައިން ﷲ ހަނދުމަކޮށް އުޅޭ ފިރިހެނުންނާއި އަންހެނުންނަށް\nއޭނާ ނަފްރަތު ކުރަނީ ކާކަށް؟\nއެންމެން ކާފިރު ކުރުން\nއެނގި ބަޔާންވެގެންވާ ވަގުތުގެ ދުވަސް (ޤިޔާމަތްދުވަސް)\nފިރިހެނުންވެސް އަދި އަންހެނުންވެސް އެއްޖިންސުގެ ގުޅުން ހިންގުން\nއޭނާއަށް އެންމެ ލޮބުވެތިކަން ބޮޑު ކަންތައް\n” މަ (މޮޅު) ” ބޮޑާ މީހުން ބޭނުންކުރާ ލަފްޒު\nއޭނާއަށް ތަބާވާ މީހުންނަށް ދީފައިވާ ސިއްރު ލަފްޒު (ޕާސްވޯރޑު)\nއޭނާއަށް ލަވަކިޔައިދޭ މީހުން\nތިޔަބައިމީހުން ފަޤީރު ކުރުވާނޭ ކަމުގެ ވަޢުދު\nގިނަގިނައިން ސަޖިދަ ކުރުން\nއޭނާ ރޮއްވާ ކަންތައް\nވުމާއެކު ވިސްނަންވީ މި ދުޝްމަން ކަލޭގެ ކިބައިން ސަލާމަތއްވެވޭނެ ގޮތަކީ ކޮބައިތޯއެވެ. އަދި އެކަމަށް ކުރެވެން އޮތް މަސައްކަތަކީވެސް ކޮބައިތޯއެވެ. ދެން އެއަށްފަހު، ހަމަ ވަގުތުން އެކަލޭގެޔަށް ކާފިރުވެ ﷲ އަށް އީމާންވާންވީއެވެ.\nDecember 5, 2008 by noorulislam\nއަހަރެންނާއެކު ހިނަގާށެވެ. މިއީ ރަނގަޅު ވަގުތެކެވެ. މިއީ ބިންމަތީގައި އޮތް ޢިބުރަތުގެ ކަނޑެކެވެ. މިތާނގައި ފަތަޙަ ކުރާ މީހުންނާއި އަނިޔާވެރިންނާއި ރަސްރަސްކަލުންނާއި ޢިލްމުވެރިން އެއްމެން އެއް ހަމައެއްގައި ވެއެވެ. އެތައް އެތައް ހެޔޮ އެދޭ އެކުވެރިންނާއި ތިމާގެ މީހުން މަރުވުމަށް ނޭދި ތިއްބާ އެއްބަޔަކު ރޮއްވާފައި މިމީހުން މިތަނަށް އައުމީ މިތަނުން ލިބޭ ވަރަށް ބޮޑު ދަރުސެކެވެ. ދުނިޔޭގެ ދިރިއުޅުމަކީ ހުވަފެނެއްފަދަ އެއްޗެއްކަން އެނގޭ ބުއްދިވެރި ސިކުނޑިޔެއް ނަމަ މިތަން ރަމްޒަކަށް ވާނެއެވެ.\nއާދޭހެވެ. މި ވަގުތުކޮޅަކީ ވަރަށް ރަނގަޅު ވަގުތު ކޮޅެކެވެ. ސަބަބަކީ މިއީ މަރު ހަނދާންކޮށްދޭ ވަގުތުކޮޅެކެވެ. ދުނިޔޭގެ ކުރު އަދި ވަގުތީ ދިރިއުޅުމުގެ އަގެއް ނެތްކަން އަންގައިދޭ ވަގުތުކޮޅެކެވެ. ކުރިޔަށް އޮތް ޙަޤީޤީ ދިރިއުޅުން ހަނދާންކޮށްދޭ ތަނެކެވެ. ކޮށްވައިފާ ނުބައި ކަންތައްތަކުން ތައުބާ ވުމަށް އިންޒާރުގެ ހަނދާންތަކެއް އާވާ ވަގުތުކޮޅެކެވެ. އެހެންކަމުން މިއީ ވަރަށް ރަނގަޅު ވަގުތު ކޮޅެކެވެ.\nމިހުރިހާ ސަބަބު ތަކާއިހުރެ ދެންނެވޭނީ ޤަބުރުސްތާނަކީ ބިންމަތީގައި އޮތް ޢިބުރަތުން ފުރިގެންވާ ތަނެއް ކަމަށެވެ. އެތައް އެތައް ފިލާވަޅު ތަކެއް ލިއްބައިދެއެވެ. އެތައް ބައެއްގެ މާޒީ އެތަނެއްގައި ވަޅުލެވިފައި ވެއެވެ. މޮޅު މީހުންނާއި ދެރަ މީހުންނެވެ. ތަންތަން ފަތަޙަ ކުރި މީހުންނާއި ބޮޑެތި އަނިޔާވެރިންނެވެ. އަދި ރަސްރަސްކަލުންނާއި ޢިލްމުވެރިން ވެސްމެވެ. ތަފާތު ދަރަޖައިގެ ތަފާތު މިޒާޖުގެ އަނިޔާވެރި އަދި ހެޔޮލަފާ މީހުންނެވެ. އެއްމެން ވަނީ އެއް ޙާލެއްގައެވެ. އާދޭ! މަރުވެފައެވެ. ދުނިޔޭގެ ވަގުތީ ދިރިއުޅުން ނިންމައި އާޚިރަތާއި ކުރިމަތި ލާފައެވެ.\nމިބައިމީހުން މަރު ނުވުމަށް އެދި އެތައްބަޔަކު ރުޔެވެ. ގާތްތިމާގެ މީހުންނާއި އެކުވެރިންނާއި ލޯބިވާ މީހުންނެވެ. ނަމަވެސް އެމީހުންގެ ރުއިމަކުން ވީ ކަމެއް ނެތެވެ. މިހުރިހާ އެއްމެންނާއި މަރު އައިސް ޖެހުނެވެ. މި އެއްމެންވެސް މަރުގެ ތޖުރިބާ ކުރިއެވެ. މަރުގެ ރަހަ ދެކުނެވެ. އަޅުގަނޑުމެން މިތިބީ އެމީހުންގެ ފަހަތުން އެމީހުންނާއި ގުޅޭނޭ ބައެއްގެ ގޮތުގައެވެ. އަޅުގަނޑުމެން އެއްމެންވެސް މަރުވާނެއެވެ. އެއަށް ފަހު ބިރުވެރި އަނދިރި ކަށްވަޅަކަށް އެކަނި މާއެކަނި ލެވޭނެއެވެ. އެއްމެ ލޯބިވީ މީހާވެސް އެކީގައި ނުވާނެއެވެ. ޤަބުރުސްތާނުގައި ތިބި މީހުންވެސް އެތައް ބަޔަކު ރޮއްވާފައި އެތަނަށް އައެވެ. އޭގެ އެކަކަށްވެސް މަރު ނުހުއްޓުވުނެވެ. އެންމެ މާތް އިންސާނާ ލޮބުވެތި ރަސޫލުﷲ ޞައަލަﷲ ޢަލައިހި ވަސައްލަމް އަށް ވެސް މަރުގެ ވޭން ލިބިވަޑައިގެންނެވިއެވެ.\nއެހެންކަމުން ބުއްދިވެރިންގެ ގޮތަކީ ދުނިޔެވީ ދިރިއުޅުމަކީ ޙަޤީޤީ ދިރިއުޅުން ނޫންކަން ދަނެގެން ދުނިޔެ ގަނެފައި އާޚިރަތް ވިއްކާ ނުލުމެވެ. އެންމެ ފައިދާ ބޮޑު ގޮތަކީ އާޚިރަތަށް ޓަކައި ގަދައަޅައި މަސައްކަތް ކުރުމެވެ. މި މަސައްކަތް ކުރުމަށް ހިއްވަރުލިއްބައިދޭ ރަމްޒެއްކަމުގައި ޤަބުރުސްތާން ވެއެވެ. އެތަން އަހަރެމެންނަށް މަރު ހަނދާންކޮށް ދެއެވެ. މި ދުނިޔޭގައި ދާއިމަށް ނޫޅެވޭނެކަން ބަޔާން ކޮށްދެއެވެ.\nNovember 20, 2008 by noorulislam\nޢިލްމުވެރިންނަށް ވުރެ ފަންނާނުންނަށް މުޖުތަމަޢު ތަރުޙީބުދެނީ ކީއްވެ؟\nNovember 18, 2008 by noorulislam\nޢިލްމުވެރިން ދޫކޮށް ކުޅިވަރާއި މިއުޒިކް ގެ ވަބާގެ އަހުލުންނަށް އަޅުގަނޑުމެން ގެ މުޖުތަމަޢު ވަކި ހިއްޕާފައިވަނީ ވަރަށް ނުރައްކާތެރި އަދި އެހާމެ ގެއްލުންހުރި މިންވަރަކަށެވެ. މި މައްސަލައަކީ އަޅާނުލާ ފަރުޖެއްސޭ ވަރުގެ ކުޑަ މައްސަލައެއް ނޫނެވެ. ހުރިހާ ބޭފުޅުންނަށްވެސް އެނގިވަޑައިގަންނަވާނޭ ފަދައިން ކުޅިވަރާއި މުނި ފޫހި ފިލުވުމަކީ ޙައްޤު ބަސް ކުރިއެރުވުމުގެ މަޤްޞަދުގައި ކުރެވޭ ކަމެއްނޫނެވެ. ގިނަ ފަހަރު ކުޅިވަރު ވެގެންދަނީ ވަގުތު ބޭކާރު ކުރުމަކަށެވެ. އަދި ކުޅިވަރަށް ދެވިހިފާލެއް ބޮޑު ކަމުން ﷲ ފަރުޟު ކުރައްވާފއިވާ ފަސްނަމާދުވެސް އޭގެ ވަގުތުގައި އަދާ ކުރުމަށް ބުރަހެލިވެ ފަރުވާ ކުޑަކޮށް ދޫކޮށްލަނީއެވެ. އަދި މުނިފޫހި ފިލުވުމަށްޓަކައި ރޭގަނޑު ގެ ތަކުގައި ނިވިދިއްލޭ ބޮކިތައް ލައިގެން ދެ ޖިންސުގެ ޒުވާނުން ގައިގޯޅިވެ ނެށުން ފަދަ ފާޙިޝް ކަންތައްތަކަކީ މިއަދު މި މުޖުތަމަޢުގައި ޢާއްމު ވެފައިވާ ކަމެކެވެ.\nޢިލްމުވެރިންނަކީ ޙައްޤުގެ އަހުލުވެރިންނެވެ. އެމީހުންނާއި ދުރަށް ދިޔުމަކީ ޙައްޤާއި ދުރަށް ދިޔުމާއި އެއްފަދަ ކަމެކެވެ. މިހެން ވުމުގެ ސަބަބުން ގިނަ ފަހަރަށް އަޅުގަނޑުމެންގެ މުޖުތަމަޢުގައި މިވަނީ ބާތިލް ގޮތްތައް ފެތުރިފައެވެ. ކޮންމެ ކަމެއްގައިވެސް ރަނގަޅުގޮތް އެނގޭނީ އެކަމުގެ ޢިލްމުވެރިންނަށެވެ. އެހެންކަމުން މި މުޖުތަމަޢަށް ދިމާވެފައިވާ މި ބޮޑު މައްސަލައާއި މެދު އަޅުގަނޑުމެން ވަރަށް ފުޅާ ދާއިރާއެއްގައި ވިސްނަން ޖެހެއެވެ. މިކަމާއިމެދު ދިރާސާ ކުރަން ޖެހެއެވެ. އަދި މިކަން ރަނގަޅު ކުރުމަށް ކުރެވިދާނޭ ކަންކަމާއި މެދު ވިސްނައި އެ ގޮތަށް ޢަމަލު ކުރަން ޖެހެއެވެ. ޤައުމީ ޙައިސިއްޔަތުން ކަމުގެ ބޮޑުކަން މީހުންނަށް ހާމަކޮށްދޭން ޖެހެއެވެ.\nޢިލްމުވެރިންނަކީ ވަރަށް ޤަދަރުވެރި ބަޔެކެވެ. ނަމަވެސް އެބޭފުޅުންނަށް ޙައްޤުވެގެންވާ ޤަދަރު އަޅުގަނޑުމެންގެ މުޖުތަމަޢުގައި ނުދެވޭކަން ފާހަނގަ ކުރެވެއެވެ. ގިނަފަހަރަށް އެބޭފުޅުން ވިދާޅުވާ އެއްޗަކަށް މަލާމާތްކުރުން ނޫން އެހެން ކަމެއް އަޅުގަނޑުމެންނަށް ނުކުރެވެއެވެ. ޙަޤީގަތުގައި ކުޅިވަރު ކުޅޭ މީހުންނާއި މުނިފޫހި ފިލުވައިދޭ މީހުންނަކީ އެހާ ޤަދަރުވެރި ބަޔެއް ނޫނެވެ. ސަބަބަކީ ކުޅިވަރާއި މުނިފޫހި ފިލުވުމާއި މަޖަލަކީ އިންސާނީ ދަރިފަސްކޮޅަށް އެހާ މުހިއްމު އަސާސީ ކަންކަމެއް ނޫނެވެ. ނަމަވެސް ޢިލްމަކީ އޭގެ ޙަޤީޤީ ގޮތް އޮޅިއްޖެނަމަ މުޖުތަމަޢު މަގުފުރެދި އެކި ގޮތް ގޮތުން ހަލާކުވެ ފަނާ ވެދާނެ އެއްޗެކެވެ. އެހެންކަމުން ޢިލްމަކީ މުޖުތަމަޢުގެ ތަރައްޤީ އާއި އަމަން އަމާންކަމަށް ވަރަށް މުހިއްމު އަދި އެހާމެ ފައިދާހުރި އެއްޗެކެވެ. އަޅުގަނޑުމެންނަށް ޢިލްމު ފޯރުކޮށް ދެއްވަން ތިއްބެވީ ޢިލްމުވެރިންނެވެ.\nޢިލްމުވެރިންގެ ޤަދަރު ވެއްޓެން ދިމާވި ސަބަބެއް ކަމުގައި ޢިލްމުވެރިންގެ ނަމުގައި ނުކުތް ޖާހިލުން ބެލެވިދާނެއެވެ. އެމީހުން އެމީހުން ބޭނުންވާ ގޮތަކަށް ޙައްޤުގެ ނަމުގައި ކަންތައްތައް ބަޔާންކޮށްދީ ދޮގުހެދީއެވެ. ޙައްޤަށް ލޯބި ކުރައްވާ ޢިލްމުވެރިޔަކު ޙައްޤު ބަޔާން ކޮށްދެއްވީމާ މި މީހުން މީސްތަކުންނަށް ޢިލްމު އޮޅުވާލަނީ އެވެ. ދުނިޔޭގެ ކުޑަކުޑަ ފައިސާ ކޮޅެއްގެ ދަހިވެތި ކަމުގައެވެ. މިފަދަ މީހުންނަކީ މުޖުތަމަޢުގެ ހަލާކެވެ.\nމި މީސްމީހުން މީސްތަކުންނަށް މަގުދައްކަނީ ކުޅިވަރާއި މުނިފޫހި ފިލުވުމުގައި ވަގުތު ހޭދަކޮށް ދުނިޔޭގެ ދުވަސްތައް މަޖަލާއި ހިތްހަމަޖެހުމާއި އުފަލާއި އަރާމުގައި ހޭދަކުރުމަށެވެ. ޝަހާދަތުގެ ދެކަލިމަ ކިޔައިގެން ކިތައްމެ ބޮޑު ފާފައަކަށް އަރައިގަތަސް މައްސަލައެއް ނޫން ކަމުގައެވެ! މިފަދަ ޝައިތާނުންގެ ވަސްވާހުގެ ސަބަބުން މީސްތަކުންގެ މެދުގައި ޢިލްމުވެރިންގެ އަގު ވެއްޓެއެވެ. ޙައްޤުގެ މަޤަށް މީސްތަކުން ކުރާ އިތުބާރު ގެއްލި ދެއެވެ. އަދި ޢިލްމީ ގޮތުން މީސްތަކުންގެ ވިސްނުން ބައިބައިވެ ޙައްޤު ގޮތަކީ ކޮބައިކަން ވިސްނައިގަތުމަށް މީސްތަކުންނަށް ދަތިވެއެވެ.\nމިކަންކަން ރަނގަޅުކޮށް މުޖުތަމަޢު އިޞްލާޙު ކުރެވޭނީ ޢިލްމުވެރިންގެ ނަމުގައި މީސްތަކުން މަގުފުރައްދާ މީހުން ވަކިކޮށް އެބައިމީހުންނަށް ޙައްޤު އަދަބުދީ އެބައިމީހުންގެ އަނގަ ބަންދުކޮށްގެންނެވެ. އަދި ޙައްޤުގެ ޢިލްމުވެރިން ޙައްޤުބަސް ފެތުރުމަށްޓަކައި އިތުރު ޕޮރޮގްރާމްތައް ހިންގައި ފޮތްތައް ލިޔެ ވެބްސައިޓްތައް ހަދައި އިތުރު މަސައްކަތްތައް ކުރަންޖެހޭނެއެވެ. އޭރުން، ﷲ އިރާދަކުރެއްވިއްޔާ، ބޭކާރު ކުޅިވަރު ތަކާއި މުނިފޫހި ފިލުވުމުގެ މަޖަލުން މީސްތަކުން ދުރުވެ އެމީހުންގެ ހަމަބުއްދިޔަށް ރުޖޫޢަވާނެއެވެ. އަދި މި މުޖުތަމަޢު އިޞްލާޙު ވެގެންދާނެއެވެ.


ޝަކުވާ ކޮމިޓީގެ 19ވަނަ ބައްދަލުވުން | Judicial Service Commission\nޝަކުވާ ކޮމިޓީގެ 19ވަނަ ބައްދަލުވުން\nޝަކުވާ ކޮމިޓީގެ 19ވަނަ ބައްދަލުވުން މިއަދު (25 ނޮވެމްބަރ 2010)ގައި ބޭއްވިއްޖެ.\nމިއަދުގެ ޖަލްސާއަށް ވަޑައިގެންނެވީ\n– ކޮމިޓީގެ މުގައްރިރު އަލްފާޟިލާ އާއިޝަތު ވެލެޒިނީ.\n– ކޮމިޓީގެ މެންބަރު އަލްއުސްތާޛު އަޙުމަދު ރަޝީދު\n– ” ” ޑރ. އަފްރާޝީމް ޢަލީ\n– ” ” ” އަޙުމަދު ޢަލީ ސަވާދު\nމިއަދުގެ ޖަލްސާއަށް ވަޑައިނުގަންނަވާ މެންބަރުން:\n– ކޮމިޓީގެ މެންބަރު އަލްފާޟިލް ޢަބްދުﷲ ދީދީ ވަކިއެއްޗެއް ވިދާޅުނުވެ ޖަލްސާއަށް ވަޑައެއްނުގަންނަވާ.\nމިއަދުގެ ޖަލްސާގައި މަޝްވަރާ ކުރެވުނީ ނޫސްތަކުގައި ޝާޢިއުކޮށްފައިވާ ޚަބަރުތަކުގެ ތެރެއިން އާއްމުކޮށް ފަނޑިޔާރުންގެ ތެދުވެރިކަމާ، ޢަދުލް ވެރިކަމާ އަދި ފަނޑިޔާރުގޭގެ މުސްތަޤިއްލުކަމާމެދު އާއްމުންގެ ހިތުގައި ޝައްކު އުފެދޭފަދަ މައްސަލަތަކާބެހޭ ގޮތުންނެވެ.\nމައްސަލައާއިގެން ބަޙުޡް ކުރެވެމުންދަނިކޮށް ޑރ. އަޙުމަދު ޢަލީ ސަވާދު ވަޑައިގެންނެގުމުން، ޑރ އަފްރާޝީމް ޢަލީ ކޮމިޓީގެ ރިޔާސަތުގެ އިޒުނައާއެކު ޑރ. ސަވާދަށް މަޤާމުގެ ޙައިސިއްޔަތުން ކޮމިޝަނުގެ އަދި ކޮމިޓީގެ ޖަލްސާތަކުގައި ބައިވެރިވެޑައިގެންނެވޭނެކަމަށް ދެކެވަޑައި ނުގަންނަވާކަމަށް ވިދާޅުވިއެވެ. “ޑރ ސަވާދުގެ އަރިހުން ވަރަށް ބޮޑަށް މައާފަށް އެދުމާއެކު އަޅުގަނޑު ދަންނަވާލަން ބޭނުންވަނީ ރައްޔިތުންގެ މަޖިލީހުގައި އަޅުގަނޑުވެސް ވޯޓު ދީގެން އެޓަރނީ ޖެނެރަލްގެ މަޤާމުގައި ޑރ.ސަވާދެއް މިހާރަކު ނުހުންނަވާނެ. އަޅުގަނޑު ވަރަށް އުއްމީދު ކުރަން މިކަން ޑރ.ސަވާދު ޕަރސަނަލްކޮށް ނުނަންގަވާނެކަމަށް. ޤަނޫނަށް ބަލާއިރު އަޅުގަނޑު ޤަބޫލުކުރާ ގޮތުގައި ޑރ.ސަވާދު ބައިވެރިވެގެން ނުވާނެ ކޮމިޓީއެއްގައިވެސް އަދި ކޮމިޝަނުގެ ޖަލްސާތަކުގައިވެސް….” އަދި އެސަބަބައްޓަކާ ސަވާދު މަޤާމުގެ ޙައިސިއްޔަތުން ބައިވެރިވެވަޑައިގަންނަވާ ކޮމިޓީއެއްގައި އިންނަވަން ބޭނުންފުޅުނުވާކަމަށް ވިދާޅުވިއެވެ.\nކޮމިޓީގެ މުޤައްރިރު ވިދާޅުވީ ޑރ.އަފްރާޝީމް ޢަލީ ވަޑައިގަތުމަށް ބޭނުންފުޅުވާނަމަ، މަޑުކުރެއްވުމަށް ވިދާޅުވުމުގެ ބާރު މުޤައްރިރައް ލިބިވަޑައި ނުގަންނަވާކަމަށެވެ. “އަޅުގަނޑު އެއްޗެއް ދަންނަވާކަށް ނެތިން ތިބޭފުޅުންގެ ސިޔާސީ ކަމެއްގެ މައްޗަކަށެއް. އަޅުގަނޑަށް ހީވަނީ ޑރ.އަފްރާޝިމް އެވިދާޅުވިކަމަކާ ޝަކުވާ ކޮމިޓީގައި ބަޙުޘް ކުރުމަކީ އެކަށީގެންވާ ކަމެއް ނޫންހެން. މިކޮމިޓީގައި އެކަމާ ބެހޭގޮތުން ބަޙުޘް ކުރާކަށެއް އެއްވެސް މެންބަރަކަށް ފުރުސަތު އަރުވާކަށް އަޅުގަނޑު ގަސްތެއް ނުކުރަން.” ނަމަވެސް ޔައުމިއްޔާއަށްޓަކައި މެންބަރުން އެއްޗެއް ވިދާޅުވާން ބޭނުންފުޅުވާނަމަ އެކަމަށް ފުރުސަތު ދެއްވިއެވެ.\nމި ފުރުސަތުގައި ކޮމިޓީގެ މެންބަރު އަލްއުސްތާޛު އަޙްމަދު ރަޝީދު ވިދާޅުވީ މީ ދުސްތޫރީ މައްސަލައަކަށްވާތީ މައްސަލަ ސްޕްރީމް ކޯޓަށް ހުށަހެޅިފައިވާކަމަށް މަޢުލޫމާތު ލިބިވަޑައިގެންފައިވާތީ ޑރ. އަފްރާޝީމްގެ ހުށަހެޅުއްވުން އަނބުރާ ގެންދަވާ، މިމަސަައްކަތުގައި ބައިވެރިވެވަޑައިގަތުމަކީ މަސައްކަތް އަވަހަށް ކުރިއަށްދާނެ ކަމެއްކަމަށް ދެކެވަޑައިގަންނަވާކަމަށެވެ. މިހާރުވެސް ކޮމިޝަނަށް 130 ށްވުރެ ގިނަ ޝަކުވާ ހުށަހެޅިފައިވުމާއެކު ޤައުމީ މަސްލަހަތަށްޓަކައި ވަގުތުކޮޅެއްހޭދަކޮށްލައްވާ ކޮމިޓީގައި މަޑުކޮށް ދެއްވުމަކީ މެންބަރެއްގެ ގޮތުން އެދިވަޑައިގަންނަވާ އެދުމެއްކަމަށް ވިދާޅުވިއެވެ.\nއަޙުމަދު ރަޝީދުގެ އެދިވަޑައިގަތުމަށް ޖަވާބު ދެއްވަމުން ޑރ. އަފްރާޝީމް ވިދާޅުވީ ކޮމިޝަނަށް ގިނައަދަދެއްގެ ޝަކުވާ ހުށަހެޅިފައިވާކަމަށް ޤަބޫލުކުރައްވާ ކަމަށާ އަދި ކޮމިޝަންގެ މަސައްކަތްތަކަށް ވަރަށް އިސްކަމެއް ދެއްވާކަމަށާ ނަމަވެސް މިމައްސަލާގައި މިހާރު ޝަރުޢީގޮތުން ކަންތައްކުރަންޖެހޭ ގޮތަކީ މިއީކަމަށް ޑރ އަފްރާޝިމް ދެކެވަޑައިގަންނަވާކަމަށެވެ. އަދި ސްޕްރީމް ކޯޓަށް ދުސްތޫެރީ މައްސަލައެއްގެ ގޮތުގައި މިކަން ހުށަހެޅިފައި އޮތަސް ޑރ. އަފްރާޝީމް އަމިއްލަފުޅަށް މިމައްސަލާގައި ވަކިގޮތެއް ނިންމަވާފައިވާކަމަށާ ކޯޓުން އެ ނިންމާ ނިންމުމަކަށް އިޙްތިރާމް ކުރުމަކީ އެމަނިކުފާނުގެެ އެނިންމެވުން ދޫކޮށްލީކަމަށް ނުވާނެކަމަށް ދެކެވަޑައިގަންނަވާކަށެވެ.\nއެކަމާ ގުޅޭގޮތުން ޑރ. ސަވާދު ވިދާޅުވީ، ޑރ.އަފްރާޝިމް ފާހަގަކުރެއްވެވީ މަޖިލީހުގައި ކަންހިނގާ ދިޔަގޮތާ ނިންމުމުނުގޮތްކަމަށާ، ޤާނުނީގޮތުން އެމަނިކުފާނަށް ކުރައްވަންޖެހިވަޑައިގަންނަވާ ކަންތައްތަކެއް އެބަހުރިކަމަށެވެ. ” އަޅުގަނޑުދެކޭގޮތުގައި އަދިވެސް އަޅުގަނޑު މިހުރީ މަޤާމުގައި. އެހެންވީމާ އެމަޤާމުން އަޅުނޑުވަކިވާނޭ ހަމަތަކެއް ޤާނޫނުއަސާސީގައި ބަޔާންވެގެންވޭ. އެހަމަތަކުގެ މަތީން އަޅުގަނޑު ވަކިވީމަ އަޅުގަނޑުގެ މަސްޢޫލިއްޔަތު އެނިމުނީ. އެހާތަނަށް ޖެހެންދެން އަޅުގަނޑުގެ ޒިންމާއާ މަސްޢޫލިއްޔަތު އަދާކުރަންޖެހޭ ކަމަށް އަޅުގަނޑު ޤަބޫލުކުރަނީ. އެހެންވީމާ އެގޮތުން އަޅުގަނޑު މި ކޮމިޓީއަށްވެސް ޙާޟިރުވަނީ. އެމަސްޢޫލިއްޔަތު އަޅުގަނޑު އަދާކުރާނަން އިނގޭތޯ”\nޑރ. އަފްރާޝީމްގެ ހުށަހެޅުއްވުން ބަޙުޘަކަށް ހުޅުވާނުލެއްވިކަމުގައިވިއަސް ހުރިހާ މެންބަރުންވެސް ވާހަކަފުޅު ދައްކަވާފައިވާތީ އެކަމާ ގުޅޭގޮތުން ކޮމިޓީގެ މުގައްރިރުވެސް އެއްޗެއް ވިދާޅުވަން ބޭނުފުޅުކަމަށް ވިދާޅުވިއެވެ.\nޖަލްސާގައި އިންނަވަނިކޮށް ބަންޑާރަަ ނައިބު ވަޑައިގަތުމުން ޑރ.އަފްރާޝީމް މިކަމުގައި ޑިސިޝަނެއް ނަންގަވަންޖެހިވަޑައިގެން އެހެންވިދާޅުވީތީ އެކަމަށް އިޙްތިރާމް ކުރައްވާކަމަށާ، “ދަންނަވާލަން އޮތީ މީ ޤައުމުގެ ވަރަށްބޮޑު ދުސްތުރީ މައްސަލަތަކެކޭ. އަޅުގަނޑުމެން މިއުޅެނީ އަދި ޑިމޮކްރެޓިކް ޤައުމެއްގައެއް ނޫނޭ. ޤާނޫނުއަސާސީން އަޅުގަނޑުމެނަށް ދީފައިވާ ތަސައްވުރު އަޅުގަނޑުމެން ހަޤީޤަތައް ހަދަން މަސައްކަތް ކުރާއިރު މިކަހަލަ ކަންކަންވެސް ދިމާވާނެ” ކަމަށް ރިޔާސަތުން ފާހަގަކުރެއްވިއެވެ.\nރިޔާސަތުގެ އިޒުނައާއެކު ޑރ. އަފްރާޝީމް ޢަލީ ޖަލްސާ ދޫކުރައްވާ ވަޑައިގަތުމުން ކޮމިޓީގައި ކުރިން ބަޙުޘް ކުރައްވަމުން ދިޔަ މައްސަލާގައި ބަޙުޘް ކުރެއްވުމަށްފަހު ދެން އޮންނަ ކޮމިޓީގެ ބައްދަލުވުމެއްގައި ބަޙުޘް ކުރައްވަމުން ގެންދެވި މައްސަލަ ކަމުގައިވާ ނޫސްތަކުގައި ޝާޢިއުކޮށްފައިވާ ޚަބަރުތަކުގެ ތެރެއިން އާއްމުކޮށް ފަނޑިޔާރުންގެ ތެދުވެރިކަމާ، ޢަދުލް ވެރިކަމާ އަދި ފަނޑިޔާރުގޭގެ މުސްތަޤިއްލުކަމާމެދު އާއްމުންގެ ހިތުގައި ޝައްކު އުފެދޭފަދަ މައްސަލަތަކާބެހޭ ގޮތުން އިތުރަށް މަޢުލޫމާތު ސާފުކުރުމަށް ނިންމުނެވެ.\nކޮމިޓީ ވަގުތު ހަމަވުމުން މިއަދުގެ ޖަލްސާ ނިންމަވާލެއްވީ 14:30ގައެވެ.


ތާރީޚް | ދީނާއިދުނިޔެ | Page 2\nފުރިހަމަ ނަންފުޅަކީ ޢަބުދުﷲ ބިން ޢުޘްމާން ބިން ޢާމިރު ބިން ޢަމްރޫ ބިން ކަޢްބު ބިން ތައިމް ބިން މުއްރާ ބިން ކަޢްބު ބިން ލުއައްޔު(އަލްޤުރަޝީ އައްތަމީމީ) އެވެ. އާންމުކޮށް ކިޔާ ނަމަކީ އަބޫބަކުރު އެވެ. ލަގަބަކީ އައްޞިއްދީޤު އެވެ. ބައްޕާފުޅަށް އާންމުކޮށް ކިޔަނީ އަބީ ޤަޙާފާ އެވެ. މަންމާ ފުޅަކީ (އުއްމުލް ޚައިރު) ސަލްމާ ބިންތި ޞަޚްރު ބިން ކަޢްބު ބިން ސަޢުދު(އައްތަމީމިއްޔާ) އެވެ. އެއީ ބައްޕާފުޅު އަބީ ޤަހާފާގެ ބޮޑުބޭބެގެ ދަރިކަނބަލުންނެވެ. އުފަންވެ ވަޑައިގަތީ ކީރިތި ރަސޫލާ އުފަންވެވަޑައިގަތްތާ ދެ އަހަރާ މަސްތަކެއް ފަހުންނެވެ.\nޢަލީގެފާނު އުޅެބޮޑުފުޅުވީ ކީރިތި ރަސޫލާގެ އަރިހުގައެވެ. މިގޮތުން ރަސޫލު ކަމާއިގެން ފޮނުއްވުމުގެ ކުރިން ކީރިތި ރަސޫލާ ނަމާދަށް ހުންނަވަނިކޮށް ޢަލީގެ ފާނުއަށް ފެނިވަޑައިގެންނެވި އެވެ. ޢަލީގެ ފާނު އެކަމާއި ކީރިތި ރަސޫލާ އާއި ސުވާލު ކުރެއްވި އެވެ. އެހިނދު ރަސޫލާ އިސްލާމްދީނާއި ބެހޭ މައުލޫމާތު ދެއްވައި އިސްލާމްވުމަށް ގޮވާލެއްވިއެވެ. އަދި ޢަލީގފާނު އިސްލާމްވެ ވަޑައިގަތުމަށް ފަހު އެކަން ބައްޕާފުޅު އަބީ ޠާލިބު އަށް ސިއްރު ކުރެއްވި އެވެ.\nއުތުރު އެފްރިކާގެ ބައިތައް ފަތަހަ ކުރެއްވުން: އެފްރިކާގެ އުތުރުގައި މެދުތެރޭ ކަނޑުގެ އައްސޭރިގައިވާ ރަށްތަކުގެ ތެރެއިން މިހަގުރާމައިގައި ފަތަހަ ކުރެއްވި ރަށްތަކަކީ ޓްރިޕޮލީ ނުވަތަ ''ޠަރާބުލުސް''އާއި، ''ފަޒާން''އާއި، މޮރޮކޯގެ ބައެއް ރަށްތަކެވެ. މިބުނި ރަށްތައް ފަތަހަ ކުރެއްވުމުގެ ހާދިސާ ހިގީ ހިޖުރައިން 50ވަނަ އަހަރާއި 69ވަނަ އަހަރާއި ދެމެދުގެ ދުވަސްވަރެއް ގައެވެ.\nމުސްލިމުންގެ އެންމެ މުޤައްދަސް އެއްރަށްކަމުގައިވާ މައްކާ އޮންނަނީ ސަޢޫދީ އަރަބިއްޔާގައެވެ. ޙިޖާޒުގެ ވެރިރަށްކަމުގައިވާ މައްކަތުލް މުކައްރަމާ ނުވަތަ މައްކާގެ ނަން ކީރިތި ގުރުއާނުގައި ''ބައްކާ'' އަދި ''އުއްމުލް ޤުރާ'' މިދެގޮތަށް ބަޔާންކުރައްވާފައި ވެއެވެ. ރަތްކަނޑާއި 80ކިލޯމީޓަރ ދުރުމިނުގައި އޮންނަ މައްކާގައި ގާތްގަނޑަކަށް 400 ހާސް މީހުން ދިރިއުޅެއެވެ. ހައްޖުމު މޫސުމުގައި ގާތްގަނޑަކަށް ދޮޅުމިލިޔަން މުސްލިމުން މައްކާގެ ބިމަށް އެއްވާ ކަމުގައި ބުނެވެއެވެ. މިއީ އަރަބިންގެ ޘަޤާފީ އަދި ވިޔަފާރީގެ މުހިއްމު މަރުކަޒެކެވެ.


Raajje Ge Furathama Digital Bank Huhdhayah STO In Edhijje - Vaguthu\nރާއްޖޭގައި ފުރަތަމަ ފަހަރަށް ޑިޖިޓަލް ބޭންކުގެ ހިދުމަތްތައް ފަށަން ލައިސެންސް ހޯދަން އެސްޓީއޯއިން އެމްއެމްއޭއަށް މިއަދު ހުށަހަޅައިފިއެވެ.\nއެ ކުންފުނީގެ އެމްޑީ ހުސެއިން އަމްރު "ވަގުތު"އަށް ވިދާޅުވީ ބޭންކިން ލައިސެންސް ލިބެން ތިން މަސް ދުވަސް ނަގާނެ ކަމަށް އެމްއެމްއޭއިން އަންގާފައިވާ ކަމަށެވެ. ލައިސެންސް ލިބުމުން އިކޮނޮމިކް މިނިސްޓްރީގައި ކުންފުނި ރަޖިސްޓްރީ ކުރަން ހުށަހަޅައި މަސައްކަތްތައް ފެށޭނެކަން އޭނާ ފާހަގަކުރެއްވިއެވެ.\n"ތިން މަސް ތެރޭގައި ލައިސެންސް ލިބޭއިރަށް މަސައްކަތްތައް ފެށިގެންދާނެ" އަމްރު ވިދާޅުވިއެވެ. އެސްޓީއޯއިން ލަފާކުރާ ގޮތުން އަންނަ އަހަރުގެ މެދު ތެރޭގައި އެ ބޭންކުން ހިދުމަތްތައް ދެވެން ފަށާނެއެވެ. ބޭންކްގައި މާ ގިނަ މުވައްޒަފުން ބޭތިއްބުމުގެ ވިސްނުމެއް އެސްޓީއޯގެ ނެތެވެ. އެއީ އެހެން އެއްވެސް ތަނަކަށް ނުގޮސް އެކައުންޓު ހުޅުވުމުން ފަށައިގެން ގޮސް ހުރިހާ ހިދުމަތެއް ފަސޭހަކަމާއި އެކު އޮންލައިން ލިބޭނެތީއެވެ.\nWe are thrilled to officially submit our Digital Bank operating licence application to @MMA_Maldives pic.twitter.com/weXsKKbXWq\n— STO (@stoplc) September 7, 2021\n"60 ސިކުންތު ތެރޭގައި ލޯނު ލިބޭނެ" އަމްރު ވިދާޅުވިއެވެ. ބޭންކުގެ އެޕްލިކޭޝަން މެދުވެރިކޮށް ކަސްޓަމަރުން ކުރާ ހަރަދުތަކުގެ ތަފްސީލުތައް ވަކި ވަކިން ފެންނަން ހުންނާނެ ކަމަށް ވިދާޅުވިއެވެ.\n"ގެއަށް ބޭނުންވާ އެއްޗެއް ގަތަސް ކޮފީއެއް ބުޔަސް، ސީދާ އެ މައުލޫމާތުތައް ފެންނަން ހުންނާނެ'" އަމްރު މައުލޫމާތު ދެއްވިއެވެ. ޑިޖިޓަލް ބޭންކުން ލޯނު ދިނުމުގައި އުޅޭ ވަޒީފާއެއްގެ ލިޔުމެއް ނުވަތަ ލިބޭ އާމްދަނީއަކަަށް ނުބަލާނެއެވެ. އޭގެ ބަދަލުގައި ބަލާނީ އެމީހާގެ އެކައުންޓަށް ކުރިން ފައިސާ ދައުރުވާ ގޮތެވެ.\nރާއްޖެ ފަދަ ކުޑަ ގައުމެއްގައި، ޑިޖިޓަލް ބޭންކިންގެ ހިދުމަތާއެކު ޓެކްނޮލޮޖީއަށް ކުރިއަށް ދާން ފަހި ފުރުސަތުތަކެއް ލިބިގެންދާނެއެވެ. ޑިޖިޓަލްވެގެން ދިޔުމަކީ ސަރުކާރުގެ އަމާޒަކަށްވާއިރު އެހެން ވިޔާފާރިތަކަށް އޭގެ ސަބަބުން ކުރިއެރުމާއި މަންފާ ލިބިގެންދާނެ ކަމަށް ގަބޫލުކުރައްވާ ކަމަށް އަމްރު ވިދާޅުވިއެވެ.\n"މިއީ ޑިޖިޓަލް ރާއްޖެއަށް ކުރާ ދަތުރުގެ ފެށުން" އަމްރު ވިދާޅުވިއެވެ.\nސެޕްޓެމްބަރު 7, 2021 17:13


މިއީ އެތައް ވާހަކައެއްގެ މައްޗަށް ބިނާވެފައިވާ ސީރީޒްއެކެވެ. މައިގަނޑު ނަމަކީ "ދިހައެއް" ނަމަވެސް އެކި ވާހަކަތަކަށް ދީފައި ވާނީ އެކި ނަމެވެ. އެއިން ކޮންމެ ބައެއްގެ ދިގުމިން ވެސް ތަފާތުވާނެ އެވެ. ކިޔައިދޭނީ ލޯބި، އިޖުތިމާއީ މައްސަލަތައް، ސިޔާސީ ދާއިރާ، އަދި ކުށުގެ ވެއްޓެވެ. ބޭނުންކުރާނީ ދިވެހި ބަހުގެ އެންމެ އާދައިގެ ދަރަޖަ އެވެ\nއިސްކޫލު ދައުރުއްސުރެ އަހަންނަކީ ލަވަކިޔާ ކުއްޖެކެވެ. ވަރަށް މޮޅަށް ލަވަކިޔައި ރަންވަނަތަކެއް ވެސް ހޯދީމެވެ. ރާއްޖޭގެ އެންމެ މަޝްހޫރު އަންހެން އަޑުތަކުގެ ތެރޭގައި އަހަރެން ހިމެނުނެވެ. ޓެނިހަކީ އަހަރެން އެންމެ ކުޅޭހިތްވި ކުޅިވަރެވެ. ޤައުމީ ޓީމުން ވެސް އަހަރެން ޖާގަ ހޯދީމެވެ. އަހަންނަށް ލާން ނުކެރޭ ހެދުމެއް ނޯވެއެވެ. އަހަރެންގެ...\nAugust 08, 2016 23\nAugust 04, 2016 21\nAugust 03, 2016 2\nAugust 01, 2016 8\n(ބުދަ ދުވަހުގެ ނޫހާ ގުޅޭ) "ހަލޯ ކޮއްކޯ!" މަނާރަތު ބުނެލި އަޑު އިވުނެވެ.\n(އާދިއްތަ ދުވަހުގެ ނޫހާ ގުޅޭ) "އަޅެ ހިނގާބަލަ ހިނގާލަން ދާން،" ފަހަރި އެދުނެވެ. "އަހަރުމެން އެންމެން ދަމޭ."


Rasfannugai bodu Shopping mall akaai hotel alhan iulaan koffi | Mihaaru\nރަސްފަންނުގައި ބޮޑު ޝޮޕިން މޯލަކާއި ހޮޓަލެއް އަޅަން އިއުލާންކޮށްފި\nމާލޭ ހުޅަނގު ފަރާތު ރަސްފަންނު ކުރިމަތިން އޮންނަ ބިމުގައި ތަރައްގީކުރަން ނިިންމާފައި ވަނީ ޝޮޕިން މޯލަކާއި ހޮޓަލެއް ނުވަތަ މަތީ ފެންވަރުގެ އެޕާޓްމަންޓްތަކެއް ހިމެނޭ ގޮތަށް. އޭގެ އިތުރުން އެތަނުގައި ޕާކިން އާއި އޮފީސް ބަޔަކާއި ކުޅިވަރު ކުޅޭ ތަންތަން ވެސް ހުންނަން ޖެހޭ\nރަސްފަންނު ކުރިމަތިން އޮންނަ ހުސްބިން: އެތަނުގައި ބޮޑު ޝޮޕިން މޯލަކާއި ހޮޓަލެއް ނުވަތަ މަތީ ފެންވަރުގެ އެޕާމަންޓްތަކެއް އަޅަން ވަނީ ބިޑަށް ހުޅުވާލާފައި. ފޮޓޯ: ނިޝާން އަލީ/ މިހާރު\n13 ޖޫން 2016 - 13:29\nރަސްފަންނު ކުރިމަތިން އޮންނަ ހުސްބިމުގައި ބޮޑު ޝޮޕިން މޯލަކާއި ހޮޓަލެއް ނުވަތަ މަތީ ފެންވަރުގެ އެޕާޓްމަންޓްތަކެއް ހިމެނޭ ގޮތަށް ތަރައްގީކުރަން 50 އަހަރަށް ކުއްޔަށް ދޭން ފިނޭންސް މިނިސްޓްރީން އިއުލާންކޮށްފި އެވެ.\nއެ މަޝްރޫއާ ގުޅޭ ގޮތުން ފިނޭންސް މިނިސްޓްރީން ނެރުނު ޓެންޑާ ޑޮކިއުމަންޓްގައި ބުނެފައި ވަނީ ފާއިތުވި ވިއްސަކަށް އަހަރު ދުވަހުގެ ތެރޭގައި އުމްރާނީ ގޮތުން މާލޭގައި ވަރަށް ގިނަ މަސައްކަތްތައް ކުރެވިފައިވާ ކަމަށާއި ހާއްސަކޮށް ބޯހިޔާވަހި ކަމުގެ މަޝްރޫއުތަކެއް ހިންގާފައިވާ ކަމަށް ބުނެފައިވެ އެވެ. އެކަމަކު އަދިވެސް ގެދޮރަށް އޮންނަ ޑިމާންޑް އޮންނަ މިންވަރު އިތުރުވަމުން އަންނަ ކަމަށް ވެސް އެ މިނިސްޓްރީން ބުނެފައިވެ އެވެ.\nފިނޭންސް އިން ނެރުނު ބަޔާނުގައި ބުނެފައި ވަނީ މާލޭގައި މިވަގުތު ރީޓެއިލް ވިޔަފާރިކުރަން ބޮޑު ޝޮޕިން ކޮމްޕްލެކްސްއެއް ނެތް ކަމަށާއި ހާއްސަކޮށް މަތީ ފެންވަރުގެ ބްރޭންޑެޑް ތަކެތި ވިއްކާ ފިހާރަތަކެއް ނެތް ކަމަށް ވެސް ބުނެފައިވެ އެވެ. އަދި މާލޭގައި ދިރިއުޅޭ ބޮޑު އާބާދީއަށާއި މާލެ ޒިޔާރަތްކުރާ ޓޫރިސްޓުންނަށް އަމާޒުކޮށްގެން މަތީ ފެންވަރު ތަކެތި ވިއްކާ ފިހާރަތަކެއް ހިމެނޭ ގޮތަށް މިކްސްޑް ޑިވެލޮޕްމަންޓް މަޝްރޫއެއް ހިންގަން ބޭނުންވާ ފަރާތްތަކަށް ހުޅުވާލާ ކަމަށް އެ މިނިސްޓްރީން ނެރުނު އިއުލާނުގައި ބުނެފައިވެ އެވެ.\nދާދިފަހުން ތަރައްގީކުރި ރަސްފަންނު ކުރިމަތިން އައިޖީއެމްއެޗާ ޖެހިގެން އޮންނަ 399 ކޮށީގެ 6،512 އަކަމީޓަރު (ގާތްގަނޑަކަށް 70،000 އަކަފޫޓުގެ ބިމުގައި ޝޮޕިން މޯލާއި ހޮޓާ ނުވަތަ އެޕާޓްމަންޓް ތަރައްގީކުރަން ޝައުގުވެރިވާ ފަރާތްތަކުން މިމަހުގެ 27ގެ ކުރިން ޕްރޮޕޯސަލް ހުށަހަޅަން ޖެހެ އެވެ.\nފިނޭންސް މިނިސްޓްރީން ނެރުނު ޑޮކިއުމަންޓްގައިވާ ގޮތުން އިމާރާތް ހެދޭނީ އެކަމަށް ކަނޑައަޅާފައިވާ ބިމުގެ 80 ޕަސެންޓް ބިމުގަ އެވެ. އަދި އެންމެ އުސްވެގެން އިމާރާތްކުރެވޭނީ 60 މީޓަރަށް (196 ފޫޓު) އަށެވެ. އެ ޑޮކިއުމަންޓްގައިވާ ގޮތުން ގްރައުންޑް ފްލޯއިން ފެށިގެން ނުވަ މީޓަރާ ހަމަޔަށް ހަދަން ޖެހެނީ ސްޕޯޓްސް ކޮމްޕްލެކްސް، އަދި އޭގެ ތެރޭގައި 20 ޕަސެންޓް ސަރަހައްދެއް ހުސްކޮށް ބާއްވަން ޖެހެ އެވެ.\nރަސްފަންނު ކުރިމަތިން އޮންނަ ހުސްބިން: އެތަނުން 70،000 އަކަފޫޓުގެ ބިމުގައި ވަނީ ޝޮޕިން މޯލަކާއި ހޮޓަލެއް އަޅަން ވަނީ ނިންމާފައި. ފޮޓޯ: ނިޝާން އަލީ /މިހާރު\nއެ ޕްރޮޖެކްޓްގައި ހިމަނަން ޖެހޭ ބައިތަކާ ބެހޭ ގޮތުން އެ ޑޮކިއުމަންޓްގައި ބުނެފައި ވަނީ އެތަނުގައި ހަދާ މޯލްގައި ރީޓެއިލް ފިހާރަތަކާއި ކެފޭ، ރެސްޓޯރަންޓް، ސުޕަމާކެޓް، ޑިޕާޓްމަންޓް ސްޓޯރުތައް، ކުއްޔަށްދޭ އޮފީސް ބައެއް އަދި ކޮންފަރެންސް ބާއްވާނެ ތަންތަނާއި އޮޑިޓޯރިއަމްތަކާއި ރެކްރިއޭޝަން އަދި މުނިފޫހިފިލުވާނެ ތަންތަން ވެސް ހުންނަން ޖެހެ އެވެ. އަދި އެ ޑޮކިއުމަންޓްގައިވާ ގޮތުން ހޮޓާ ނުވަތަ ލަގްޒަރީ އެޕާޓްމަންޓްގެ ގޮތުގައި ބޭނުންކުރެވޭނީ އިމާރާތުގެ 30 ޕަސެންޓެވެ. އަދި އޭގެ އިތުރުން އޮޓޯ މޮބައިލް ޕާކިން އޭރިއާ ވެސް ހިމަނަން ޖެހެ އެވެ.\nފިނޭންސް މިނިސްޓްރީގެ ޓެންޑާ ޑޮކިއުމަންޓްގައިވާ ގޮތުން އެ މަޝްރޫއުގެ އެއްބަސްވުމުގައި ސޮއިކުރާތާ ދެ އަހަރުގެ ތެރޭގައި އިމާރާތްކޮށް ނިންމަން ޖެހެ އެވެ.\nފިނޭންސް މިނިސްޓްރީ ހައުސިން މިނިސްޓްރީ ހުޅަނގު ދެކުނު ބަނދަރު ޝޮޕިން ވެސްޓް ޕާކް\n11 ކޮމެންޓް, 50 ރިއެކްޝަންސް\nމެޑަމް ބިން ކަދުރު ފައުންޑޭޝަން\nތިތާގަ ގަސް ޕާކެއް ނޫނީ ކުޅޭތަނެއްގެ ގޮތުގައި ހަދާބަ. ބޮޑު އެޕާޓުމެންޓެއް ބީޗުގަ ހެދީމަ ރީއްޗެއްވެސް ނުވާނެ.\n70000 އަކަ ފޫޓް ގައި ސްޕޯޓް ކޮމްފްލެސް އަކާ، ރީޓެއިލް އާއި، ހޮޓަލަކާ،އެޕާޓްމެންޓަކާ...އަހަރަމެންނަކީ ހިނިންތައް\n2018 ގެ ކެމްޕެއިން އަށް ފައިސާ ހޯދުމަށް ޕާޓީ ކުދީންނަށް ވިޔަފާރި ކުތުމަށް ތަނަތަން ދީ ހުސްކުރަނީއެވެ. އިދިކޮޅު ފަރާތް ތައް ކޮބާ ހެއްޔެވެ؟\nތިޔާ ވަރަށް ބޮޑު ހުސްބިމެއް. ތިތާ އަޅަންވީ މާފަންނު މީހުނަށް ފުޓްބޯޅަ ދަނޑެއް. ދެންއޮތްބައި ދަނޑުވެރިކަންކުރަން 100އަހަރަށް ކުށްޔަށްދީ. ދައްކާވާހަކަޔާ އަމަލާ ދިމާނުވޭ. އެއްއަނގައިން މާލެފުރިއްޖެ. ބުރިޖު ނާޅައިވާކަށްނެތް. އަކަމަކު ލާރިބޮނޑިއެއް ހިފައިގެން އަންނަ އިރަށް ހުރިހާތާކު ބިން. ލާރިފޮއްޓެއް ގެނައްސިއްޔާ މޫދަށްއެރޭ ތަނަށް ވެލިއަޅާފަވެސް ބިން ހޯދަދޭނެ. މިވެރިން ނިކަންދަނޭ ޖީބަށްބޮޑުކުރަން.\nމާލެ ގެދޮރު ނެތް މާލެ ރައްޔިތު\nމުއްސަދިންނަށް ހުރިހާ އެއްޗެއް!\nހުޅަނގު މޫސުމުގާއި ތި ޝޮޕިންގް މޯލް ވާނެ އަންޑާވޯޓާ މޯލް އަކަށް.\nހެޔޮ ނުވާނެ މާލެއައް މިހާރު އިމާރާތުން ފުދިއްޖެ ދެން އަޅާ ހުރިޙާތަނެއް ހުޅުމާލޭގަ އަޅާބަ ހެޔޮނުވާނެ ހުޅުމާލެ އިމާރާތުން ފުރާބަ މިހާރު ދެން އެތަން އާބާދުކޮށްބަލަ އާދޭސްކޮށްފަ އާދޭސްކޮށްފަ މިހާރުވެސް މަގަކައް އަރައިފިއްޔާ ކާރާއި ސައިކަލުން މިއުޅެނީ ނުނެއްޓިގެން ގެއިން ނުކުމެ ކުދިންނާއި މާމަމެން ކާރަކައް އަރާއިރު މަގު އޮންނަނީ ދުއްވާ އުޅަންދު ފަހަރުން ބޮޑު މާސިންގާ ކިޔުއެއްގަ ފަހަތުގެ ތިބޭ މީހުން ނުބަލާނެ ކާރަަކައް އަރަނީ މުސްކުޅިން ނުވަތަ ބަލިމީހުންކަމެއް ހަމަ މަޑުކޮށްލުމާ އެކީ ބަރުގޮނުން އަތްނުވެސް ނަގާނެ ،\nއަޅެ ތީނަ ހާދަ އާދޭހެކޭ ތިކުރަނީ. ހަމަޖެހިބަ.\nތޮއްޖެހިފާވާ މާލޭގައި ތިހެން ލިބޭ ހުސް ތަންކޮޅުގަ ކޮން ޝޮޕިން މޯލެއް އަޅާކަށް! މުޅި މާލެ މިއޮތީ ފިހާރައެއް ނޫންތަ!؟ ނޭވާ ލާނެ ހުސްބިންކޮޅެއް އަޅެ ބާއްވާބަލަ.\nމާލޭ ތޮއްޖެހިގެން ބަންޑުންވާއިރުވެސް ހައްލެއްނެތް.\nކީއްތަވާނީ ތިތަންކޮޅު ތިއޮތްގޮތަށް ބޭއްވީއާ؟ ހެޔޮ ނުވާނެ. މިއުޅެނީ ފައި އަޅާނެ ތަންކޮޅެއް ނެތިގެން މިމާލޭގަ.


Bush'ge Doctor ah badin hamalaa dhee maraalaifi\nދުނިޔެ - ޑރ. މާކް ހޮސްޓަން\nބުޝްގެ ޑޮކްޓަރަށް ބަޑިން ހަމަލާދީ މަރާލައިފި\nޑރ. މާކް މަރާލާފައިވަނީ ހުކުރު ދުވަހު\nޑރ. މާކް އަކީ 2000 ވަނަ އަހަރު ޖޯޖް އެޗް ބުޝްއަށް ފަރުވާދިން ޑޮކްޓަރ\nކ. މާލެ 22 ޖުލައި 2018 | އާދީއްތަ 15:36 1,966\nބުޝް އާއި ޑރ. މާކް -- ބުޝް ވަނީ މާކްގެ އާއިލާއަށް ތައުޒިޔާ ވިދާޅުވެފައި - ދި ގާޑިއަން\nއެމެރިކާގެ ކުރީގެ ރައީސް ޖޯޖް އެޗް ޑަބްލިއު ބުޝްއަށް ފަރުވާދެއްވި ހިތުގެ ޑޮކްޓަރެއްކަމަށްވާ ޑރ. މާކް ހޮސްޓަންއަށް ބަޑިން ހަމަލާދީ މަރާލައިފިއެވެ.\nޑރ. މާކްއަށް ހަމަލާ ދީފައިވަނީ އޭނާ މަސައްކަތް ކުރާ ހޮސްޓަން މެޑިކަލް ކޮމްޕްލެކްސްއަށް ދިޔަ މަގުމަތީގައި ކަމަށް ރިޕޯޓްތައް ބުނެއެވެ. ޑރ. މާކް މަރާލިއިރު އޭނާ އިނީ ބައިސްކަލް ދުއްވަން ކަމަށް ވެއެވެ. އަދި ހަމަލާ ދިންމީހާވެސް އިނީ ޑރ.މާކް ދުއްވާފައި ދިޔަ ކޮޅު ނޫން އަނެއްކޮޅުން، ދެމީހުން ދިމާވާގޮތަށް ބައިސްކަލުގައި ކަމަށް ފުލުހުން ވަނީ މީޑިއާއަށް މައުލޫމާތު ދެމުން ބުނެފައެވެ. ޑރ.މާކުގެ ހަށިގަނޑަށް ދެ ފަހަރު ބަޑި ޖަހާފައިވާކަން، ތަހުގީގަށް ހާމަވެފައިވާކަމަށާއި ޑޮކްޓަރ މަރާލާފައިވަނީ ކުރިން ރޭވިގެން ކަމެއް ނުވަތަ ދިމާވި އެކްސިޑެންޓެއްކަމެއް ސީދާ ބުނަން އަދި ނޭނގޭކަމަށް ފުލުހުން ބުނެއެވެ.\nހުކުރު ދުވަހުގެ ހެނދުނު9ޖެހުމުގެ ކުރިން މިހާދިސާ ހިނގާފައިވާކަމަށް ފުލުހުން ބުނާއިރު ޑރ. މާކް ބަޑިން ހަމަލާދީ މަރާލާފައިވާކަމަށް ފުލުހުން އާންމު ކޮށްފައިވަނީ ހޮނިހިރު ދުވަހުއެވެ. ފުލުހުން ވަނީ ޑރ.މާކް މަރާލިކަމަށް ތުހުމަތު ކުރެވޭ މީހެއްގެ ކުރެހުމެއް ވެސް އާންމު ކޮށްފައެވެ.\nފުލުހުން ބުނެފައިވަނީ ޑރ. މާކްއަށް ހަމަލާ ދިން މީހާ ލައިގެން ހުރީ އަޅި ކުލައިގެ ޖެކެޓަކާއި ކުރު ސޯޓެއްކަމަށާއި ބޮލުގައި ތޮތްޕެއްވެސް އަޅާފައިވާކަމަށެވެ. މައްސަލަ އިތުރަށް ތަހުގީގު ކުރަމުންދާކަމަށްވެސް ފުލުހުން ބުނެފައިވެއެވެ.\nޑރ. މާކް އަކީ 2000 ވަނަ އަހަރު ޖޯޖް އެޗް ބުޝްއަށް ހިތުގެ މައްސަލަތައް ދިމާވުމާއި ގުޅިގެން ފަރުވާ ދިން ޑޮކްޓަރެވެ. ބުޝްއަށް އެފަހަރު ފަރުވާދިނުމަށްފަހު މާކް ވަނީ ބުޝްގެ ސިއްހަތާއި ބެހޭގޮތުން ނޫސްވެރިންނަށް މައުލޫމާތުވެސް ދީފައެވެ.\nޑރ. މާކް މަރުވުމާއިގުޅިގެން ބުޝް ވަނީ އޭނާގެ އާއިލާއަށް ތައުޒިޔާ ވިދާޅުވެފައެވެ. ބުޝް ވިދާޅުވީ ޑރ. މާކަކީ މޮޅު ހިތުގެ ޑޮކްޓަރެއްކަމަށާއި އެއީ ރަނގަޅު މީހެއްކަމަށެވެ. އަބަދުވެސް ޑރ. މާކްގެ އެހީތެރިކަން ހަނދުމަފުޅު ހުންނާނެކަމަށް ބުޝް ވިދާޅުވިއެވެ.\nޑރ. މާކް ވަނީ 40 އަހަރު ވަންދެން ހިތުގެ ޑޮކްޓަރެއްގެ ގޮތުގައި މަސައްކަތް ކޮށްފައެވެ.


Iyaaz Memberunnah: Haraam Halaal Kanda Alhan Size Olhivadaigen Noolhuvvaa - Vaguthu\nއިޔާޒް މެމްބަރުންނަށް: ހަލާލް ހަރާމް ކަނޑައަޅަން ސައިޒް އޮޅިވަޑައިގެން ނޫޅުއްވާ\nއިސްލާމްދީނުގައި ހަރާމް ކުރައްވާފައިވާ ކަންކަމާއި ހަލާލް ކުރައްވާފައިވާ ކަންކަމަށް ބަދަލު ގެނެއުމަކީ ރައްޔިތުން މަޖިލީހަށް ލިބިފައިވާ ބާރެއް ނޫން ކަމަށް ދީނީ އިލްމުވެރިޔާ ޑރ. މުހައްމަދު އިޔާޒް ވިދާޅުވެއްޖެއެވެ.\nޑރ. އިޔާޒް މިފަދައިން ވިދާޅުވެފައި ވަނީ ރައްޔިތުންގެ މަޖިލީހުގެ މިއަދު ޖަލްސާއަށް ހުށަހެޅުނު ޒުވާނުންނަށް ފަސޭހަކަމާއެކު މިޔުޒިކް އަޑުއަހާލައި، އެކުވެރިންނާ ބައްދަލުކޮށްލައި، ހާސްކަމުން ބޭރުގައި އުފާވެރި މާހައުލެއްގައި ހީ ސަމާސާކޮށް މަޖާކޮށްލައި، އެއްވެ ތިބެވޭނޭ ފަދަ މަރުކަޒެއް ގާއިމުކޮށްދިނުމަށް އެދި ހުށައަޅާފައިވާ ގަރާރުގެ ބަހުސްގައި މެމްބަރުން ދެއްކެވި ވާހަކަތަކަަށް ރައްދު ދެއްވުމުގެ ގޮތުންނެވެ.\nއެގޮތުން އިޔާޒް ކުރެއްވި ޓްވީޓެއްގައި ވިދާޅުވީ ހަރާމް ހަލާލް ކަނޑައެޅުއްވާފައިވަނީ އެއްކައުވަންތަ ﷲ ސުބްހާނަހޫ ވަތައާލާ ކަމަށެވެ. އަދި އެ ނިންމެވުން އަހަރެމެންނާއި ހަމައަށް ގެނެސްދެއްވީ މި ޖީލުގެ އެންމެ ފަހުގެ ރަސޫލާ މުހައްމަދުގެފާނު ކަމަށެވެ.\nވުމާާއި އެކު އިޔާޒް ވަނީ ހަރާމް ކަންތައް ހަލާލްކޮށްގެން މިއަދުގެ މަޖިލީހުގައި ވާހަކަދެއްކެވި މެމްބަރުންގެ "ސައިޒް' އޮޅުވަޑައިގެން ނޫޅުއްވުމަށް ނަސޭހަތްތެރިވެފައެވެ. އަދި ދީނުގެ ނަމުގައި ތިމާއަށް ނޭންގޭ ވާހަކަތައް ނުދެއްކުމަށް އިލްތިމާސް ކުރައްވާފައެވެ.\n"ޙަލާލު ޙަރާމް ކަނޑަ އެޅުން އެއީ ރައްޔިތުން މަޖިލީހުގެ މެމްބަރަކަށް ވީނަމަވެސް ލިބިގެންވާ ބާރެއް ނޫން. އެކަން ކަނޑަ އަޅުއްވާނީ ﷲ އާއި ރަސޫލާ ﷺ. ވީމާ ސައިޒް އޮޅިވަޑައިގެން ނޫޅުއްވުމަށް ޢިއްޒަތްތެރި މެމްބަރުންނަށް ނަޞޭޙަތްތެރިވަން." އިޔާޒް ކުރެއްވި ޓްވީޓްގައި ވިދާޅުވިއެވެ.\nޙަލާލު ޙަރާމް ކަނޑަ އެޅުން އެއީ @mvpeoplesmajlis މެމްބަރަކަށް ވީނަމަވެސް ލިބިގެންވާ ބާރެއް ނޫން. އެކަން ކަނޑަ އަޅުއްވާނީ ﷲ އާއި ރަސޫލާ ﷺ. ވީމާ ސައިޒް އޮޅިވަޑައިގެން ނޫޅުއްވުމަށް ޢިއްޒަތްތެރި މެމްބަރުންނަށް ނަޞޭޙަތްތެރިވަން.\n— Dr.Mohamed Iyaz (@dr_iyaz) February 8, 2021\nޝަރުޢީގޮތުން ލަވައިގެ ޙުކުމަށް ބަލާލާއިރު މިޔުޒިކާއެކު ކިޔާފައިވާ ލަވައެއްނަމަ ފިރިހެނުން އަދި އަންހެނުންގެ މައްޗަށް ޙަރާމް ކަމަށް ޢިލްމުވެރިން އިޖުމާޢް ވެފައިވެއެވެ. ދިވެހިރާއްޖޭގެ ގާނޫނު އަސާސީގެ އެންމެ ފުރަތަމަ މަސްދަރަކީ އިސްލާމްދީން ކަމަށްވާއިރު ދީނާއި ހިލާފު ވާހަކަތައް ދެއްކުމަކީ ހުއްދަކަމެއް ނޫނެވެ.\nބިލްތަކުގެ 40 އިންސައްތަ ވަނީ ނިމިފައި، މަސައްކަތް ލަހެއް ނޫން: މަބްރޫކް\nފެބުރުއަރީ 8, 2021 14:34\nތި މިޤައުމު ހަލާކުކޮށްލި މީހުންނަކީ މޮޅުވާހަކަ ނުދައްކާ އިޔާޒޫ\nފެބުރުއަރީ 8, 2021 20:07\nޑރ އިޔާޒް ކޮންމެ ފަހަރަކު ހެން އެމްޑީޕީ އާ އެކޮޅު ވޭ... އެމްޑީޕީ މީހުން މިހިރީ އުޅޭ ގޮތް...\nފެބުރުއަރީ 8, 2021 14:54\nރައްޔިތުން މެންބަރުންނަށް ވޯޓު ދިންއިރު ކަލޭކޮބާ؟؟\nފެބުރުއަރީ 8, 2021 14:57\nފެބުރުއަރީ 8, 2021 15:05\nމީ ކަލޭމެން ގެނާ ސަރުކާރެއް ، ދެން ކޮން ކޮހެއް ގޮވާކަށް.....\nފެބުރުއަރީ 8, 2021 15:57\nއިޔާޒު ކަލޭ ދެލޯ އެބަހުރިތަ؟ ކަލޭ ބައިއަތު ހިފައިގެން ހުރި ސަރުކާރުން އިސްލާމީ ޝަރީއަތާއި ކަނޑައެޅިގެން ހިލާފް ހަރާމް ނިޔާ ކަނޑައަޅައި ނުހައްގުން މީހުންނަށް އަނިޔާދޭއިރު ސައިޒު އޮޅި ﷲ އާއި ރަސޫލާ މަތިން ހަނދުމަނެތިގެން އެނބުރެނީ ފަހެ ކޮންކަމަކާތޯ؟\nފެބުރުއަރީ 8, 2021 16:51\nތިހުރިހާ މެންބަރުންވެސް އުޅެނީ މަމޮޅޭ ހެދިގެން ، ތާކުންތާކުޖެހޭ އެކަުކުވެސް ނެތް މިމީހުންގެ ދުލުގައި ގޮށެއްޖަހަންވީ ، ނުމޮހޭ ގޮތައް،،،،،،\nފެބުރުއަރީ 8, 2021 18:17\n"އިސްލާމްދީނުގައި ހަރާމް ކުރައްވާފައިވާ ކަންކަމާއި ހަލާލް ކުރައްވާފައިވާ ކަންކަމަށް ބަދަލު ގެނެއުމަކީ ރައްޔިތުން މަޖިލީހަށް ލިބިފައިވާ ބާރެއް ނޫން ކަމަށް ދީނީ އިލްމުވެރިޔާ ޑރ. މުހައްމަދު އިޔާޒް ވިދާޅުވެއްޖެއެވެ."\nމިއީ 100 ގެ ވާހަކައެއް.\nފެބުރުއަރީ 8, 2021 18:22\nޑރ އިޔާޒް. އެކަން ކަނޑަޅުއްވަނީ ހަމައެކަނި ﷲ. ﷲއާއި ރަސޫލާއެއް ނޫން. ތިޔަކުރެވެނީ ޝިރުކެއް.\nފެބުރުއަރީ 8, 2021 18:23\nނަސޭޙަތް ދޭން ޖެހޭ ގޮތަށް ދީ\nފެބުރުއަރީ 8, 2021 19:10\nތިޔަ އުޅެވެނީ މުޅިންވެސް ޑެމޭޖް ކޮންޓްރޯލް ކުރުމުގައި. ޢިލްމުވެރިއެއްގެ ޒިންމާވެސް ނަންގަވާ\nފެބުރުއަރީ 8, 2021 19:12\nއެއްވެސް ކަމެއް ރަނގަޅު ނުވާނެ ތިގޮތަށް އެކަކު އަނެކަކާ މުޚާޠަބުކޮށްގެން\nފެބުރުއަރީ 8, 2021 19:32\nއިޔާޒް ތިބޭފުޅާ އަދިވެސް ވިދާޅުވާނީ ހަމަ މިވެސް މިސަރުކާރުން ކުރާ ހެޔޮކަންތައް ގިނައީއޭތޯ. ކޮބާތޯ ލަދުފުޅު. ﷲގެ ޙުކުމްފުޅުތަކަށް ގޮންޖަހާލަނީ ހެޔޮކަންތައް ގިނަކަމުން ތޯ. ހުރޭ ލާދީނީ ބައިގަނޑަކާއި އެއްބައިވެގެން. އިލްޔާސް އޭ ކިޔާ މީހަކު ދުޢާދެއްވި ވެރިއެކޭ ބުނި މީހާގެ ވެރިކަމޭމީ. ކީއްވެ ތިބެނީ ވާގިވެރިވާން. ނުބައި ޢަމަލުތައް ކުރަން މަރުކަޒުތައް އަޅާ މީސްތަކުންގެ އާޚިރަތް ނަގާލަން ވާގިވެރި ތިވާނީ.\nފެބުރުއަރީ 8, 2021 19:56\nއިޔާޒޫއާއި، ޒައީދޫ އާ ދެމީހުން ވަނީ މިގައުމު ފުން އަނދަވަޅަކަށް ވައްޓާލާފައި. ޒުވާނުންތަކެއް ތަނަކަށް އެއްވެލާފައި ކޮންމެވެސް ވަރަކަށް މިއުޒިކް އަޑުއަހާލާ ހަދާލުމަށްފަހު، މިސްކިތައް އަރާ ނަމާދުކޮށްލާ، އުފާވެރި ދިރިއުޅުމެއް އުޅުނަނުދޭތި. މިއުޒިކް އަޑު އެހިކަމަށްވިއަސް، ދީނުން ބޭރުނުވެ، ހަމައިގައިތިބެ،5ވަގުތުނާޅާ ނަމާދުކޮށް ދުނިޔެއާއި އާހިރަތް ހޯދުމަށް މަސައްކަތްކުރާ އެތައް މިލިއަން މުސްލިމުންނެއް އެބަތިބި. ތި ހުރިހާކަމެއް ހަރާންކުރާނަމަ، އޭގެ ނަތީޖާ ފަހުން ހިތިވެގެންހިނގައިދާނެ. ރައީސް މައުމޫން އަބަދުވެސް ވިދާޅުވާ ވާހަކަފުޅެއް، "އިސްލާމް ދީނަކީ ލުއިފަސޭހަ ދީނެއް" ކަމަށް. ވަކި ހުދޫދެއްގެ ތެރޭގައި ކަންކަން\nއިޔާޒުއަކީ މިގައުމުގެ ރައްޔިތުން މަގުފުރައްދައި ހަލާކުކުރި އެކަކު. މީސްތަކުންގެ މެދުގައި ފިތުނަފަސާދަ އުފެއްދި އެކަކު. ދީނީ ޢިލްމުވެރިޔަކަށްވާތީ ދައްކާ ހުރިހާ ވާހަކައެއް ގޯސް ނުވިޔަސް ބައެއް ފަހަރަށް ކޮސް ވާހަކަ ދައްކާ މީހެއް. ހޯދަންވާވަރަށް ނުހޯދައި ވާހަކަ ދައްކާ މީހެއް. މިސްކިތްތަކުގައި ތަގުރީރު ދިނުމަށްފަހު ހަފުތާ ދެ ހަފުތާ ފަހުން ކުރީގައި ކުށެއް ދެންނެވިފައި އެބައޮތޭ ކިޔާފައި އާވާހަކައެއް ދައްކާ. ދީނީ ތަގުރީރު ދޭ މީހުން މިހެން ހެދީމާ ކުރިން އަޑު އެހި މީހުންނަށް ފަހުން ބުނި އެއްޗެއްގެ އަޑު ނީވޭނަމަ ހަދާނީ ކިހިނެތް؟\nފެބުރުއަރީ 8, 2021 19:59\nމިއުޒިކުން ހިތްހަމަ ޖެހުމެއް ނުލިބޭ... ވިޓްނީ ހިއުސްޓަން، އޭމީ ވައިންހައުސް، މައިކަލް ޖެކްސަން ކަހަލަ ލަވަކިޔާމީހުން ދުނިޔެ ދުކުރީ ޑިޕްރެޝަން އާ ހިތްހަމަޖެހުމެއް ނުލިބި ސުއިސައިޑް ވެގެން . މިއުޒިކުން ލިބުނު ހިތްހަމަ ޖެހުމެއް ނެތް\nފެބުރުއަރީ 8, 2021 22:04\nތިބާ ބުނީމެންނު މި ސަރުޖާރަށް ތާއީދުކުރަނީ ކުރާނުބައި ކަންތައް މަދުވީމައޭ. ޢަދިވެސް ތިބާއަށް މިވަރެއް ނެތްދޯ . ދީނުގެ ހުކުމްތަކަށް ގޮނޖަހާލާއިރުވެސް ހަމަތާއީދު ދޯ. ގޮތްދޫނުކޮށް ހުރޭ\nއިއާޒަށް ނޭންގުނަސް ހަރާމް ހަލާލް މިޒަމާނުގަ ކަނޑައަޅަނީ އެމެރިކާގެ ފުޑް އެންޑް ޑުރަގް އޮތޯރިޓީން ނިންމާގޮތަކަށް ބަލައިފަ! ސިގިރެޓް އިއާޒްމެން ހަރާމްކުރީ ހެދިފައިވާ ދިރާސާތަކުން އެއިން ފުއްޕާމެއަށް އަދި ސިއްހަތަށް ގެއްލުން ލިބޭކަމަށް އެމެރިކާގެ އެފްޑީއޭއިން ކަނޑައެޅީމަ!\nފެބުރުއަރީ 8, 2021 22:28\nއިއާޒަށް ނޭންގުނަސް ހަރާމް ހަލާލް މިޒަމާނުގަ ކަނޑައަޅަނީ އެމެރިކާގެ ފުޑް އެންޑް ޑުރަގް އޮތޯރިޓީން ނިންމާގޮތަކަށް ބަލައިފަ! ސިގިރެޓް އިއާޒްމެން ހަރާމްކުރީ ހެދިފައިވާ ދިރާސާތަކުން އެއިން ފުއްޕާމެއަށް އަދި ސިއްހަތަށް ގެއްލުން ލިބޭކަމަށް އެމެރިކާގެ އެފްޑީއޭއިން ކަނޑައެޅީމަ! މާދަމާވެސް ދިރާސާއަކުން ސިނގިރެޓާއެއްކޮށް ކަދުރުކެއީމަ ސިއްހަތަށް ފައިދާވާކަމަށް ދައްކައިފިނަމަ އަދި އެކަން އެފްޑީއޭއިން ކަނޑައަޅައިފިނަމަ ހަލާލުވީ!\nފެބުރުއަރީ 8, 2021 23:51\nނަށަން ދާންވާނެ އިލިޔާސާ ދެގޮލާ، ނުވެގެން އުޅުކަންތައް މިއޮތްވަނީނު ދޯ. ފަހުޒަމާނު ދީންވެރިކަމަށް ހެދިގެން އުޅޭ ބަޔަކު އެމީހުންގެ ފައިދާއަށް އުޅޭނެ ކަމާ އެފަދަ މީހުންގެ އަތްދަށު ނުވުމަށް ކާފަމެން ނަސޭހަތްތެވި މި މީހުންގެ އެ ބުނެދެއްވި ސިފަ ފުރިހަމަވޭ ދޯ އިމްރާން\nފެބުރުއަރީ 9, 2021 03:34\nޑރ. އިޔާޒު ގެ ބަސްމަގު ހާދަ ހުތުރޭ.\nއަލިމަނިކު ބިންތި އަބޫބަކުރު\nފެބުރުއަރީ 9, 2021 04:36\nއަޅުގަޑެއްގަބޫލެއް ނުކުރަން މިހާރު މިއުޅެނީ ޝޭހުންކަމަކައް ވަކިޖަމާއަތްހަދައިގެ ވަކިޕާޓީ ހަދައިގެން އެއްބަޔަކު އަނެއްބަޔަކާ ވާހަކަނުދައްކާ މޫނުކެޑިގެން މިއުޅެނީ ޝޭހުންކަމަކައް މީ ސޭކުން ފަހުޒަމާނުގެ އަލާމަތް\nފެބުރުއަރީ 9, 2021 06:53\nއަޅެ މިޔުޒިކް ޙަރާމްކަމަށް ސާފްކޮށް އޮތް ހަދީސެއް އާޔަތެއްވިޔަސް ދައްކަބަލަ! ނޯންނާނެ! އެއީ އިޚްތިލާފީ މައްސަލައެއް! އެފަދަ މައްސަލަތަކުގައިރަގަޅުގޮތަކީ އެކަމެއް ނުކޮށް ތިބުން. އެކަމަކު އެއީ ޙަރާމްވެގެނެއް ނޫން!\nފެބުރުއަރީ 9, 2021 07:53\nކަލޭ މިހާރު ތިހެން އަނގަ އަރުވާފަ ނައިޓް ކްލަބް ހަދައިގެން އެންމެ ފުރަތަމަވެސް އީވާއާއި ދެމީހުން އެތަނުން ފެންނާނީ\nފެބުރުއަރީ 9, 2021 08:32\n6 ފްރޭތަ އެކުވެގެން ގެނައި ވެރިކަން. ރަގަޅެއްނު؟(މައުމޫނީ ، ޢިމްރާނީ ، އލްޔާސީ ، ޤާސިމީ ، ނަޝީދީ ، ޞާލިޙީ) ޒިންމާ ނަގާ!


SunOnline: Jalu thakugai drug rehabilitation program hinganee\nމުޙައްމަދު ނާއިލް ހަފީޒް 18 Nov 2021, 14:34\nޖަލުތަކުގައި ޑްރަގް ރިހެބިލިޓޭޝަން ޕްރޮގްރާމްތަކެއް ހިންގުމާ ގުޅޭގޮތުން ސޮއިކުރުން -- ފޮޓޯ/ ކަރެކްޝަނަލް ސާވިސް\nޖަލުތަކުގައި ޑްރަގް ރިހެބިލިޓޭޝަން ޕްރޮގްރާމްތަކެއް ހިންގުމާ ގުޅޭގޮތުން މޯލްޑިވްސް ކަރަކެޝަނަލް ސާވިސްއާއި ނޭޝަނަލް ޑްރަގް އެޖެންސީ (އެންޑީއޭ)އިން އެއްބަސްވުމެއްގައި ސޮއިކޮށްފިއެވެ.\nމި އެއްބަސްވުމުގެ ދަށުން އެއް އަހަރުގެ މުއްދަތަކަށް ގައިދީންނަށް ރިހެބިލިޓޭޝަން ޕްރޮގްރާމް ހިންގާނެއެެވެ. އެ މަސައްކަތް ކުރާނީ ކަރެކްޝަންސްގެ ޑޮކްޓަރުންނާއި ނަރުހުންނެވެ. އެ މީހުންގެ އިތުރުން ކަރެކްޝަންސްގެ ކައުންސިލަރުންނާއި، ޕްރިޒަން އޮފިސަރުންގެ އިތުރުން ކޭސް ވޯކަރުން ވެސް އެ މަސައްކަތުގައި ބައިވެރިވާނެއެވެ.\nމިއަދު ސޮއިކުރި އެއްބަސްވުމާ ގުޅޭ ގޮތުން ކަރެކްޝަންސްއިން ބުނީ ރިހެބިލިޓޭޝަން ޕްރޮގްރާމް ނިމުމުން އާފްޓާ ކެއާ ދިނުމާއި އެ މީހުން މުޖުތަމައުއަށް ނެރެ މޮނީޓަރުކުރުމުގެ މަސައްކަތް ވެސް ކުރާނެކަމަަށެެވެ. އަދި އެ ފަދަ އުސޫލުތައް ވެސް ކަނޑައަޅަން ބާރު އަޅާކަމަށެވެ.\nމި އެއްބަސްވުމުގައި ސޮއިކޮށްފައިވަނީ މިއަދެވެ. އެއްބަސްވުމުގައި ކަރެކްޝަންސްގެ ފަރާތުން ސޮއިކޮށްފައިވަނީ ކޮމިޝަނާ އޮފް ޕްރިޒަންސް އަހްމަދު މުހައްމަދު ފުޅެވެ. އެންޑީއޭގެ ފަރާތުން ސޮއިކޮށްފައިވަނީ އެ ތަނުގެ އެކްޓިން ސީއީއޯ މުހައްމަދު ރަމީޒެވެ. އެއްބަސްވުމުގައި ސޮއިކުރުމަށް ބޭއްވި ހަފްލާގައި ހެލްތު މިނިސްޓަރު އަހްމަދު ނަސީމް ވެސް ވަނީ ބައިވެރިވެވަޑައިގެންފައެވެ.\nރާއްޖޭގެ ޖަލުތަކުގައި ގައިދީންގެ ގޮތުގައި ތިބި ގިނަ މީހުންނަކީ މަސްތުވާތަކެތީގެ މައްސަަލަތަކުގައި ޖަލުގައި ހުކުމް ތަންފީޒުކުރާ މީހުންނެވެ. އެގޮތުން މި އަހަރުގެ މިދިޔަ މަހާ ހަމައަށް މަސްތުވާތަކެތީގެ މައްސަލަތަކުގައި 184 މީހަކު ޖަލަށް ލައިފައިވެއެވެ.\nމަސްތުވާތަކެތީގެ މީހުންނަށް ފަރުވާ ދިނުމަކީ މަސްތުވާތަކެއްޗާބެހޭ ގާނޫނުން އެންޑީއޭގެ މައްޗަށް ލާޒިމުކޮށްފައިވާ ކަމެކެވެ.\nޖަލުގެ އާބާދީގެ ބޮޑު ބަޔަކީ މަސްތުވާތަކެތި ބޭނުންކުރާ ބައެއްކަން އެނގިފައިވާއިރު، މި ޕްރޮގްރާމަކީ އެމީހުން ޖަލުގައި ބައިތިއްބައިގެން ފަރުވާދިނުމުގެ ޕްރޮގްރާމެކެވެ.\nއެގޮތުން، ފަރުވާގެ ފުރަތަމަ މަރުހަލާގައި ހިމެނޭ ޑިޓޮކްސިފިކޭޝަން ނުވަތަ ހަށިގަނޑުން މަސްތުވާތަކެތީގެ ވިހަ ފިލުވާނީ ޖަލުގައި ހުކުމް ތަންފީޒްކުރާ މުއްދަތުގައެވެ. މިކަމަށްޓަކައި، މާފުށީ ޖަލުގައި ވަނީ ހާއްސަ ކްލިނިކެއް ވެސް ގާއިމުކޮށްފައެވެ.\nމި އެއްބަސް ވުމުގައިވާ މުހިއްމު ނުކުތާތަކުގެ ތެރޭގައި އެއްބަސްވުމުގެ މުއްދަތު ހަމަވުމުގެ 30 ދުވަސް ކުރިން އެއްބަސްވުމުގެ ބައިވެރިންގެ މެދުގައި ލިޔެކިއުން ބަދަލުކޮށް، އެއްބަސްވެވޭ މުއްދަތަކަށް އެއްބަސްވުމުގެ މުއްދަތު އިތުރު ކުރެވިދާނެއެވެ.\nމުއްދަތު އިތުރު ކުރެވޭނީ އިތުރު ކުރާ ކޮންމެ ފަހަރަކު ވެސް މީލާދީ ގޮތުން 12 މަސް ދުވަހަށެވެ.\nއެއްބަސްވުމުގެ މުއްދަތު ހަމަވުމަށްފަހު މަސައްކަތް ހިނގާ ދިޔަގޮތް މުރާޖާ ކުރެވޭނެއެވެ. މުއްދަތުން ބޭރުންވެސް މި އެއްބަސްވުމަށް، ބަދަލެއްއް ގެންނަންޖެހިއްޖެ ހިނދެއްގައި މަޝްވަރާކޮށް، ގޮތެއް ނިންމިދާނެއެވެ.


ފުއްޕާމޭގެ ކެންސަރު - ވިކިޕީޑިއާ\nފުއްޕާމެޔަކީ ނޭވާލާއިރު ހަށިގަނޑަށް ވަންނަ އޮކްސިޖަން ލޭގެތެރެއަށް ފޮނުވައިދީ، ހަށިގަނޑުގައި އުފެދޭ ކާބަންޑައި އޮކްސައިޑް ހަށިގަނޑުން ބޭރަށް ފޮނުވައި ދިނުމުގެ މަސައްކަތްކުރާ ގުނަވަނެކެވެ. ފުއްޕާމޭގެ ކެންސަރު(އިނގިރޭސި ބަހުން: Lung Cancer) ޖެހިއްޖެނަމަ ފުއްޕާމޭގެ މަސައްކަތް ގަވާއިދުން ކުރުން ހުއްޓާލައެވެ. އަދި ވަރަށް ހަލުވިކަމާއެކު ހަށިގަނޑުގެ ހުރިހާ ހިސާބަކަށް ކެންސަރުގެ ސެލްތައް ފެތުރިގެންދެއެވެ. މައިގަނޑު ގޮތެއްގައި ދެބާވަތެއްގެ ކެންސަރު ފުއްޕާމޭގައި އުފެދެއެވެ. އޭގެތެރެއިން އެއްބާވަތަކީ ފުއްޕާމޭގެ ކުދި ސެލްތަކުން އުފައްދާ ކެންސަރު އެވެ. އަނެއްބާވަތަކީ ކުދި ސެލްނޫން އެހެން ސެލްތަކުން އުފައްދާ ކެންސަރު އެވެ. މިބައިތައް ވަކިކޮށް ދެނެގަނެވޭނީ މައިކްރޮސްކޯޕް އެއްގެ އެހީގައެވެ. ކުރިން މިބަޔާންކުރި ކޮންމެ ބާވަތެއްގެ ކެންސަރެއްވެސް ފުއްޕާމޭގައި އުފެދި ފެތުރެނީ ތަފާތު ގޮތްގޮތަށެވެ. އެހެންކަމުން ފުއްޕާމޭގެ ކެންސަރަށް ފަރުވާ ކުރުމުގައި މިކަންކަން ރަގަޅަށް ދެނެގަންނަށް ބޭނުންވާނެ އެވެ.\nނޭވާހިނގާހޮޅީގެ ތެރޭގައި ކެންސަރު އުފެދޭގޮތް ދިމާވެއްޖެނަމަ ނޭވާލުމަށް ދަތިވެ ބައެއް ފަހަރު ނޭވާލާހޮޅި ބެދޭގޮތް ވެއެވެ. މިގޮތަށް ދިމާވެއްޖެނަމަ ފަރުވާ ދިނުމަށްޓަކައި ކުރެވޭ ތަހްލީލްތަކުގެ ސަބަބުން ވަރަށް އަވަހަށް ބަލި ދެނެގަނެވޭނެ އެވެ. ނޭވާ ހިނގާ ހޮޅިއާއި ދުރު ހިސާބެއްގައި ފުއްޕާމޭގައި ކެންސަރު އުފެދިއްޖެނަމަ، އެކަމުގެ އުދަގޫ މާއަވަހަށް ކުރިމަތިނުވެ ހުރެދާނެ އެވެ. ނަމަވެސް ފުއްޕާމޭގެ ކެންސަރަކީ ވަރަށް ހަލުވިކަމާއެކު ފެތުރޭ ކެންސަރެކެވެ. އެހެންކަމުން ނޭވާހިނގާ ހޮޅިޔާ ދުރު ހިސާބުގައި ފުއްޕާމޭގައި އުފެދޭ ކެންސަރުގެ އުދަގޫތައް އިހްސާސް ކުރެވެންފަށާއިރު ފުއްޕާމޭގެ ވަރަށް ބޮޑު ބަޔަކަށް ބަލީގެ އަސަރު ފެތުރޭގޮތް އޮންނަނީ ދިމާވެފައެވެ. މިގޮތަށް ދިމާވެއްޖެނަމަ ފުއްޕާމޭގެ ބޭރު ދުލިފަށަށް އޭގެ އަސަރުކޮށް އެހިސާބުގައި ފެންހެދޭގޮތް ދިމާވެއެވެ. ބައެއް ފަހަރު ފުއްޕާމޭގައި ކެންސަރު އުފެދެނީ ހަށިގަނޑުގެ ކޮންމެވެސް ތަނެއްގައި އުފެދޭ ކެންސަރު ސެލްތައް ފުއްޕާމެޔަށް ދަތުރުކޮށްގެންނެވެ. ނަމަވެސް އަނެއް ބައި ފަހަރު ސެލް ފުރަތަމަ ވެސް އުފެދެނީ ފުއްޕާމޭގައެވެ.\n1 ބަލިޖެހުމަށް މެދުވެރިވާ ސަބަބުތައް\n2 ބަލީގެ އަލާމާތްތައް\n4 އިތުރު މައުލޫމާތުތަކެއް\nބަލިޖެހުމަށް މެދުވެރިވާ ސަބަބުތައް[އުނިއިތުރު ގެންނަވާ]\nބިޑި، ސުއްޓާ، ސިގިރޭޓް، އަދި ގުޑުގުޑާގެ ދުންބުއިމާއި، މިފަދަ އިސްތިއުމާލުކުރާ އިރު ބޭރުވާ ދުމުގެ އަސަރު ފޯރާ ހިސާބުގައި ތިބުން\nސިމެންތި ޓިނުގައި އެކުލެވިފައިވާ ކުޑި ފުއްޕާމެޔަށް ދިއުން\nބައެއް ބާވަތުގެ ގޭހުގެ އަސަރު އެކުލެވިފައިވާ މާހައުލުގައި ދިރިއުޅުން\nނޯޓް: ސިގިރޭޓް ބުއިން ހުއްޓާލާ މީހެއްގެ ފުއްޕާމޭ އެކަންނުކުރާ މީހެއްގެ ފުއްޕާމެޔާ އެއް ޙާލަތަކަށް ބަދަލުވަނީ ގާތްގަނޑަކަށް 15 އަހަރު ފަހުންނެވެ.\nބަލީގެ އަލާމާތްތައް[އުނިއިތުރު ގެންނަވާ]\nކެއްސުމާއި، ކެއްސާފައި އެއްޗެތި އައުމާއި، އަދި ކެއްސާފައި އަންނަ އެއްޗެތީގައި ލޭހުރުން\nއެކި ޖަރާސީމުގެ ސަބަބުން ފުއްޕާމެޔަށްޖެހޭ ބަލިބަލި ފަސޭހަނުވެ ގިނަދުވަސްވުން\nކެއްސާއިރު މެޔަށް ތަދުވުން\nކާހިތްނުވުމާއި ބަރުދަން ލުއިވުން\nމިއިން އަލާމާތެއް ފެނިއްޖެނަމަ ލަސްނުކޮށް ޑޮކްޓަރަށް ދައްކައި ފަރުވާ ހޯދުމަކީ މުހިއްމު ކަމެކެވެ.\nއިތުރު މައުލޫމާތުތަކެއް[އުނިއިތުރު ގެންނަވާ]\nފަރުވާ ކުރިޔަށް ގެންދިއުމުގައި އެންމެ ބޮޑު އިސްކަމެއް ދޭންޖެހޭނީ ފުއްޕާމޭގައި ބަލި ފެތުރިފައިވާ ކުޑަބޮޑު މިނުގެ މައްޗަށެވެ.\nބަލީގެ ކުރީކޮޅުގައި އެކަން ދެނެގަނެވިއްޖެނަމަ އޮޕަރޭޝަންކޮށްގެން ބަލީގެ އަސަރު ހުރި ހިސާބު ނެގިދާނެއެވެ. ނަމަވެސް މިއީ އެހާ ކާމިޔާބު ކަމެއް ނޫނެވެ. ސަބަބަކީ ފުއްޕާމެޔަކީ މުއްސަދި ގޮތެއްގައި ލޭއެތެރެވަމުންދާ ގުނަވަނަކަށްވާތީ ކެންސަރުގެ ސެލްތައް ވަރަށް ފަސޭހަކަމާއެކު ފުއްޕާމެޔަށް ދަތުރުކުރާތީ އެވެ.\nމިއީ ފަސޭހަވުން އުދަގޫ ކެންސަރު އެކެވެ.\nފުއްޕާމެޔަށް ކެންސަރު ޖެހިއްޖެކަން އެނގެނީ އެބަލީގައި ބޮޑުވަރުވާ ފަހުންނެވެ. މާނައަކީ ފުއްޕާމޭގެ ބޮޑު ބަޔަކަށް ބަލީގެ އަސަރު ފެތުރޭ ފަހުންނެވެ.


މެސީތަ ނޫނީ ރޮނާލްޑޯތަ؟ – Faanooz\nމެސީތަ ނޫނީ ރޮނާލްޑޯތަ؟\nJune 17, 2018 | އަޙުމަދު އަނަސް\nވޯރލްޑްކަޕުގެ ފޯރި ވައިގައި ހިފާފައި ވާއިރު، މީސް މީޑިއާގައި އެންމެ ނުފޫޒުގަދައީ ކްރިސްޓިއާނޯ ރޮނާލްޑޯއާއި ލިއޮނަލް މެސީ އޭ ބުންޏަސް ދޮގަކަށް ނުވާނެއެވެ. އެއްބަޔަކު މެސީ ވަރެއް ނެތޭ ބުނަމުން ދާއިރު އަބެއްބަޔަކު މިދަނީ މެސީއެއް ނޫނޭ ރޮނާލްޑޯއޭ ގޮވަމުންނެވެ.\nވޯލްޑްކަޕުގައި ޕޯޗުގަލް އިން އެންމެ ފުރަތަމަ ވާދަކުރި މެޗުގައި ރޮނާލްޑޯ “ހެޓްރިކް” ހެދުމާއެކު ގިނަބަޔަކު ވަނީ އެކަމާއި ތަޢުރީފުކޮށްފައެވެ. ފުޓުބޯޅައިގެ ދުނިޔޭގައި ވެރިކަންކުރާ “ރަސްކަލަކީ” ރޮނާލްޑޯކަމަށް ވެފައެވެ. އެހެނަސް އާޖެންޓީނާއިން އެންމެ ފުރަތަމަ ކުޅުނު މެޗުގައި މެސީއަށް ޕެނަލްޓީއެއް ލިބި، އެ ޕެނަލްޓީ ނުޖެހުމާއެކު ރޮނާލްޑޯގެ ފޭނުން ދަނީ މީސް މީޑިޔާގައި މަލާމާތްކުރަމުންނެވެ.\nމީގެ ކުރިންވެސް ރޮނާލްޑޯ އަބަދު ޕެނަލްޓީ ޖަހައިގެން މެޗުތަކަށް މޮޅުވާތީ މެސީގެ ފޭނުން ރޮނާލްޑޯއަށް “ޕެނާލްޑޯ” މިނަމުން މީސްމީޑިޔާގައި މުޢާމަލާތުކޮށްފައި ވެސް ވެއެވެ. އަދި އޭގެ އިތުރުން މެސީ އާއި ރޮނާލްޑޯގެ “މީމް” ހަދައިގެންވެސް މީސް މީޑިޔާގައި ބޭނުންކުރަމުން ދެއެވެ.\nކަންކަން މިހެން ހުރުމާއެކު ރޮނާލްޑޯ އާއި މެސީގެ ފޭނުންގެ މެދުގައި ވާދަވެރިކަން މިވަނީ އިތުރުވެފައެވެ. އެހެނަސް އަހަރެންގެ ހިތަށް އަރައެވެ. އެންމެ މޮޅީ މެށި ހެއްޔެވެ؟ ނޫނީ ރޮނާލްޑޯ ހެއްޔެވެ؟ މިސުވާލުގެ ޖަވާބު ދޭންވާނީ ކިޔުންތެރިންނެވެ!


Tharukaareeaa meyvaa vihkaa thanthan register kurun laazimukohfi\nތަރުކާރީއާ މޭވާ ވިއްކާ ތަންތަން ރަޖިސްޓްރީ ކުރުން ލާޒިމުކޮށްފި\nމާލެ ތެރޭގައި ހުޅުވާފައިވާ މާރުކޭޓެއް: މޭވާ އާއި ތަރުކާރީ ވިއްކާތަންތަން ރެޖިސްޓްރީ ކުރުން ލާޒިމް -- އަވަސް ފޮޓޯ: އަބްދުﷲ އަޝްހާދު (ޖެރީ)\nމާލެ ތެރޭގައި ތަރުކާރި އާއި މޭވާ ވިއްކަން ހިންގަމުން ގެންދާ ތަންތަން ވިޔަފާރިއެއް ނުވަތަ ޕާޓްނާޝިޕެއް ނުވަތަ ކުންފުންޏެއްގެ ގޮތުގައި ރަޖިސްޓަރީ ކުރަން ލާޒިމް ކުރުމުގެ ގަވާއިދަށް އިކޮނޮމިކް މިނިސްޓްރީން އަމަލު ކުރަން ފަށައިފި އެވެ.\nއިކޮނޮމިކް މިނިސްޓްރީން މި ގަވާއިދަށް އަމަލު ކުރަން ފަށާފައިވަނީ މިމަހުގެ ތިން ވަނަ ދުވަހުން ފެށިގެންނެވެ. މިފަދަ ވިޔަފާރި ހަރަކާތުގައި ބައިވެރިވުމަށް އޮންލައިންކޮށް ރެޖިސްޓްރީވުމަށް އެ މިނިސްޓްރީން ވަނީ އަންގާފަ އެވެ.\nމާރުކޭޓުގައި ބިދޭސީންނަށް ވިޔަފާރި ނުކުރެވޭ ގޮތަށް ގަވާއިދު ބަދަލު ވުމާއެކު، މާލެ ތެރޭގައި ގިނަ އަދަދެއްގެ ތަރުކާރީ އާއި މޭވާ ފިހާރަތައް ދަނީ ހިންގަމުންނެވެ. އަދި މީގެ ތެރެއިން ގިނަ ތަންތަން ހިންގަމުން ދަނީ ރަޖިސްޓްރީ ކުރުމެއް ނެތި އެވެ.\nއެކަން ހުއްޓުވަން ފިޔަވަޅު އެޅުމުގެ ގޮތުން އިކޮނޮމިކް މިނިސްޓްރީން މިހާރު އަމަލު ކުރަން ފަށާފައިވާ މި ގަވާއިދުގެ ދަށުން ރަޖިސްޓްރީ ނުކޮށް ހިންގާނަމަ 10،000ރ. އިން ޖޫރިމަނާ ކުރާނެ އެވެ. އަދި މިފަދަ ތަންތަނުގައި ހުންނަންޖެހޭ ޝަރުތުތައް ފުރިހަމަ ނުވާނަމަ 5،000ރ. އިން ޖޫރިމަނާ ކުރާނެ އެވެ.\nމި ގަވާއިދުގައިވާ ގޮތުން، މިހާރު ހިންގާ މިފަދަ ވިޔަފާރިތައް ވެސް ގަވާއިދަށް އަމަލުކުރަން ފަށާތާ އެއް މަސް ދުވަހުގެ ތެރޭ ރަޖިސްޓަރީ ކުރަން ލާޒިމްވެ އެވެ. އަދި މިފަދަ ތަންތަނުގައި ބިދޭސީންނަށް މަސައްކަތް ކުރެވޭނީ އެ މީހުން ވަޒީފާ އަދާ ކުރުމުގެ ގަވާއިދުގެ ދަށުން ކަމަށް ބުނެފައިވެ އެވެ.\nމި ގަވާއިދުގެ ދަށުން ތަރުކާރީ އާއި މޭވާ ވިއްކުމުގެ ވިޔަފާރި ރަޖިސްޓްރީކޮޮށް ދޭނީ އެ ވިޔަފާރިއެއް ހިންގާ އިމާރާތުގައި އެކަން ކުރުމަށް ސިޓީ ކައުންސިލް ނުވަތަ ރަށު ކައުންސިލުން ހުއްދަ ދިނުމުންނެވެ. ހުއްދައެއް އޮތް ނަމަ އަދި ވިޔަފާރި ކުރާ ތަނެއްގައި ހުންނަން ޖެހޭ ޝަރުތުތައް ފުރިހަމަވާ ނަމަ އެވެ. އެ މިންގަނޑަށް އެ ފަދަ ތަންތަން ފެތޭތޯ ކައުންސިލްތަކުން އިންސްޕެކްޓް ކުރާނެ ކަމަށްގަވާއިދުގައިވެ އެވެ.\nމާލެ ލޯކަލް މާރުކޭޓުން ބިދޭސިން ދުރުކުރުމާއެކު އެމީހުން ވަނީ މާލެ ތެރޭގައި ވިޔަފާރި ފަށާފަ އެވެ. މިކަމުގެ ސަބަބުން ދިވެހި އުފެއްދުންތަކުގެ އަގުތައް ވެއްޓި މުޅި މާލޭގައި މިހާރު އޮތީ ހުސް އިމްޕޯޓް މުދަލެވެ. މިކަމުގެ ޝަކުވާ މާރުކޭޓު ކޮޅި ހިންގާ ގިނަ ބަޔަކު ދަނީ ކުރަމުންނެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް ލޯކަލް މާރުކޭޓް\nކޮންސިއުމާ އޮމްބަޑްސްމަނަށް ބޮޑެތި ބާރުތަކެއް\nރިސޯޓް މުވައްޒަފުން އިހުތިޖާޖުކޮށްފި


Ozilge kaivenee ge emme gaaiy ekuveriyakah Erdogan | Mihaaru\nއިއްޔެ އޮތް އޮޒިލްގެ ކައިވެނީގެ ރަސްމިއްޔާތުގައި އޮޒިލްގެ ފަރާތުން އުރުދުޣާން ބައިވެރިވެވަޑައިގަންނަވަނީ\nއޮޒިލްގެ ކައިވެނީގެ އެންމެ ގާތް އެކުވެރިޔަކަށް އުުރުދުޣާން\n08 ޖޫން 2019 - 11:41 10 comments\nތުރުކީގެ ކުރީގެ ރީތީގެ ރާނީ އަމީނޭ ގުލްސޭއާ އޮޒިލް ކައިވެނިކުރީ ތުރުކީގެ މަތީ ފެންވަރުގެ ހޮޓަލެއްގަ އެވެ. ކައިވެނީގެ ރަސްމިއްޔާތުގައި އޮޒިލްއާ ޖެހިގެން ހުންނެވީ އުރުދުޣާން އެވެ.\nމިއީ އަނެއްކާވެސް ޖަރުމަނުގެ ހިތްހަމަނުޖެހުން އުފެދުނު ކަމެކެވެ. މިދިއަ އަހަރު އޮތް ވޯލްޑް ކަޕްގެ ދުވަސްކޮޅެއް ކުރިން އުރުދުޣާންއާ އެކު ފޮޓޯއެއް ނެގުމުން އޮޒިލްއަށް ޖަރުމަނުގެ ފާޑުކިޔުން އަމާޒުވި އެވެ. އަދި އެންމެ ފަހުން އޭނާ ވަނީ ޖަރުމަނުގެ ގައުމީ ޓީމަށް ކުޅުން ވެސް ހުއްޓާލައިފަ އެވެ.\nޖަރުމަނާ އެކު 2014 ގެ ވޯލްޑް ކަޕް ކާމިޔާބުކުރި އޮޒިލްއަކީ ތުރުކީ ދަރިކޮޅުގެ މީހެކެވެ. އޭނާ ގެންދަނީ އުރުދުޣާނާ އެކު ގާތް ގުޅުމެއް ބާއްވަމުންނެވެ.\nއޮޒިލް އާއި އަމީނޭގެ ލޯބީގެ ގުޅުން ފެށުނީ 2017 ގަ އެވެ. ދެ މީހުން އެންގޭޖްވީ މިދިއަ އަހަރުގަ އެވެ.\nކައިވެނީގެ ރަސްމިއްޔާތުގައި އޭނާގެ ފަރާތުން އިސްކޮށް ހުންނަވާނީ އުރުދުޣާންކަން އޮޒިލް ވަނީ މިދިއަ މާޗު މަހު އިއުލާންކޮށްފަ އެވެ. އެކަމާ ގުޅިގެން ވެސް ޖަރުމަނުގައި ހިޔާލު ތަފާތުވުން އުފެދުނެވެ.\nޖަރުމަނުގެ ޗާންސެލަރު އެންޖެލާ މާކެލްގެ ޗީފް އޮފް ސްޓާފް ހެލްގޭ ބްރޯން ވިދާޅުވީ އެއީ "ހިތާމަވެރި ނިންމުމެއް" ކަމަށެވެ.\nއޮޒިލްގެ ކައިވެނީގެ ހަފުލާގައި، އުރުދުޣާންގެ އިތުރުން ދެ އާއިލާގެ މެމްބަރުން ފޮޓޯއަކަށް ހުއްޓިގެން\nއުރުދުޣާންއާ މެދު ޔޫރަޕްގެ ގިނަ ވެރިން ހިތްހަމައެއް ނުޖެހެ އެވެ. ޔޫރަޕުން ދެކޭ ގޮތުގައި އުރުދުޣާން ގެންދަވަނީ ތުރުކީގައި ހުދުމުހުތާރު ވެރިކަމެއް ކުރައްވަމުންނެވެ.\nމަޝްހޫރު މީހުންގެ ކައިވެނީގެ އިސް މީހެއްގެ ގޮތުން ބައިވެރިވެވަޑައިގަތުމަކީ އުރުދުޣާން އަލަށް ކުރައްވާ ކަމެއް ނޫނެވެ. އިންތިހާބުތަކުގެ ކެމްޕޭންގައި އޭނާ ގެންދަވަނީ މަޝްހޫރު ކައިވެނިތަކުގައި "ބެސްޓް މޭން"އެއްގެ ގޮތުން ބައިވެރިވެވަޑައިގަންނަވަމުންނެވެ.\nއޮޒިލްގެ ކައިވެނި ވެސް ދިމާވީ ވާދަވެރި އިންތިހާބަކާ އެވެ. އެގޮތުން އިސްތަންބޫލްގެ މޭޔަރު ހޮވުމުގެ އިންތިހާބު އަލުން ބާއްވަނީ ފުރަތަމަ އޮތް އިންތިހާބުގައި އުރުދުޣާންގެ ޕާޓީ އޭކޭޕީގެ ކެންޑިޑޭޓް ކުޑަ ތަފާތަކުން ބަލިވުމުން، އެ އިންތިހާބު ކެންސަލްކުރުމާ ގުޅިގެންނެވެ. އެގޮތަށް ނިންމުމުން ބައިނަލްއަގުވާމީ ފާޑުކިޔުންތައް ވަނީ އުރުދުޣާންއަށް ކުރިމަތިވެފަ އެވެ.\nއިތުރު ލިޔުންތައް ޖަރުމަން ތުރުކީ މެސުތު އޮޒިލް


BML ge loan faskuran edhumuge2vana furusathu hulhuvaalaifi\nބޭންކް އޮފް މޯލްޑިވްސް (ބީއެމްއެލް) އިން ނަގާފައިވާ ލޯނާއި ފައިނޭންސިންގ އަށް ފައިސާދެއްކުން ދެވަނަ ފަހަރަށް ފަސްކުރުމަށް ހުޅުވާލާ ފުރުސަތުގެ ދަށުން މި މަހު ފައިސާ ދައްކަން ފަށަންޖެހޭ ކަސްޓަމަރުންނަށް އެ ފުރުސަތު މިއަދު ހުޅުވާލައިފި އެވެ.\nގައުމީ ބޭންކުން މިއަދު ނެރުނު ބަޔާނެއްގައި ބުނީ މިއަދު ހުޅުވާލި ފުރުސަތު ލިބިގެންދާނީ މިހާރުވެސް ލޯނު ފަސްކޮށްދިނުމަށް އެދި ހުށަހަޅާފައިވާ ކަސްޓަމަރުންނަށް ކަމަށެވެ.\nއެގޮތުން އެ ބޭންކުގެ ވެބްސައިޓްގައިވާ މޮރަޓޯރިއަމް ޕޯޓަލް މެދުވެރިކޮށް ލޯނު އަނބުރާ ދެއްކުން ފަސްކޮށްދިނުމަށް ދެވަނަފަހަރަށް އެދި ހުށަހެޅޭނެކަމަށް ބީއެމްއެލުން ބުންޏެވެ.\n"މި ޕޯޓަލްގައި ދެވަނަފަހަރަށް ފައިސާ ދެއްކުން ފަސްކޮށްދެވޭނެ ލޯނުގެ ތަފްސީލާއި ލޯނަށް ފައިސާ ދައްކަންޖެހޭ އަދަދުތައް ހިމެނހިފައިވާނެއެވެ،" ބަޔާނުގައިވެ އެވެ.\nއަދި ދެވަނަ ފަހަރަށް ލޯނަށް އަނބުރާދައްކަން ޖެހޭ އަދަދުތަކުގެ ތަފްސީލް ފެންނާނެ ކަމަށާއި، ލޯނު އަނބުރާދެއްކުން ދެވަނަ ފަހަރަށް ފަސްކުރުމަށް އެދި ހުށަހަޅާ ހުށަހެޅުން އެޕްރޫވްވުމާއެކު ޑިސެމްބަރު މަހާ ހަމަޔަށް ބޭންކަށް އެއްވެސް ފައިސާ އެއް ދައްކަން ނުޖެހޭނެކަމަށް ބީއެމްއެލުން ބުނެފައިވެ އެވެ.\nމީގެ އިތުރުން، އޮކްޓޯބަރު މަހާއި ނޮވެމްބަރު މަހު ފައިސާ ދައްކަން ފަށަންޖެހޭ ކަސްޓަމަރުންނަށް އެ ފުރުސަތު އޮކްޓޯބަރު 8 އަދި ނޮވެމްބަރު 8 ގައި ހުޅުވާލެވޭނެކަމަށް ބުންޏެވެ.\n"ބީއެމްއެލް އިސްލާމިކް މެދުވެރިކޮށް ނަގާފައިވާ ފައިނޭންސަށް ފައިސާދެއްކުން ފަސްކޮށްދިނުމަށް އެދި ދެވަނަފަހަރަށް ހުށަހެޅުމުގެ ފުރުސަތު ހުޅުވާލުމުާ ބެހޭ މައުލޫމާތު ބޭންކުން ހާމަކުރާނެއެވެ،" ބަޔާނުގައިވެ އެވެ.\nބީއެމްއެލުން އިތުރަށް ބުނީ ލޯނަށް އަނބުރާދައްކަން ޖެހޭ ފައިސާ ފަސްކޮށްދިނުމަށް އެދި ހުށަހަޅާފައިވާ ފަރާތްތަކުގެ ތެރެއިން ލޯނަށް ފައިސާ ދެއްކޭނެ ކަސްޓަމަރުން ދެވަނަ ފަހަރަށް ފައިސާދެއްކުން ފަސްކޮށްދިނުމަށް އެދި ކޮންމެހެން ހުށަހަޅަން ނުޖެހޭނެ ކަމަށެވެ.\nކޮވިޑް-19 އާ ގުޅިގެން އާންމުންނަށާއި ވިޔަފާރިތަކަށް ކުރިމަތިވި ދަތިތަކުން އަރައިގަތުމަށް އެހީވުމުގެ ގޮތުން، ލޯނާއި ފައިނޭންސިން އަށް ފައިސާ ދެއްކުން ފަސްކޮށް ދިނުމަށް ނިންމާފައި ވަނީ މިދިޔަ މާޗު މަހު އެވެ.\nމި ގޮތުން ހުޅުވާލި އެ ފުރުސަތުގައި މިދިޔަ ޖުލައި މަހުގެ ނިޔަލަށް ޕާސަނަލް، ހައުސިން އަދި ވިޔަފާރި ލޯނާއި ފައިނޭންސް ހިމެނޭ ގޮތަށް 17،700 ލޯނު ހަ މަސް ދުވަހަށް ފަސްކޮށް ދިނުމަށް އެދި ހުށަހަޅާފައިވެ އެވެ.\nބީއެމްއެލް އިން ލޯނުތައް ފަސް ކޮށްދީފައިވާއިރު، އެސްއެމްއީ ޑިވެލޮޕްމަންޓް ފައިނޭންސް ކޯޕަރޭޝަން (އެސްޑީއެފްސީ) އިން ދޫކޮށްފައިވާ ހުރިހާ ލޯނު ތަކެއް މި އަހަރުގެ ނިޔަލަށް ފަސްކޮށްދޭން ވަނީ ނިންމައިފަ އެވެ.\nބޭންކް އޮފް މޯލްޑިވްސް ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް އެކޮންމިކް ރިލީފް ޕެކެޖް\nބީއެމްއެލް އިން 475.5 މިލިއަން ރުފިޔާ ދޫކޮށްފި\nއެސްބީއައި: ވިޔަފާރިތަކަށް އެހީވާން 16 މިލިއަން ޑޮލަރު\nއެންމެ އިސްކަމެއް ލާމަރުކަޒުކުރުމާއި ދަނޑުވެރިކަމަށް


ލޯބިވަން ޔާރާއޭ 08 | Esfiya - Dhivehi Vaahaka Site\nޔަނާލްގެ އަމަލުތައް ހުންނަ ގޮތުން އޭނަގެ ހަޔާތުގައި ބޮޑެތި ކަންތައްތަކެއް ހިނގާފައިވާކަމަށް އިކާންއަށް ގަބޫލުކުރެވުނެވެ. މިފަދަ އެތައް ކަންތައްތަކެއް އިކާންގެ ސިކުނޑީގައި އެނބުރެމުން ދިޔައެވެ. އޭނަގެ ލޮލަށް ނިދި ސަވާރުވީވެސް އެވިސްނުންތަކުގައި އޮތްވައެވެ.\nރޭގައި ލަހުން ނިދުމުގެ ސަބަބުން ހަތެއް ޖަހާއިރަށް ފޯނު އެލާމްކުރުމަށްފަހު ޔަނާލް ފަތިސް ނަމާދުކޮށްލައިގެން ކުޑަ ވަގުތުކޮޅަކު ނިދާލުމަށް އޮށޯވެލިއެވެ. ގަޑިން ހަތެއް ޖެހުމާއެކު އިވިގެންދިޔަ އެލާމްގެ އަޑާއެކު ޔަނާލްއަށް ނިދިން ހޭލެވުނެވެ. ކަންނެތްކަމާއި ވަރުބަލިކަން އިހުސާސްވި ނަމަވެސް މިއަދުވެސް ބުރަ ދުވަހަކަށް ވާނެތީ އެންމެ ވަގުތުކޮޅެއްވެސް ބޭކާރުކޮށްލުމެއްނެތި ޔަނާލް އެލާމް އޮފްކޮށްލުމަށްފަހު އެނދުން ތެދުވިއެވެ. އެނދުމަތި ތަރުތީބުކޮށްލުމަށްފަހު ފެންވަރާލުމަށް ޔަނާލް ފާޚާނާއަށްވަނެވެ. ފެންވަރާލައިގެން ނުކުންއިރު ޔަނާލްގެ މޫނުމަތި ވަނީ ތާޒާވެފައެވެ. ހަށިގަނޑުގައިވި ކަންނެތްކަން ފިލާ މުޅިން އައު ދިރުމެއް ލިބުނުފަދަ އިހުސާސެއް ކުރެވުނެވެ. ތައްޔާރުވެނިމުންތަނާ ކޮޓަރީގެ ދޮރުގައި ކޮންމެވެސް މީހަކު ޓަކިދިން އަޑުއިވުމާއެކު ޔަނާލް ގޮސް ކޮޓަރީގެ ދޮރު ހުޅުވާލިއެވެ.\n” ވާއު… އަހަރެންގެ ކޮއްކޮ ޕްރޮފެޝަނަލްކޮށް ހުންނައިރުވެސް ހާދަ ރީއްޗޭ މާޝާ ﷲ… ހެހެހެ… ” ކޮޓަރީގެ ދޮރު ކުރިމަތީ ހުރި ޔަލްވީ ޔަނާލް ފެނުމާއެކު ތަޢުރީފުކޮށްލިއެވެ. ވައިލެޓް ކުލައިގެ ގަމީސް ޓޮޕަކާއެކު ކަކުލުގެ ތިރީކައިރިއަށް ހުރި ކަނޑު ނޫކުލައިގެ ޕެންސިލް ސްކާޓްގައި ޔަނާލް ފެންނަލެއް ނުހަނު ފުރިހަމައެވެ. އޭނަގެ ވޭވީ އިސްތަށިގަނޑު މެދުން ކަފިކޮށްލެވިފައިވީއިރު އެދޮން މޫނުގައި ވަނީ ގުޅޭނޭހެން ލުއި ލުއި މޭކަޕެއް ކުރެވިފައެވެ. ” ދޮންތަވެސް މާޝާ ﷲ ހަމަ ވަރަށް ރީތި… ” ބަދަލުގައި ޔަނާލްވެސް ހިނިތުންވެލަމުން އޭނަގެ ކުރިމަތީގައި ހުރި ޔަލްވީއަށް ތަޢުރީފުކޮށްލިއެވެ. ޔަލްވީވެސް ބަލާލަން ނުހަނު ހިތްގައިމެވެ. ރޯޔަލް ބްލޫ ކުލައިގެ ފައިފަލަ މަސްގަނޑާއި ހަމައަށް އަންނަ ހެދުމަކާއެކު ކަޅު ކުލައިގެ ސްކިނީގައި ހުރިއިރު އޭނަގެ ބޯ ނިވާކުރެވިފައިވަނީ ކަޅުކުލައިގެ ޝޯލްއަކުންނެވެ. ކަޅުކުލައިގެ ޝޯލްގެ ތެރެއިން ޔަލްވީގެ މައުސޫމް މޫނު ފެންނައިރު އިތުރު ފުރިހަމަކަމެއް ގެނެސްދެނީ އޭނަގެ ތުންފަތުގައިވި ހިނިތުންވުމުންނެވެ. ”ހޫމް… ދެން ހިނގާ އަވަހަށް ކޮފީ ބޯން… ނުނީ ފުރަތަމަ ދުވަހުވެސް ގަޑި ޖެހިދާނެ… ” ޔަލްވީ މިހެން ބުނުމުން ޔަނާލްވެސް އޭނަގެ ފަހަތުން ކާކޮޓަރިއަށް މިސްރާބުޖެހިއެވެ. ކޮފީބޮއެ ނިމިގެން ދެމީހުން އެކުގައި އޮފީހަށް ދިއުމަށް ނުކުތެވެ. ވަކި ހިސާބަކުން ދެމީހުންވެސް ވަކިވީ ދެމީހުންގެ މަންޒިލްވެސް ތަފާތުވުމުންނެވެ.\nހެލޯ ޓްރޭޑާސް އޮފީހުގެ ކުރިމައްޗަށް ހުއްޓުނު ޔަލްވީގެ ހިތްވަނީ އަވަސްވެފައެވެ. ހިތުގައި ކޮންމެވެސް ވަރެއްގެ ނުތަނަވަސްކަމެއްވީއިރު އޭނަގެ އަތްފައިވެސް ވަނީ ހިސާބަކަށް ފިނިވެފައެވެ. ދެތިން ފަހަރު ފުންނޭވައެއް ލުމަށްފަހު ޔަލްވީ ލިފްޓާ ދިމާލަށް މިސްރާބުޖެހިއެވެ. ލިފްޓުގެ އެހީގައި އޮފީސް އިމާރާތަށް ގޮސް ވަން ޔަލްވީ ރިސެޕްޝަނާ ކައިރިވެލާ ވާހަކަ ދެއްކިއެވެ. ރިސެޕްޝަންގަ އިން އަންހެން ކުއްޖާ އޭނާ ގާތު މަޑުކޮށްލުމަށް ބުނުމުން ޔަލްވީ ގޮސް އެއްފަރާތުގައި ހުރި ސޯފާގައި އިށީނެވެ. މާގިނައިރެއްނުވެ އަންހެން ކުއްޖަކު އޭނަގެ ނަމުން ގޮވާާލުމުން އިސްއުފުލާލަމުން ޔަލްވީ އަޑުއައި ދިމާލަށް ބަލައިލިއެވެ. އޭރު ހިތްހެޔޮ ހިނިތުންވުމެއްވެރިކުރުވައިގެން ހުރި އަންހެން ކުއްޖަކު ސޯފާސެޓުގެ އެއްފަރާތުގައި މަޑުކޮށްލައިގެން ހުއްޓެވެ. ޔަލްވީވެސް އަވަހަށް ހިނިތުންވެލަމުން ތެދުވިއެވެ. އެވަގުތު އެއަންހެން ކުއްޖާ ކުރިއަށް ޖެހިލާ ސަލާމަށް އަތްދިއްކޮށްލަމުން ތަޢާރަފުވެލިއެވެ. ” އަޅުގަނޑަކީ ނައުފާ… ވިޝާލް ސަރގެ ޕާސަނަލް ސެކެޓްރީ…” ނައުފާގެ އަތުގައި ހިފާ ސަލާމްކޮށްލަމުން ޔަލްވީވެސް ހިނިތުންވެލިއެވެ. ނައުފާ އިށީނުމަށް އިޝާރާތްކުރުމާއެކު ޔަލްވީ ސޯފާގައި އިށީނެވެ. އޭނަ އާއި ކުރިމަތިވާނޭހެން ނައުފާވެސް އިށީނެވެ. ” އަޅުގަނޑު ދެން މިމަޤާމުގަ ހުންނާނީ ކުރިއަށް އޮތް ހަފްތާ ނިމެންދެން… އެއަށްފަހު އަޅުގަނޑުގެ ހުރިހާ ޒިންމާތަކެއް އަދާކުރަންޖެހޭނީ ޔަލްވީ… އަޅުގަނޑު ވަޒީފާއިން ވަކިވުމުގެ ކުރިން ވިޝާލް ސަރ ބޭނުންވީ ދެން މިޤާާމަށް ހޮވޭ ކުއްޖަކު ރަނގަޅަށް ޓްރެއިންވާން… އެހެންވީމަ މިދުވަސްކޮޅު ޔަލްވީވެސް ވާނެ ފަރުވާތެރިކަމާއެކު މަސައްކަތްތައް ދަސްކުރަން… ކުރިންވެސް މަސައްކަތްކޮށްފަ ހުރީމަ ވަރަށް ފަސޭހަވާނެކަމަށް އަޅުގަނޑު މިބަލަނީ… ” ނައުފާ ނުހަނު މަޑުމައިތިރިކަމާއެކު ގާތްގޮތަކަށް ވާހަކަ ދެއްކުމުން ޔަލްވީ އިނީ ވަރަށް ހަމަޖެހިފައެވެ. ” އަޅުގަނޑުގެ ފަރާތުން ފުރިހަމަ އެއްބާރުލުން ދޭނަން އިންޝާ ﷲ… ” ހިނިތުންވުމަކާއެކު ޔަލްވީ ބުނެލިއެވެ. ކުޑައިރުކޮޅަކު ވާހަކަ ދައްކާލަން ތިބުމަށްފަހު ނައުފާއާއެކު ޔަލްވީ ވިޝާލްގެ ކެބިންއަށް ދިއުމަށް މިސްރާބުޖެހިއެވެ. ނައުފާއަށް ގުޅާ އޭނައާއެކު ކެބިންއަށް އައުމަށް ވިޝާލް އެދުމުން ޔަލްވީގެ ހިތް ބާރުބާރަށް ތެޅެން ފެށިއެވެ. ކުރިންވެސް އިހުސާސްވީ ފަދައިން އަތްފައި ފިނިވާކަމުގެ އިހުސާސްކުރެވުނެވެ. ނައުފާ ކެބިންގެ ދޮރު ކުޑަކޮށް ހުޅުވާލަމުން އެތެރެއަށް ވަނުމުގެ ހުއްދައަކަށް އެދުމާއެކު ވިޝާލް އެތެރެއަށް ވަނުމަށް އެދުނެވެ.\nނައުފާގެ ފަހަތުން އެތެެރެއަށް ވަން ޔަލްވީއަށް ފުރަތަމަވެސް ނޭފަތް އެތެރެއަށް ދަމާލެވުނީ ދުވި ފިރިހެންވަންތަ ސެންޓުގެ ވަހުންނެވެ. އެވަހުން އޭނަގެ ސިކުނޑި ތާޒާކޮށްލިފަދައެވެ. އެވަގުތު ވިޝާލް އޭނައަށް ބަލައިލާ ހިނިތުންވުމެއް ރައްދުކުރިއެވެ. އެފިރިހެންވަންތަ ހިނިތުންވުން ފެނި ޔަލްވީގެ ހިތް ނުހުއްޓުނީ ކިރިޔާއެވެ. އެސްފިޔަޖަހާލުމެއްނެތި އެހިނިތުންވުމަށް ބަލަހައްޓާއިގެން ހުރުމަށް ޔަލްވީގެ ހިތްއެދުނެވެ. ވިޝާލް އިށީނުމަށް އިޝާރާތްކުރުމާއެކު އަވަސްވެފައިވި ހިތަކާއެކު ޔަލްވީ ގޮސް ވިޝާލް އާއި ކުރިމަތިވާނޭހެން ހުރި ގޮނޑިތަކުން ނައުފާ އާއި ޖެހިގެން އިން ގޮނޑީގައި އިށީނެވެ. ވިޝާލް ފުރަތަމަވެސް ޔަލްވީއަށް މަރުހަބާ ކިޔަމުން ތަޢާރަފުވެލިއެވެ. އަދި ޔަލްވީގެ ފަރާތުން އޭނާ ރަނގަޅު މަސައްކަތްތަކެއް ފެނިގެންދާނެކަމަށް އުއްމީދުކުރާކަން ހާމަކޮށް އިތުރު ބައެއް ވާހަކަތައްވެސް ދެއްކިއެެވެ. ފަރުވާތެރިކަމާއެކު ޔަލްވީ ވިޝާލްގެ ކޮންމެ ބަހެއްމެ އަޑުއަހަމުން ދިޔައީ ނުހަނު އަޑުއަހާ ހިތުންނެވެ. ”އަޅުގަނޑުގެ ފަރާތުން އިންޝާ ﷲ އަޅުގަނޑުގެ ފުލް ސަޕޯޓް ކޮންމެ ކަމަކަށްވެސް ދޭނަން… އައި ވިލް ގިވް މައި ބެސްޓު… ސަރ ޝަކުވާކުރާނެފަދަ ފުރުސަތެއް އަޅުގަނޑުގެ ފަރާތުން ނުފެންނާނެ އިންޝާ ﷲ… ” ޔަލްވީގެ އުއްމީދީ ވާހަކަތައް އަޑުއިވި ވިޝާލްއަށް މިފަހަރުވެސް ހިނިތުންވެލެވުނެވެ. ޔަލްވީގެ އިންޓަވިއުއިންނާއި ލިބިފާވި ތަޖުރިބާގެ އިތުރުން ތަޢުލީމީ ފެންވަރާއި ޔަލްވީގެ ވާހަކަތައް ހުރިގޮތުން އޭނައަށް ނިންމުނީ ރަނގަޅު ނިންމުމެެއްކަން ވިޝާލްއަށް ހިތާހިތުން ޤަބޫލުކުރެވުނެވެ. ” ވަރަށް އުފާކުރަން ޔަލްވީގެ ފަރާތުން އިވުނު ވާހަކަތަކާމެދު… އުއްމީދަކީ ޒިންމާތައް ވަރަށް ފުރިހަމައަށް އަދާކުރާނެކަމަށް… މަސައްކަތްތައް ކުރިއަށްދާގޮތް ނައުފާގެ ފަރާތުން އިނގިގެންދާނެ… ދެން އެންމެ ރަނގަޅު ދިޔަޔަސް… ” ވިޝާލް ހިނިތުންވެލަމުން އެހެން ބުނުމާއެކު ނައުފާ އާއި ޔަލްވީ ކެބިން އިން ނުކުތެވެ.\n” ސަރ ވަރަށް ރަނގަޅުވާނެ… އަދި ވަރަށް ކުޑަ ދުވަސްކޮޅެއް ވިޝާލް ސަރއާއެކު މިމަސައްކަތްކޮށްލެވުނީ… މިވީ މަދު ދުވަސްކޮޅު ތެރޭގަވެސް ވިޝާލް ސަރގެ ހިތްހެޔޮކަން ފާހަގަކުރެވޭ… މަސައްކަތްކުރަން އުޅޭ އެހެން ސްޓާފުންނަށް ވަރަށް އިޙްތިރާމްކުރާނެ… ހީ ރިއަލީ އީޒް އަ ކޫލް ބޮސް… ހެހެހެ… އަސްލު ވަރަށް ދެރަވޭ މިއޮފީސް ދޫކޮށްދާން… އެކަމަކުވެސް މެރީ ކުރުމަށްފަހު ދެން ޖޮބްގަ ނޫޅެވޭނެތީ… ” ވިޝާލްގެ ކެބިންއިން ނުކުމެ ހިނގައިގަންނަމުން ނައުފާ ވާހަކަ ދެއްކިއެވެ. ނައުފާގެ ވާހަކަތަކުން އެތަނާ ބެހޭ ބައެއް ކަންކަންވެސް އިނގިގެން ދިޔައެވެ. ނައުފާގެ އެއެކުވެރި މިޒާޖުގެ ސަބަބުން ޔަލްވީއާވެސް ދާދި އަވަހަށް އެކުވެރިވިއެވެ. ދެމީހުން އެކުގައި ދެން ދިޔައީ އޮފީހުގެ އެހެން ސްޓާފުންނާ ބައްދަލުވެލާ ތަޢާރަފްވެލުމަށެވެ. ޔަލްވީގެ މަސައްކަތްތަކައިގެން ކުރިއަށް ދިޔުން އޮތީ އެއަށްފަހުގައެވެ.\nކެބިންގައި އިން ޔަނާލްގެ ފުރިހަމަ ސަމާލުކަން ދެވިފައިވަނީ ލެޕްޓޮޕަށެވެ. އޭނާ ދިޔައީ ޕަވަރ ޕޮއިންޓްް ޕްރެޒެންޓޭޝަނެެއްގެ މަސައްކަތެއް ކުރަމުންނެވެ. ކެބިންގެ ދޮރުގައި ޓަކިޖަހާލި އަޑަށް ޔަނާލް އޭނަގެ ނަޒަރު ލެޕޓޮޕްގެ ސްކްރީނުން ވަކިކޮށްލާ ދޮރާއި ދިމާލަށް ބަލައިލިއެވެ. އަނބުރާ ލެޕްޓޮޕްގެ ސްކްރީނަށް ނަޒަރު ހުއްޓާލަމުން އެތެރެއަށް ވަނުމަށް ޔަނާލް އެދުނެވެ. އެތެރެއަށް ވަން ދިމްނާ އޭނަގެ އަތުގައި ހުރި ކަރުދާސްތައް ޔަނާލްއަށް ދިއްކޮށްލިއެވެ. ޔަނާލް އިށީނުމަށް އިޝާރާތްކުރުމުން ދިމްނާ އޭނަގެ ކުރިމައްޗަށް ވާނޭހެން އިށީނެވެ. ކަރުދާސްތައް ބަލަމުންދިޔަ ޔަނާލް މަޑުމަޑުން ބޯ ޖަހަމުން ދިޔައެވެ. އޭނަގެ ތުންފަތަަށް ވެރިވެފައިވި ހިނިތުންވުމުން އެމަސައްކަތާމެދު ހިތްހަމަޖެހިފައިވިކަން ދިމްނާއަށް އެނގިގެން ދިޔައެވެ. އެކަމުން ހިތަށް ހަމަޖެހުމެއްވެސް ލިބިގެން ދިޔައެވެ. ” ދިމް… ވަރަށް ރަނގަޅު އިނގޭ… އަހަރެން ހައިލަޓްކޮށްލި ކަންކަން ވަރަށް ފުރިހަމައަށް ހިމަނާފަ އެބަހުރި… ގުޑް ޖޮބް… ” ޔަނާލް ދިމްނާގެ އެމަސައްކަތާމެދު ހިތްހަމަޖެހުނުކަން ހާމަކުރިއެވެ. އެއާއެކު ޔަނާލްގެ ބަސްތަކުން ދިމްނާގެ ތުންފަތުގައިވި ހިނިތުންވުން ފުންވެގެން ދިޔައެވެ. ” ދެން ޕްރެޒެންޓޭޝަންއަށް ބައެއް ބަދަލުތައް ގެނެސްފަ ހުންނާނީ… ” ޔަނާލް އޭނަގެ ލެޕްޓޮޕް ދިމްނާއަށް ފެންނާނެހެން އަނބުރާލަމުން ޕްރެޒެންޓޭޝަންއަށް ގެނެވުނު ބަދަލުތައް ހިއްސާކުރިއެވެ. އެމީހުން ތައްޔާރުވަމުން އެދަނީ މިއަދު ބްލޫސް ކޮމްޕެނީއާއެކު އޮންނަ ޚާއްސަ މީޓިންއަކަށެވެ. ބްލޫސް ކޮމްޕެނީގެ އަހަރީ އާއްމު ޖަލްސާ އޯގަނައިޒްކުރުމުގެ ފުރުސަތު ހުޅުވާލެވިފައިވުމާއެކު ޔަނާލް އެފުރުސަތު ބޭނުންވީއެވެ. އެންމެ ފުރިހަމަ ޕްލޭނިންތަކެއް ހިއްސާކުރާ ފަރާތަކަށް އެފުރުސަތު ލިބިގެންދާއިރު އެފަދަ ބޮޑު ކޮމްޕެނީއަކާއެކު މަސައްކުރުމަށް ޔަނާލް ހުރީ ނުހަނު ބޭނުންވެފައެވެ. މިފުރުސަތު ޔަނާލްއަށް ލިބިއްޖެނަމަ އޭނަގެ ހުނަރުވެރިކަން ގިނަބައަކަށް ދައްކަލެވޭނެފަދަ އިވެންޓަކަށް މިއިވެންޓް ވެގެންދާނެއެވެ. މީޓިންގެ ތައްޔާރީތަކުގައި ވަނިކޮށް މަސައްކަތް މެދުކަނޑާލަން ޖެހުނީ ޔަނާލްގެ ފޯނު ރިންގުގެ އަޑަށެވެ.\n” ހަލޯ މަންމާ… ” ފޯނު ނަގައި ކަންފަތުގައި ޖަހާލަމުން ޔަނާލް ބުނެލިއެވެ. ” ނާލް.. ސައިބޯން އަންނާކަށްނުވޭތަ އަދިވެސް… އެހެރަ ދިހައެއްޖަހާ ބޮޑުވީ މިހާރު… ކުރިންވެސް ގުޅާ ގުޅާ ފޯނު ނުނެގީމަ ދޮންތަ ގޮއްސި ސައިބޮއެގެން މިހާރު…” ޔުސްރާގެ ޝަކުވާތައް އަޑުއިވި ޔަނާލް އޭނަގެ ކަނާއަތުގައި އަޅާފައިވި ގަޑިއަށް ނަޒަރެއް ދިނެވެ. ތެދެކެވެ. ގަޑިން ދިހަގަޑި ފަނަރަ ހިނގުމަކާ ގާތްވަނީއެވެ. މަސައްކަތުގެ ތެރެއަށް ގޮސް ގެއްލިފައި އިންވަރުން ޔަނާލްއަށް އެކަން ރޭކާނުލީއެވެ. ” ސޮރީ މަންމާ… މިހާރު މިދަނީ އިނގޭ… ” ޔުސްރާގެ ޝަކުވާތަކުން ސަލާމަތްވުމަށް އަވަސް އަވަހަށް އެހެން ބުނެލަމުން ޔަނާލް ފޯނު ކަނޑާލިއެވެ. ” ދިމް… އަންނާނަން އަހަރެން ސައިބޮއެގެން… ޕްރެޒެންޓޭޝަން އެއްފަހަރު ޗެކްކޮށްލާފަ މިޕޭޕާސްތައްވެސް ފައިލްކޮށްލާފަ ބަހައްޓާ އިނގޭ… ހުރިހާ ކަމެއް ނިންމާލާފަ ހުރީމަ ފަސޭހަވާނީ… އައި ވިލް ބީ ބެކް… ” ދިމްނާއަށް އިރުޝާދު ދިނުމަށްފަހު ހިނިތުންވުމެއް ހަދިޔާކުރަމުން ޔަނާލް އަވަސް ހިނގުމެއްގައި ކެބިންއިން ނުކުތެވެ.\nސައިބޮއެގެން ދާނިޝް ގެއަށް ލުމަށްފަހު އަނބުރާ އޮފީހަށް ދިއުމަށް އިކާާން ކާރު ދުއްވާލިއެވެ. ޓްރެފިކް ރެޑް ލައިޓް ދިއްލުމާއެކު ޤަވައިދަށް ހުރުމަތްތެރިކޮށް ހިތުމުގެ ގޮތުން ދުއްވަމުންދިޔަ ކާރު އިކާން ހުއްޓިއެވެ. އެވަގުތު އެއްލި ކަޅިއަކުން މަގުގެ އެއްފަރާތުން ހިނގާފައިދިޔަ އަންހެން ކުއްޖާ އިކާންގެ ލޮލުގައި އަޅާއިތެވެ. ފަހަތުން ފެނުނުނަމަވެސް އެވޭވީ ސްޓައިލްގެ އިސްތަށިގަނޑުންނާއި ލޫޅާފަތި ހަށިގަނޑުން އެއީ ޔަނާލްކަން އިކާން ދެނެގަތެވެ. ރަސްނީކޮށް ހުންނައިރުވެސް ޔަނާލްއާ ނުހަނު ގުޅެއެވެ. ޔަނާލް ފެނުމާއެކު އެންމެ ފުރަތަމަވެސް އިކާންގެ ސިކުނޑިއަށް ވެރިވެގަތީ ރޭގެ ޚިޔާލުތަކެވެ. މިފަހަރުވެސް ލަސްލަހުން އޭނަގެ ލޮލުގެ ކުރިމަތީގައި އެމަންޒަރުތައް ސިފަވެގެން ދިޔައެވެ. އެވަގުތު ނޭނގުމެއްގެ ތެރޭގައި ނަމަވެސް އެޚިޔާލުތަކުން އިކާންގެ ތުންފަތަށް ހިނިތުންވުމެެއްވެރިވިއެވެ. ޚިޔާލުތަކުގެ ތެރޭގައި ޢަރަޤުވަމުން ދަނިކޮށް ޚިޔާލި ދުނިޔެއިން ނުކުންނަން އިކާންއަށް މަޖުބޫރުކުރުވީ ފަހަތުގަ އޮތް ކާރު ބަރުގޮނު އަޅާލުމުންނެވެ. އަވަސް އަވަހަށް ދެފަރާތަށް ބޯ ހޫރަލުމަށްފަހު ފެހި ލައިޓް ދިއްލިފައިވުމުން ކާރު ދުއްވާލިއެވެ.\nސައިބޮއެގެން އައިސް ޔަނާލް އަވަސްވެގަތީ މީޓިންއަށް ދިއުމަށެވެ. އަމިއްލަ ކާރުވެސް ލިބިފައިވުމާއެކު ބޭނުންވާ އެއްޗެހި ހިފައިގެން ދިމްނާއާއެކު ބްލޫސް ކޮންޕެނީއަށް ދިއުމަށް ޔަނާލް ދަތުރުފެށިއެވެ. ގަޑިޖެހުމުގެ ފަނަރަވަރަކަށް މިނިޓުގެ ކުރިން އެދެމީހުނަށް މަންޒިލާއި ހަމައަށް ދެވުނެވެ. މީޓިން ފެށުމަށް ކަނޑައަޅާފައިވި ވަގުތު ޖެހުމާއެކު މީޓިން ފެށިގެން ދިޔައެވެ. ޔަނާލް އިސްވެހުރެ ވާހަކަދައްކަމުން ދިޔައިރު ޔަނާލް އާއި ޖެހިގެން އިން ގޮނޑީގައި އިށީންދެ އިނދެ ދިމްނާ ކޮންމެވެސް އެއްޗެއް ނޯޓުކުރަމުން ދިޔައެވެ. ޔަނާލް ނުހަނު ޝައުޤުވެރިކަމާއެކު އޭނަގެ މަސައްކަތައިގެން ކުރިއަށް ދިޔައެވެ. ނުހަނު ތަފްސީލުކޮށް އެމީހުންގެ ޕްލޭން ހިއްސާކުރަމުން ދިޔައެވެ. ޔަނާލްގެ ހުށައެޅުމުގައިވި ހުނަރުވެރިކަން ފެނި ބްލޫސް ކުންފުނީގެ ފަރާތުން ބައިވެރިވި ސްޓާފުން ތިބީ ހައިރާންވެފައެވެ. ޔަނާލްގެ ހުށައެޅުމުގައި އެމީހުން ބޭނުންވާނެފަދަ ތަފާތުތަކެއް އެކުލެވިފައިވިއެވެ. ޚާއްސަކޮށް މައުލޫމާތު ސެޝަންގައި އެމީހުން ފާހަގަކުރި ކަންތައްތައް ޔަނާލް އޭނަގެ ޕްލޭނިންގައި ވަރަށް ފުރިހަމައަށް ބޭނުންކޮށްފައިވެއެވެ. އެހުށައެޅުމާމެދު އެމީހުން ދެކޭ ގޮތް ވަރަށް ސާފުކޮށް އެމީހުންގެ މޫނުމަތިންވެސް ހާމަވާން ހުއްޓެވެ. ކޮންމެ މީހެއްގެ މޫނުމަތީގައިވެސްވީ އެހުށައެޅުމާމެދު ހިތްހަމަޖެހިފައި ތިބިކަމުގެ އަސަރުތަކެކެވެ.\n” ދިމް… އަހަރެން ވަރަށް ހިތްހަމަޖެހިއްޖެ މިއަދު މީޓިންއާ ދޭތެރޭ… ވަރަށް ހީވޭ މިޕްރޮޕޯސަލް އަހަރެމެންނަށް ލިބިދާނެހެން… ” ފުޅާ ހިނިތުންވުމެެއް ވެރިކުރުވައިގެން ހުރެ ޔަނާލް އޭނަގެ އޮފީހަށް ވަންނަމުން ދިމްނާއާ ވާހަކަ ދެއްކިއެވެ. ދެމީހުންގެ މޫނުމަތީގައިވެސްވީ ހިތްހަމަޖެހުމުގެ އަސަރުތަކެވެ. މީޓިންގެ ވާހަކަތައް ދައްކަމުން އޮފީހަށް ވަން ޔަނާލްގެ ހަރަކާތްތަކަށް ހުއްޓުމެއް އައީ ވެއިޓިން އޭރިއާގެ ސޯފާގައި އިން ޒުވާނާ ފެނިފައެވެ. އެޒުވާނާއަށްވެސް ޔަނާލް ފެނުމާއެކު ކޮޅަށް ތެދުވެވުނެވެ. އޭރު ޔަނާލްގެ ތުންފަތުގައިވި ހިނިތުންވުން ފޭދިފައިވީއިރު މޫނުމަތީގައިވީ ހިތްހަމަޖެހުން އެކީހެން ފިލާގޮސްފިއެވެ. ހިތުގެ ތެޅުން ބާރުވެގެން ދިޔައިރު މަދު ސިކުންތުކޮޅެއް ގެތެރޭގައި ހިތުގައިވި ހަމަޖެހުމުގެ މައްޗަށް ނުތަނަވަސްކަން ވެރިވެގަތެވެ. ” ދާ… ދާނިޝް… ” ޔަނާލްގެ ދެތުންފަތް ދޭތެރެއިން މަޑުމަޑުން ދާނިޝްގެ ނަން އިވިގެންދިޔައެވެ. އޭރުވެސް އޭނައަށް އެހުރި ފިޔަވަޅުމަތީގައި ހުރެވުނީއެވެ. ޔަނާލްގެ މޫނުމަތީގެ ކުލަވަރު ފެނި ދާނިޝްއަށްވެސް ކުރިއަށް ފިޔަވަޅެއް އަޅަން ނޭނގިފާ ހުރެވުނީއެވެ. ކައިރީގައި ހުރި ދިމްނާވެސް ހުރީ ވާނުވާ ނޭނގިފައެވެ. ޔަނާލްގެ ހަރަކާތްތަކަށް ގެނުވި ކުއްލި ބަދަލާއެކު ކޮންމެވެސް ކަމެއް ގޯސްވެއްޖެކަން ދިމްނާގެ ސިކުނޑި ވިސްނައިދިނެވެ. އަދި އެބަދަލު ގުޅިފައިވަނީ މިނުދަންނަ ޒުވާނާއާކަމަށް ތަކުރާރުކޮށް އޭނަގެ ސިކުނޑި ބުނަމުން ދިޔައެވެ. ” ޔަނާލް މޭމް… މޭމްއާ ބައްދަލުކޮށްލަން އައި ފަރާތެއް… އަޅުގަނޑު ބުނިން މިވަގުތު އޮފީހުގަ ނޫޅޭ ވާހަކަ… ބުނީމަވެސް މޭމް އަންނަންދެން މަޑުކޮށްލާނަންކަމަށް ބުނީ… ” ރިސެޕްޝަންގައި އިން އަންހެން ކުއްޖާ އައިސް ޔަނާލް ކައިރި ބުނެލިއެވެ. ” ބައްދަލުކުރަން ބޭނުންނަމަ އަހަރެންގެ ކެބިންއަށް އައުމަށް ބުނޭ… ” ދާނިޝް ފެނުމުން އޭނަގެ ސިކުނޑިއަށް ވެރިވެގަތް ޚިޔާލުތަކުގެ ސަބަބުން ދެލޮލަށް ޖަމާވި ކަރުނަތައް ހިންދާލަމުން މިހެން ބުނެ ޔަނާލް އަވަސް ފިޔަވަޅުތަކެއް ގޮސް ސިޑިން މައްޗަށް އަރާ އޭނަގެ ކެބިންއަށް ވަނެވެ. އޭރު ޔަނާލްގެ މޫނުމަތީގައިވި ނުތަނަވަސްކަން ރުޅިވެރިކަން އިޚްތިޔާރުކޮށްފާވެއެވެ. ހިތްހަމަނުޖެހުނު ވަރުން އަތުގައި އޮތް ލެޕްޓޮޕާއި ފައިލްވެސް ޔަނާލްއަށް މޭޒު މަތީގައި ބޭއްވުނީ ތަންކޮޅެއް ބާރަށެވެ. ފުން ނޭވައެއް ލަމުން ޔަނާލް ދެލޯ މަރާލީ ނަފްސަށް ކުޑަނަމަވެސް ހަމަޖެހުމެެއް ލިބޭތޯއެވެ.\nދާނިޝް އެހުރި ފިޔަވަޅު މަތީ ޔަނާލް ގޮސް ކެބިންއަށް ވަންނަންދެން ބަލަހައްޓާއިގެން ހުއްޓެވެ. ރިސެޕްޝަންގައި އިން އަންހެން ކުއްޖާ ޔަނާލްއާ ބައްދަލުކުރުމަށް އެކެބިންއަށް ދިއުމަށް ބުނުމާއެކު ދާނިޝްވެސް ސިޑީގެ ހަރުފަތްތަކުން މައްޗަށް އަރާ ޔަނާލްގެ ކެބިންގެ ދޮރުގައި ޓަކިދިނެވެ. އެވަގުތު ދެލޯ މަރާލައިގެން ހުރި ޔަނާލް ދެލޯ ހުޅުވާލަމުން އެތެރެއަށް ވަންނާށޭ ބުނެލިއެވެ. ޔަނާލްގެ އަޑު ކަންފަތުގައި ޖެހުމާއެކު މަޑުމަޑުން ދާނިޝް ކެބިންގެ ދޮރު ހުޅުވާލާ އެތެރެއަށްވަނެވެ.\n” ކީއްކުރަން ދާނިޝް އަހަރެންނާ ބައްދަލުކުރަން ބޭނުންވީ… ދާނިޝް އަހަރެންނާ ބައްދަލުކުރަންޖެހޭ އެއްވެސް ސަބަބެއް އެބައޮތްތަ… ” ހިތުގައި އުފެދިފައިވި ނުތަނަވަސްކަމާއި ރުޅިވެރިކަން ޔަނާލްގެ އަޑުންވެސް ދާނިޝްއަށް ހާމަވެގެން ދިޔައެވެ. ” ޔަނާލް… ރިލޭކްސް… އަހަރެން މިއައީ ޔަނާލްއާ ރީތިކޮށް ވާހަކަދައްކާލަން… އެއްވެސް ހާލެއްގަ ޔަނާލްއަށް… ” ދާނިޝްގެ ވާހާކަ މެދުކެނޑިގެން ދިޔައީ ޔަނާލް ހުއްޓާލުމަށް އަތުން އިޝާރާތްކުރުމުންނެވެ. ” ސީރިއަސްލީ ދާނިޝް… ދާނިޝްއަށް ހީވޭތަ އަހަރެންނަށް ދާނިޝްއާ ރީތިކޮށް ވާހަކަ ދެއްކިދާނެހެން… އެހުރިހާ ކަމެއް އިނގިހުރެ އަހަރެންގެ ދިރިއުޅުން ހަލާކުގެ ތެރެއަށް އެއްލާލުމުގަ ދާނިޝް ބައިވެރިވިއިރު ދާނިޝްއަށް މިއަދު އަހަރެންގެ ގާތަށް އަންނަން ކެރުނުކަމާމެދުވެސް ހައިރާންވަން… ” ޔަނާލްގެ ކޮންމެ ޖުމްލައަކުން ދާނިޝްއަށްޓަކައި އެހިތުގައިވި ރުޅިވެރިކަން ހާމަވެގެންދެއެވެ. ޔަނާލްގެ ޖުމްލަތަކުން އިހުސާސްވި ލަދުވެތިކަމާއެކު ދާނިޝްއަށް އިސްޖަހާލެވުނެވެ. އިސްޖަހާލި ދާނިޝްއަށް ބަލަހައްޓާއިގެން ހުރި ޔަނާލް އިތުރަށް އެއްޗެކޭ ބުނާކަށް ނޫޅުނެވެ. ” ޔަނާލް… އައިމް ސޮރީ… ވެދިޔަ ހުރިހާ ކަމަކަށް އަހަރެން މަޢާފަށް އެދެން.. އަހަރެން… ” އިސްއުފުލާލާ ދެވަނަ ފަހަރަށް ވާހަކަ ދައްކަން މަސައްކަތްކުރި ދާނިޝް ވަކި ހިސާބަކުން ހުއްޓުނީ ޔަނާލްގެ ހުނުމުގެ އަޑުއިވިފައެވެ. ހައިރާންކަން އެކުލެވިފައިވި ނަޒަރަކުން ދާނިޝްއަށް ޔަނާލްއަށް ބަލައިލެވުނެވެ. ” ސޮރީ… ސޮރީ އަކުން ހުރިހާ ކަމެއް ނިމުނީތަ ދާނިޝް… އަހަރެންގެ މުޅި ދިރިއުޅުން އެކަމުގެ ތެރޭގަ ހަލާކުވެގެން ދިޔައީ… ހަޤީޤަތް އެނގިހުރެ އެކަން ސިއްރުކުރުމަށްފަހު މިއަދުތަ ދާނިޝްއަށް މަޢާފަށް އެދެން ތިއިނގުނީ… ދާނިޝްގެ ސޮރީއިން އެދުވަސްތައް އަހަންނަށް އަނބުރާ ލިބިދާނެތަ… އަހަރެން ތަހައްމަލުކުރަންޖެހުނު ހިތާމަތަށް ފިލައިގެންދާނެތަ… ދާނިޝްގެ އެހީތެރިކަން އަހަރެން އެންމެ ބޭނުންވި ވަގުތު އެހީތެރިކަމެއް ފޯރުކޮށްނުދީފަ މިއަދު އަހަރެންގެ މަޢާފު ދާނިޝްއަށް އެހާ މުހިއްމުވާންޖެހޭ ސަބަބެއް އަހަރެންނަކަށް ނުވިސްނުނު… އަހަރެން ހިތަށްއަރަނީ… އަހަރެންގެ ބަދަލުގަ ދާނިޝްގެ ދައްތައަކު ނޫނީ ކޮއްކޮއަކު ނޫނީ އާއިލާ އެހެން މީހަކު ނަމަވެސް އެހާލަކަށް ދާނިޝް ދޫކޮށްލާނީތަ… ތިހިތުގަ އެއްވެސް ރަހުމެއް ހަމަނެތީތަ… ” ރުޅިއަންނަން ބޭނުންވިނަމަވެސް އެދުވަސްތަކުގެ ހަނދާންތަކާއެކު ޔަނާލްގެ ދެލޯ ކަރުނުން ފުރާލިއެވެ. ޔަނާލްގެ ދުލުން ބޭރުވާ ކޮންމެ ބަހެއްގައިވީ އެތައް ހާސް ޝަކުވާއަކާއި ވޭނެވެ. އެހިތި ހަނދާނުން ހިތުގައިވީ ޒަޚަމްތަކުން ދިލަ ތަދެއް އިހުސާސްކުރެވެމުން ދިޔައިރު ޔަނާލް އޭނަގެ ވާހަކަ ހުއްޓާލީ އިތުރަށް ކުރިއަށް ނުގެންދެވިގެންނެވެ. ދެތުންފަތް ޖައްސާ ބާރުކޮށްލީ ރުއިމުގެ އަޑު އެއްވެސް މީހަކަށް އިއްވަން ބޭނުން ނުވާތީއެވެ. އޭރުވެސް ދެލޯ ފުރި ބަންޑުންވަމުންދިޔަ ކަރުނަތަކުން ޔަނާލްގެ ދޮން މޫނުގައި ބޮސްދެމުން ދިޔައެވެ. އޭނަގެ ކަރުނަތައް ދާނިޝްއަށް ދައްކަން ބޭނުންނުވާތީ ޔަނާލް ފަސްއެނބުރުނެވެ. ހިތުގެ ތެރޭގައި އުފެދިފައިވި ހައިޖާނުގަނޑުގެ ސަބަބުން ޔަނާލްއަށް ދެއަތް މުއްކަވާާ ބާރުކޮށްލެވުނެވެ.\n” ޔަނާލް… އަހަރެން މިއަދު ޤަބޫލުކުރަން އަހަންނަށް ކުރެވުނީ ވަރަށް ބޮޑު ކުށެއްކަމަށް… އެކަމަށް އަހަރެން ހަމަ ހަޤީޤަތުގަވެސް މަޢާފަށް އެދެން… އަހަރެންގެ މަޢާފުން އެދުވަސްތައް އަނބުރާ ނުލިބޭނެކަން އަހަރެންނަށް އިނގޭ… ވެފަ އޮތް ކަމެއް ބަދަލުނުކުރެވޭނެކަން އިނގޭ… ޔަނާލް އަކީ ވަރަށް ހިތްވަރުގަދަ ކުއްޖެއްގެ ގޮތުގަ އަހަރެން މިއަދު ދެކެނީ… ވެދިޔަ ހުރިހާ ކަމަކަށްފަހު ޔަނާލް އަމިއްލަ ފައި މައްޗަށް ތެދުވެ ކާމިޔާބުކަމާއެކު މިބިޒްނަސް ހިންގަމުންދާތަން ފެނި އަހަރެން ހަމަ އަސްލުވެސް ވަރަށް އުފާކުރަން… ޔަނާލްގެ އާއިލާއިން ޔަނާލްއާމެދު ފަޚުރުވެރިވާނެކަން ޔަގީން… އުއްމީދުކުރަން އަބަދުވެސް ހިތްވަރާއެކު ޔަނާލް ތިގޮތުގައި ކުރިއަށްދާނެ ކަމަށް… ޔަނާލް ފެނުނީނަމަ މަޢާފަށް އެދި ބައްދަލުކޮށްލަން ބޭނުންވީމަ މިހިސާބަށް އައީ… ދިއުމުގެ ކުރިން އަދި އެއްވާހަކަ ބުނެލަން ބޭނުން… އެެރޭ އޮފީހުން ނުކުމެ ޔަނާލް ގެއަށް ދިޔަ ވަގުތު އަހަރެން ޔަނާލްއަށް ފާރަލީ… ޔަނާލްކަން ޔަޤީންކުރަން ބޭނުންވާތީ އަހަރެން ޔަނާލްއަށް ފާރަލާން ބޭނުންވީ… އެކަމަށްވެސް މަޢާފަށް އެދެން… އައިމް ރިއަލީ ސޮރީ… ” ދާނިޝްގެ ދުލުން އިވިގެންދިޔަ ވާހަކަތައް ކަނުލާ އަޑުއަހަން ހުރި ޔަނާލްއަށް ގަބޫލުނުކުރެވިފައިހުރެ ދާނިޝްގެ މޫނަށް ބަލައިލެވުނީ އެންމެ ފަހުން އޭނަގެ ކަންފަތަށް އިވުނު ވާހަކަތަކުންނެވެ. ޔަނާލްގެ މޫނު މަތީގެ ކުލަވަރު ފެނި ދާނިޝްއަށް ކުއްވެރިކަމާއެކު އިސްޖަހާލެވުނެވެ. ” ޕްލީޒް ލީވް ރައިޓް ނައު… ޖަސްޓް ގެޓް އައުޓް… ” ޔަނާލްއަށް އިތުރަށް ބުނާނެ އެއްޗެއްވެސް ސިކުނޑިއަކަށް ނައެވެ. ހިތްހަމަނުޖެހުނު ވަރުން އޭނައަށް ވަގުތުން ދާނިޝް ގާތު އެތަނުން ނުކުތުމަށް އެދެވުނެވެ. ޔަނާލްއަށް ބަލައިލުމަށްފަހު އެންމެ ރަނގަޅު ގޮތަކީ އެތަނުން ނުކުމެގެން ދިއުން ކަމުގައި ވިސްނި ދާނިޝް މަޑުމަޑުން ކެބިންއިން ނުކުތެވެ.\nދާނިޝް ދިއުމާއެކު ފުން ނޭވައެއް ދޫކޮށްލަމުން ޔަނާލް ގޮނޑީގައި އިށީނެވެ. ބޮލުގެ އިސްތަށިގަނޑުގެ ތެރެއަށް ދެއަތް މަހާލަމުން ދެލޯ މަރާ ބާރުކޮށްލީ އޭނައަށް އުނދަގޫ ކުރަމުންދިޔަ ޚިޔާލުތަކެއްގެ ސަބަބުންނެވެ. ބޮލުގައި އުފެދިފާވި ރިހުމާއެކު އެހަނދާންތައް ސިކުނޑީގެ ތެރޭގައި ގަދަވެގެން ދިޔަހެން ހީވިއެވެ. ” ނޯ ޔަނާލް… ނޯ… ޔޫ ހޭވް ޓު ބީ ސްޓްރޯންގް… ޔޫ ހޭވް ޓު ބީ ސްޓްރޯންގް ފޯ ޔުއަރ ލަވްޑް ވަންސް… ” އިސްތަށިގަނޑުގެ ތެރެއިން އަތް މިނިވަންކޮށްލާ ދެލޯ ހުޅުވާލަމުން އަމިއްލަ ނަފްސަށް އިވޭވަރަށް ޔަނާލް ބުނެލިއެވެ. އޭނާ ބޭނުންވަނީ އެޚިޔާލުތަކާ ދުރަށް ދާށެވެ. އޭނަގެ ހިތާއި ސިކުނޑިން އެހަނދާންތައް ނެރެ އެއްލާލާށެވެ. ޔަނާލް މޫނުމަތި އަތުން ފުހެލުމަށްފަހު ގޮނޑިން ތެދުވެ ކެބިންއިން ނުކުތެވެ. އޭނަގެ މިސްރާބު ހުރީ ވޮޝްރޫމާ ދިމާލަށެވެ. ވޮޝްރޫމަށް ވަދެ މޫނު ދޮވެލައިގެން ނުކުންއިރު ޔަނާލް ހުރީ ކުޑަކޮށް ހަމަޖެހިފައެވެ. އަނބުރާ ކެބިންއަށް ގޮސް ލެޕްޓޮޕް ހުޅުވާލާ އޭނާ މަސައްކަތައިގެން ކުރިއަށްދާން ފެށިއެވެ. އެޚިޔާލުތަކުން ދުރުވުމަށް އޭނައަށް ފެނުނު އެންމެ ރަނގަޅު ގޮތަކީ އެއީއެވެ.\nމެންދުރުގެ ވަގުތުތައް ފަހަނައަޅާ ހަވީރުގެ ވަގުތުތައް ފެށިގެން ދިޔައެވެ. ކަފަ ވިލާކޮޅުތައް ސާފު ނޫ އުޑުގައި ކޮޅުކޮޅަށް ދަތުރުކުރަމުން ދިޔައިރު ހިތްފަސޭހަ ވަރަކަށް ވައި ޖެހެމުން ދިޔައެވެ. ހުދު ކުލައިގެ ކާރު އައިސް ބޮޑު ގޭޓުން އެތެރެއަށް ވަނުމާއެކު ދޮރުވާނަކަށް ހުރި ފަރާތުން ގޭޓު ލައްޕާލިއެވެ. ދެބުރިއަށް ހުރި އިމާރާތުގެ އެއްފަރާތުގައި ހުރި ގަރާޖުގައި ކާރު ޕާކުކުރުމަށްފަހު ކާރުން ފޭބި ޒުވާނާ އެއިމާރާތަށް ވަނުމަށް ހިނގައިގަތެވެ. ރަސްމީކޮށް ހުރިއިރު އެޒުވާނާގެ ފިރިހެންވަންތަ މޫނު މަތީގައިވީ ވަރުބަލިކަމެވެ. ކަރުގައި އަޅާފައިވި ކަޅު ކުލައިގެ ހިމަ ޓައިއަށް ދޫކުރަމުން ބޫޓު ބޭލުމަށްފަހު އެޒުވާނާ އެތެރެއަށް ފިޔަވަޅެއް އަޅާލިއެވެ. ”ޑެޑީ…” އެތެެރެއަށް ފިޔަވަޅެއް އަޅާލުމާއެކު ސިޓިންރޫމު ސޯފާގައި ކުޅޭ އެއްޗެހިތަކެެއް ހިފައިގެން ކުޅެން އިން ފަސް އަހަރުގެ ކުޑަ އަންހެން ކުއްޖާ އެޒުވާނާ ފެނިފައި ގޮވާލިއެވެ. އެއަޑަށް އިސްއުފުލާ ބަލައިލި ވިޝާލް ނުހަނު ބޮޑަށް ހިނިތުންވެލަމުން ތިރިވެލާ ދެއަތް ފުޅާކޮށްލިއެވެ. އެއާއެކު އެއަންހެން ކުއްޖާ ދުވެފައި އައިސް ވިޝާލްގެ ކަރުގައި ދެއަތް ވަށާލިއެވެ. ނުހަނު ލޯތްބާއެކު ވިޝާލް އެކުއްޖާގެ ކުޑަ ހަށިގަނޑުގައި ބައްދާލަމުން އިސްތަށިގަނޑުގައި ތުންފަތް ޖައްސާލިއެވެ.\nއައްސަލާމްޢަލައިކުމް ހުރިހާ ކުދިން… އެންމެ ފުރަތަމަވެސް މިޕާޓް ކިޔުންތެރިންނާއި ހަމައަށް ގެނެސްދިނުމަށް ލަސްވިކަމަށްޓަކައި އެންމެހާ ކިޔުންތެރިންގެ ކިބައިން އިފޫ މަޢާފަށް އެދެން… މިދުވަސްކޮޅަކީ އިފޫގެ ޝެޑިއުލް ވަރަށް ބިޒީކޮށްދާ ދުވަސްކޮޅެއްވީމަ ވާހަކަ ލިޔުމަށް ބޭނުންވާވަރަށް ވަގުތު ނުވާތީ ގެނެސްދިނުން ލަސްވީ… އުއްމީދުކުރަން މިޕާޓް ހުރިހާ ކިޔުންތެރިންނަށްވެސް ކަމުދާނެކަމަށް… އިފޫ މިގަސްތުކުރަނީ ޝެޑިއުލް ހަމައަކަށް އެޅިލަންދެން ވާހަކަ ކޮންމެ ހަފްތާއެއްގެ އަންގާރަ އަދި ހުކުރު ދުވަހު ގެނެސްދެން… އިންޝާ ﷲ އެދެދުވަހު ވާހަކައިގެ އައު ބައެއް ގެނެސްދޭނަން… ވަރަށް މަސައްކަތްކުރާނަން… އުއްމީދުކުރަނީ ކިޔުންތެރިންނަށް އިފޫގެ ހާލަތު ވިސްނޭނެކަމަށް… ވާހަކައިގެ ނުވަވަނަ ބައި އިންޝާ ﷲ އަންނަ ހަފްތާގެ އަންގާރަ ދުވަހު ގެނެސްދޭނަން… އިންތިޒާރު ކުރައްޗޭ ހުރިހާ ކުދިން… ކިޔުންތެރިންގެ ފަރާތުން ލިބޭ އެހީތެރިކަމާއި ލޯތްބަށް ވަރަށް ބޮޑަށް ޝުކުރިއްޔާ ❤❤❤😊😊😊…\nMi first dhw vv reethi\nYesss dear 😊😊😊… Congrats 😊😊😊…\nIt’s okay ifoo…Aharumen ah understand vey….Vishal married tha???so sad.😣😣Yalvy varah dhera vaane.😭😭mi part varah varah reethi maa sha allah…waiting for the next part..\nYanaa ❤❤❤… Thankyou sooooooooo much dear ❤❤❤😊😊😊… V v v ufaavehje 😊😊😊… Let’s see whether vishaal is married or not…\nIts ok las viyas. I will wait🌺🌺🌺🌺.. Btw varah reethi mi part vx💜💜💜💜💜💜💜💜💜💜💜💜💜… Waiting for next part🌸🌸🌸🌸🌸.\nThankyou soooooo much dear ❤❤❤😊😊😊… V v v ufaavehje comment kohleema ❤❤❤😊😊😊… Much more loves ❤❤❤😊😊😊…\nV nice ingeyy story..\nMaahkko❤❤❤… Thankyou soooooo much dear ❤❤❤😊😊😊… V v v ufaavehje comment kohleema ❤❤❤😊😊😊… Much more loves ❤❤❤😊😊😊…\nIfoo dear vvv reethi ingey mi part vx.. Lotss of luv and best wishes from me..\nMaayu ❤❤❤😊😊😊… Soooo happy to see ur comment 😊😊😊❤❤❤… Thankyou soooooo much dear 😊😊😊❤❤❤… Much more loves ❤❤❤😊😊😊…\nބުލޫސް ކޮންޕެނީ އަކީ ބުނެދޭށޭ ރުހެމޭ ވާހަކައިގައި ހައިޒަލް\nސީއީއޯ އަށްވެގެން އުޅުނު ކޮންޕެނީ…….\nEhentha… Ifoo ah kurin ingifaeh neh… Ehenve use kohlevuny…\nNaju ❤❤❤… Thankyou soooooo much dear 😊😊😊❤❤❤…\nއެއްވެސް އިންސާނަކީ ފުރިހަމަ އިންސާނެއް ނޫނެ…\nލޯބި September 16, 2021


Kuru Vaahaka: Hanjaru | ThePress\nEnglish Edition Monday, July 06, 2020 27 °C broken clouds\nLast Updated 21:06, 06 July\nކޮވިޑް-19: ރާއްޖެއިން ޕޮޒިޓިވް 2468| އެކްޓިވް 404| ރަނގަޅުވި 2049| މަރުވި 11\nކުރު ވާހަކަ: ހަންޖަރު\n15 May 2019, 12:09\nޖަލުގެ ތޭރިތަކު ތެރެއިން ވަންނަމުން ދިޔަ ފަނޑު އަލިކަމަށް ބަލަން އިރުކޮޅަކު އޮތުމަށްފަހު ލިއަމްގެ ސަމާލުކަން ގޮސް ހުއްޓުނީ ދޮރުގެ މަތީ ކައިރިފަށުގައި ހުރި މަކުނު ވާތަކަށެވެ. އެ ވާތަކުގައި އެކި ސައިޒުގެ ދިރޭ ސޫފިތައް ހަރުލާފައި ތިބީ އެ އެއްޗެހީގެ އަޖަލު އައިސް ޖެހެންދެނެވެ. އެތަން ފެނުމުން ލިއަމް ގާތަށް ހިނިއައީ އޭނާއަކީވެސް ހަމައެފަދަ ބަދުނަސީބުވެރިއެއް ކަން ހަނދާން ވުމުންނެވެ. ނަމަވެސް އޭނާއަށް ކުރެވުނު ކުށާ ދޭތެރޭ ކުޑަކޮށްވެސް ދެރައެއް ނުވެއެވެ. މާޒީގެ ސޮފްހާތަކުގެ ތެރެއަށް ލިއަމް ފީނާލީ ފަހުރުވެރިކަމާ އެކުގައެވެ.\nބުނާ އަޑު އިވެއެވެ. ދަރިއަކު މަންމައަށް އިހާނަތްތެރިކޮށް ހިތިއަސް ދަރިއަކު ހާލުގައި އުޅޭތަން ދެކޭކަށް މަޔަކަށް ކެތެއް ނުވާނެއެވެ. ނަމަވެސް ލިއަމަށް އެކަން ގަބޫލުކުރެވޭކަށް ނެތެވެ. އޭނާގެ މަންމަ އޭނާ ގެންގޮސް ބައްޕަގެ ބޮލަށް ޖެހީ ރަށު މަދަރުސާގައި ކިޔަވައިދޭން ހުއްޓައެވެ. ލިއަމް ގެންގޮސް މޭޒުމަތީގައި ބޭއްވުމަށްފަހު ހަޑި ހުތުރުކޮށް ބައްޕައާ ދިމާއަށް ހަޅޭއްލަވަމުން ނުކުމެގެން ދިޔައީ އެތައް ބައެއްގެ ކުރިމަތީގައެވެ. އަލިފާނެއް ފެނެއް ވަކި ނުވާ ތުއްތު ލިއަމްއާ ދޭތެރޭ އެއްވެސް ވަރަކަށް ވިސްނާނުލައެވެ.\nލިއަމް ބަލާނެ އިތުރު މީހަކު ނެތުމުން ބައްޕައަށް މަޖުބޫރުވީ އިތުރު ކައިވެންޏެއް ކުރާށެވެ. ދޮންމަންމައަކީ ދަރިން ނުލިބޭ މީހެއް ކަމުން ލިއަމްއަށް އޭނާ ވަރަށް ރަނގަޅެވެ. މަޔަކު ކޮށްދޭން ޖެހޭ ހުރިހާ ކަމެއް އޭނާ ލިއަމަށް ކޮށްދެމުން ދިޔައީ އަމިއްލަ ދަރިއެއް ގޮތަށެވެ. ނަމަވެސް ލ އަމްގެ އުމުރުން އެގާރަ އަހަރުގައި އެ އުފާވެރި ދިރިއުޅުން ކަޅު އަނދިރިކަމަކަށް ބަދަލުވެގެން ދިޔައީ ދޮންމަންމަ ބަލިވެއިން ހިސާބުންނެވެ.\nވިހާ ދުވަސް ގާތްވަމުން އައި ވަރަކަށް ލިއަމްގެ ކަންތައްތަކަށް ފަރުވާކުޑަ ކުރުމުގެ އިތުރުން ކުދިކުދި ކަންތައްތަކާ ރުޅިގަދަވެގެން ހަޅޭއްލަވާ، އަނިޔާކުރުން އިތުރު ވިއެވެ. ލިއަމްއަކީ ކުޑަ ކުއްޖެއް ނަމަވެސް އެ ހުރިހާ ކަމަކާ ކެތްތެރިވަމުން ދިޔައީ މައެއްގެ ލޯތްބަށް ފެންބޮވައިގެންފައި ވާތީއެވެ. އެއިން އެއްވެސް ކަމެއް އޭނާގެ ބައްޕައަކަށް ނާންގައެވެ.\nވިއްސާރަ ވައިބާރު ރެއެކެވެ. ލިއަމަށް ހޭލެވުނީ ދޮންމަންމަގެ ރުއިމުގެ އަޑަށެވެ. ދުވެފައި ގޮސް ބައްޕައާއި ދޮންމަންމަ ނިދާ ކޮޓަރީގެ ދޮރު ހުޅުވާލުމަށްފަހު ލިއަމް އެ ކޮޓަރިއަށް ވަނީ ޓަކި ޖަހާލުމެއް ނެތިއެވެ. އެރޭ އިރުއޮއްސުނު އިރު ރަހްމަތްތެރިންނާ އެކު ބައްޕަ މަހަށް ދިޔަކަން އޭނާ ހަނދާން ހުއްޓެވެ.\nދޮރު ހުޅުވާލި އިރު ކަމަކު ދާކަށް ނެތެވެ. ދޮންމަންމަގެ ކަރުގައި ހަންޖަރެއް ޖައްސައިގެން އޮތް މީހާ ފެނުމުން އެންމެ ފުރަތަމަ އޭނާއަށް ލިބުނީ ޝޮކެކެވެ. ހުރި ފިޔަވަޅު މައްޗަށް އޭނާ ގަނޑުވި ކަހަލައެވެ. އެމީހާ ލިއަމްއާ ދިމާއަށް ބަލާލުމަށްފަހު ތުންފަތް މައްޗަށް ވެރިކޮށްލީ ވިހަ ހިނިތުންވުމެކެވެ. އެ މޫނު ފެނުމުން ލިއަމްގެ ކުޑަ ހަށިގަނޑަށް ވެރިވީ ކޮންކަހަލަ ބާރެއް ކަމެއްވެސް ނޭނގެއެވެ. ރުޅިއައިސް ރަތްވެ، މުޅި މީހާ ތުރުތުރު އަޅަންފެށީ އެމީހަކީ އޭނާގެ ބައްޕަގެ ދިރިއުޅުން ހަލާކުކުރި މީހާ ކަން އެނގުމުންނެވެ.\nލިއަމްގެ އަސްލު މަންމަ އޭނާއާއި ބައްޕަ ދޫކޮށް ދިޔައީ އެ ނުލަފާ ހުސައިނާއި ހިތާވެގެންނޭ ބުނާ އަޑު ތުންތުންމަތިން އޭނާއަށް ވަނީ އިވިފައެވެ. ހުސައިން ނުވިސްނާ ހުއްޓާ ލިއަމް ގޮސް އޭނާގެ ގައި މައްޗަށް ޖެހިގަތީ ވަލު ޖަނާވާރެއް ފަދައިންނެވެ. ކުޑަ ހިނދުކޮޅެއްގެ ތެރޭގައި ހުސައިނުގެ އަތުގައި އޮތް ހަންޖަރު އޮތީ ލިއަމްގެ މުށުތެރޭގައެވެ. އެތަން ފެނުމުން ހުސައިނު ތެދުވެ ގަމީސް ރީތިކޮށްލަމުން ލިއަމް އަކީ އަދި ކުޑަކުއްޖެއް ކަމަށާއި އޭނާއަށް އެއްވެސް ކަމެއް ނުކުރެވޭނެކަމަށް ބުނެ އެތަނުން އޭނާ ނުކުމެގެން ދިޔައީ މާލާމަތްކޮށް ހެމުންނެވެ. ހުސައިނުގެ ފަހަތުން ދާން ލިއަމް ކިތަންމެ ބޭނުންވި ނަމަވެސް އަތުގައި އޮތް ހަންޖަރު އެއްލާލުމަށްފަހު ދޮންމަންމަގެ ގާތަށް އޭނާ ލެފުނީ ރުޅި ކޮންޓްރޯލް ކުރަމުންނެވެ. އޭރު ދޮންމަންމަގެ އަނގައިން ފޮނުތަކެއް ނުކުންނަމުން ދިޔައިރު އެ ހަށިގަނޑުގައި ތުރުތުރުލުމެއް ހުއްޓެވެ.\nހަދާނެ ގޮތް ހުސްވެފައި ހުރެ ބޯ ވިއްސާރަ ގަނޑުގެ ތެރެއަށް ނުކުމެ ލިއަމް ދުއްވައިގަތީ ގެއާއި މާ ދުރުނޫން ހިސާބެއްގައި ހުރި ފުލުސް އޮފީހާ ދިމާއަށެވެ. އެތަނަށް ވަންނަން ދިޔަ ލިއަމްގެ ފިޔަވަޅު މަޑުޖެހުނީ އެތެރޭގައި ތިބި ދެމީހުން ދައްކަމުން ދިޔަ ވާހަކަ އަޑު އިވުމުންނެވެ. އެވަގުތު ޑިއުޓީއަށް ހުރި އަމްޖަދާ އެކު ހީހީފައި ވާހަކަ ދައްކަން ހުރި ހުސައިނު ފެނުނެވެ. މަޑުމަޑުން ލިއަމްގެ ފިޔަވަޅު ފަހަތަށް އެޅުނެވެ. އަދި ވަގުތު ބޭކާރުކުރަން ނުހަދާ އޭނާ ދުއްވައިގަތީ އެނބުރި ގެއާ ދިމާއަށެވެ.\nގެއަށް ގޮސް ވަދެވުމާއެކު އޭނާ އަވަސްވެގަތީ ދޮންމަންމަ އޮތް ކޮޓަރިއަށެވެ. އެ ކޮޓަރިއަށް ގޮސް ވަދެވުމާއެކު ލިއަމް ކައްސާލައިގެން ވެއްޓުނީ ތަޅުންގަނޑު މަތީގައި ހުރި ލޭތަކަށް އެރިފައެވެ. އެނދުގައި ލެނގިލައިގެން ދޮންމަންމަ އިން އިރު އޭނާގެ ފޫދަށުން ލޭގެ ކޯރެއް ދެމިގެން ގޮސް އެނދު ދަށަށާއި ކޮޓަރީގެ ދޮރާ ދިމާއަށް އޮތެވެ. ލިއަމްގެ ހިތް ހީވީ ކުދިކުދި ި ހެންނެވެ. މަންމާއޭ ކިޔައި ރޮއެގަތުމާއެކު އެއް ދިމާއަކަށް ކަޅި ހުއްޓިފައި އިން ދޮން މަންމަގެ ގައިގާ ހިފައިގަނެ އަޑުން އަޑު ނަގާ ރޮއެގަތެވެ. ބާރަށް ހަޅޭއްލަވާ މީހެއްގެ އެހީތެރިކަން ލިބޭތޯ ލިއަމް މަސައްކަތްކުރިއެވެ. ބިންމަތީ ވެއްޓިފައި އޮތް ހަންޖަރު ފެނުމާއެކީ އެ ނަގާ އޭނާ ފޮރުވިއެވެ. އިންސާފު ހޯދާނީ އަމިއްލައަށް ކަމަށް ބުނެ ހިތުގައި އަޒުމް ކަނޑައެޅިއެވެ.\nދޮންމަންމަގެ އަތް ހަރަކާތްކޮށްލި ހެން ހީވުމުން ލިއަމް އެ ދިމާއަށް ބަލާލީ އަތުގެ ނުފުށުން ލޯ ފޮހެލަމުންނެވެ. އޭނާގެ މަންމަ މަރެއް ނުވެއޭ ހިތަށް އެރުމާއެކު ހިތް ތެޅިލިއެވެ. އެވަގުތު އޭނާއަށް ލިބުނީ އިތުރު ހައިރާންކަމެކެވެ. ދޮންމަންމަގެ ހެދުމުގެ ފަސްބައި ތެރޭގައި އޮތް ތުއްތު ކުއްޖާ ފެނުމުން އޭނާއަށް ފުންމައިގެން ތެދުވެވުނެވެ. ކޮއްކޮ ނަގާ މޭގެ ތެރެއަށް ލާ ބޮނޑިކޮށްލެވުނީ ބޭއިހްތިޔާރުގައެވެ. ލިއަމްގެ މޫނުމައްޗަށް އެވަގުތު އަނދިރިވަމުން ދިއުމުން އެނދުގައި އޭނާ އިށީންނަން މަސައްކަތް ކުރީ އަތުތެރޭގައި ލެއާއެކު އޮތް ކުއްޖާ ގައިގާ ބާރަށް ހިފަހައްޓަމުންނެވެ.\nލިއަމަށް ލޯ ހުޅުވާލެވުނީ މީހެއްގެ ރުއިމުގެ އަޑަށެވެ. އެނދު ކައިރީ ހުރި ގޮނޑީގައި އިށީނދެލައިގެން އޭނާގެ ބައްޕަ އިނީ ބޯ ރަޖާގަނޑެއް މޭގައި ޖައްސާލައިގެންނެވެ. ލިއަމަށް އެންމެ ފުރަތަމަ ކޮށްލެވުނު ސުވާލަކީ މަންމަ ކޮބައިތޯއެވެ. އެއާއެކު ބައްޕަގެ ވޭނީ ރުއިމުގެ އަޑު މުޅި ހޮސްޕިޓަލް ތެރޭ ގުގުމާލިއެވެ. ވޯޑުގައި ތިބި ހުރިހާ އެހީތެރިންނާ ޑޮކްޓަރެއްގެ އިތުރުން ބައެއް ނަރުހުން ވެސް އެވަގުތު އެތަނަށް އައެވެ. އެމީހުން ބައްޕައަށް ނަސޭހަތްތެރިވެ، ހިތްވަރުލައި ދިނެވެ.\nލިއަމްގެ ހަނދާނަށް ކުރިންރޭ ކަންތައްވީ ގޮތް ސިފަވާން ފެށުމުން އޭނާއަށް ވެސް ރޮވުނެވެ. ދެފުލުހަކު އެތަނަށް ވަދެ ކަންތައް ވީ ގޮތް އޮޅުން ފިލުވުމަށްޓަކައި ލިއަމްއާއި ސުވާލުކުރަން ފެށިއެވެ. ލިއަމް ބުނަމުން ދިޔައީ އޭނާއަށް ހޮސްޕިޓަލަށް އާދެވުނު ގޮތެއް ނޭނގޭ ކަމަށާއި އޭނާ ބޭނުންވަނީ އޭނާގެ މަންމަ ކައިރިއަށް ގެއަށް ދާން ކަމަށެވެ. އެހެންކަމުން ޑޮކްޓަރުން ނިންމީ ލިއަމްގެ ސިކުނޑިއަށް ލިބުނު ޝޮކަކުން އޭނާއަށް އެހުރީ އެރޭގެ ހާދިސާ މުޅިން ހަނދާން ނެތިފައި ކަމަށެވެ. އަދި ލިއަމް ގޮވައިގެން މާލެ ގޮސް ސިކުނޑީގެ ޓެސްޓުތަކެއް ހެދުމަށް އޭނާގެ ބައްޕައަށް ލަފާ ދިނެވެ.\nލިވީ ބޮޑުވަމުން އައީ މަންމައެއްގެ ލޯބި ނުލިބިއެވެ. އެންމެ ފަހު ކައިވެންޏަށް ވީ ގޮތުން ލިއަމްގެ ބައްޕަ އިތުރު ކައިވެންޏެއް ކުރަން ބޭނުން ނުވިއެވެ. ބައްޕަގެ ހުރިހާ ވަގުތެއް ވަނީ މަސައްކަތަށް ހުސްކޮށްލާފައެވެ. އެހެންކަމުން ލިވީގެ ހުރިހާ ކަމެއް ބަލަމުން ދަނީ ލިއަމްއެވެ. ލިވީއަށް ދޭން ޖެހޭ މައިންބަފައިންގެ ލޯބި ދެމުން އައީ ލިއަމްއެވެ. އަދި އޭގެ އިތުރުން ސްކޫލްގެ ފިލާވަޅުތައް ހެދުމަށް އެހީވެދީ ގޭތެރޭގެ ހުރިހާ މަސައްކަތެއް ވެސް ކުރަމުން އައީ ލިއަމްއެވެ. ލިވީ އަކީ ލިއަމްގެ ދެލޮލުގެ ނޫރެވެ.\nފުރާވަރަށް އެޅި އިރު ފިރިހެނުންގެ ލޯތަކުގައި ލިވީ އަޅައިގަންނަން ފެށިއެވެ. މަގުމަތިން ހިނގާފައިދާއިރު އެއް ފުރާވަރުގެ ކުދިން އޭނާއާއި ފޮށުމާއި ތުނބުން ފުމެ ފަހަތުން އައުން ގިނަވިއެވެ. މީހުންގެ އުނދަގޫ ބޮޑުވާތީ ލިވީ ކޮންމެ ތަނަކަށް ދިޔަޔަސް އޭނާގެ ފަހަތުން ލިއަމް ދާން ފެށިއެވެ.\nބަލިވެގެން ސްކޫލަށް ނުދެވުނު ދުވަސްތަކެއްގެ ފިލާވަޅު ހޯދަން ލިވީ ކުލާސް ކުއްޖެއްގެ ގެއަށް ފޮތެއް ބަލާ ދިޔަ ދުވަހެކެވެ. އާދައިގެ މަތިން ލިވީގެ ފަހަތުން މަޑު ހިނގުމެއްގައި ލިއަމް ހިނގާފައި ދިޔައީ އޭނާގެ ކޮއްކޮ ލޯމަތިން ނުގެއްލޭނެ ވަރަށެވެ. އެ ގެއާ ހަމައަށް ދެވުނު އިރު ލިވީގެ ރަހްމަތްތެރިޔާ ހުރީ ފޮތް ހިފައިގެން ބޭރަށް ނުކުމެއެވެ. އެ ދެކުދިން ދޮރާށި ކައިރީ ވާހަކަ ދައްކަން މަޑުކުރުމުން ލިއަމް ވެސް މަޑުކޮށްލީ އޭނާގެ ރައްޓެއްސަކާ ދިމާވުމުންނެވެ. ވާހަކައިގެ ފޯރީގައި ޖެހިފައި ހުރެވުމުން ގެއަށް ދާން ލިވީ ހިނގައިގަތް ކަމެއް އޭނާއަކަށް ނޭނގުނެވެ. ލިވީ ފެންނަން ނެތުމުން ދެން ދަނީ ކަމަށް ބުނެ ލިއަމް ގެއަށް ދާން ހިނގައިގަތެވެ.\nބާރު ހިނގުމެއްގައި އައި ލިއަމްއަށް ގޯތި ތެރެއަށް ވަދެވުމާއެކު އޭނާގެ ކަންފަތުގައި ޖެހުނީ ލީވީގެ ހަޅޭކުގެ އަޑެވެ. ފަޔަށް ލެވުނު ބާރެއްލާ ލިއަމް ގޭތެރެއަށް ވަދެ ލިވީގެ ކޮޓަރިއާ ދިމާއަށް މިސްރާބު ޖެހިއެވެ. ދޮރު ހުރި ލައްޕާފައެވެ. އޭރުވެސް ލިވީ ރޮމުން ދިޔަ އަޑު ލިއަމް އަށް އިވުނެވެ. އެތެރެއިން ފިރިހެނެއްގެ އަޑު އިވުމ ން ލިއަމްއަށް އެހުރި ފިޔަވަޅުމަތީ މަޑުޖެހިލެވުނެވެ.\n"ކޮން ރުއިމެއް ރޯކަށް... ލައްކަ ދުވަސްވެއްޖެ އަހަރެން ކަލެއަށް ބަލާތާ... ކަލޭ ތިހުރީ ކަލޭގެ މަންމަހެން.. ތަފާތެއްވެސް ނެތް... ކިހިނެއް އެނގެނީ ކަލޭތީ ކަލޭ ބައްޕަގެ ކުއްޖެއް ކަމެއް.. ބަލަ އަހަރެންވެސް ކަލޭ މަންމަ ކައިރިއަށް ވަނީމޭ..." އެ އަޑު ޖެހުމާ އެކީ އެއީ ކާކުކަން ލިއަމްއަށް އެނގުނެވެ. އިތުރަށް އޭނާ ދައްކަމުން ދިޔަ ވާހަކަތައް އަޑު އަހާކަށް ލިއަމްއަކަށް އެތާކު މަޑެއް ނުކުރެވުނެވެ. ދުވެފައި ގޮސް އޭނާގެ ކޮޓާރީގައި ހުރި ލަކުޑި އަލަމާރީގެ ތެރޭ ފަތްޖަހާފައިވާ އަންނައުނު ތަކުގެ ދަށް ލިއަމް ހާވާލިއެވެ. އޭރުވެސް ހުސައިނުގެ އަނގައިން އޭނާގެ މަންމައޭ ކިޔައި ބޭރު ކުރި ބަސްތައް ލިއަމްގެ ކަންފަތް ދަށުގައި ގުގުމަމުން ދިޔައެވެ.\nއޭނާ ފޮރުވާފައި އޮތް ހަންޖަރު އަތުޖެހުމުން އެ ހަންޖަރަށް އޭނާ ބަލާލިއެވެ. އެވަގުތު އޭނާގެ ހަނދާނަށް އައީ އޭނާގެ ދޮންމަންމަ މި ދުނިޔެއާ ވަކިވެގެން ދިޔަ ދުވަހެވެ. އެދުވަހަށް ފަހު ލިއަމްގެ ކިޔެވުމާއި ހުރިހާ ކަމެއް ދުކޮށްލާ ލިވީއަށްޓަކައި އޭނާގެ ވަގުތުތައް ހުސްކޮށްލި ދުވަސް ަކާއި އެ ގުރުބާނީ މަތިންވެސް ހަނދާންވިއެވެ.\nހަންޖަރު ހިފައިގެން ދުވެފައި އޭނާ ނުކުތީ އެމީހަކަށް ހަމަލާ ދިނުމަށެވެ. އެ ކޮޓަރި ދޮރުގައި ފައިންޖަހާ އޭނާ ދޮރު ހުޅުވާލިއެވެ. ލިވީގެ ގައިމައްޗަށް ޖެހިގަނެގެން އޮތް ހުސައިނު ސިއްސައިގެން ގޮސް ފަހަތަށް ބަލާލީ އެ އޮތްތަނުން ތެދުވަމުންނެވެ. ލިއަމަށް އޭރު ބަލާލެވުނީ ވީދިފައިވާ ހެދުމާއެކު އެނދުމަތީ ރޯން އޮތް ލިވީއާ ދިމާއަށެވެ. ރުޅިއައިސް ރަތްވެފަ ިވާ ދެލޮލުން ހުސައިނާ ދިމާއަށް ލިއަމް ބަލާލީ އޭނާގެ ދުވަސްދުއްވާލާށެވެ. ތެދުވެ ލައިގެން ހުރި މުންޑުގަނޑު ރަނގަޅު ކުރަމުން ހުސައިނު ހިނިގަނޑެއް ޖަހާލީ ލިއަމްއަށް މަލާމާތްކުރަމުންނެވެ.\nހުސައިނަކަށް އޭރު ލިއަމްގެ އަތުގައި އޮތް ހަންޖަރެއް ނުފެނެއެވެ. އޭނާ އެ ކޮޓަރިން ނުކުމެގެން ދާން ހިނގައިގަތް ވަގުތު ލިވީ ލަދުން އަނެއް ފަރާތަށް އެނބުރި ރޯން ފެށިތަން ލިއަމްއަށް ފެނުނެވެ. އޭނާ ކައިރިން ރެކިގެން އެތަނުން ނުކުންނަން ދިޔަ ހުސައިނުގެ ކަރުގައި އެއްއަތުން ހިފާ ޭނާގެ ބުރަކައްޓަށް ލިއަމްގެ އަތުގައި އޮތް ހަންޖަރު ހަރާލީ ގައި ހުރި ބާރެއްލާފައެވެ. ތޭރަ އަހަރު ވަންދެން އޭނާ އެ ހަންޖަރު ފޮރުވައިގެން ހުރީ ދޮންމަންމައަށް އިންސާފް ހޯދައިދިނުމުގެ ނިޔަތުގައެވެ.\nއެއްފަހަރު ހަންޖަރުން ހަމަލާ ދެވުމުން ވެސް ލިއަމްއަށް ހަމަޖެހުމެއް ނުލިބުނެވެ. އައިސްފައި ހުރި ރުޅިން ބިންމައްޗަށް ވެއްޓެމުން ދިޔަ ހުސައިނު ގައި މައްޗަށް ޖެހިގަނެ އޭނާގެ ހަށިގަނޑުގެ އެކި ދިމަދިމާއަށް ހަންޖަރުން ހަމަލާ ދެމުން ދިޔައެވެ. ލިވީ ރޮމުން ދިޔަ އަޑާއެކު "ދޮންބޭ" އޭ ކިޔާ ބަލިކަށި ގޮތަކަށް ގޮވާލި އަޑު ލިއަމްގެ ކަންފަތުގައި ޖެހުމުން އޭނާ އަތުން ހަންޖަރު ދޫކޮށްލިއެވެ. އޭރު ހުސައިނުގެ ސިފަވަނީ ވަކި ނުވާވަރަށް ޒަހަމްވެފައެވެ.\nލިއަމް ދުވެފައި ގޮސް ރަޖާ ގަނޑަކުން ލިވީގެ ހަށިގަނޑު ފޮރުވާލަމުން ލިވީގެ ނިތްކުރިއަށް ބޮސްދިނެވެ. އަދި އެއްވެސް މީހަކު އެހިޔަސް ލިވީއަށް ހުސައިނު ހެދިގޮތުގެ ވާހަކަ ނުބުނުމަށް ލިއަމް އެދުނެވެ. މި ދުނިޔެއަކީ އިންސާފް ހޯދަން ފަސޭހަ ތަނެއް ނޫން ކަމަށާއި ލިވީ އިތުރަށް ބޭޒާރުވެ ދުނިޔެއަށް ގިނަވުން ނޫން ކަމެއް ނުވާނެކަމަށް ލިއަމް ބުންޏެވެ. އަދި މިއަދަށް ފަހު އެ ހުސައިނު ކޮއްކޮއަށް އުނދަގޫ ކުރަން ނާންނާނެކަމަށް ބުނެ ލިއަމް ހިނގައިގަތީ ފުލުސް އޮފީހާ ދިމާއަށެވެ.\nލިއަމްގެ ހިޔާލީ ދުނިޔެއިން އޭނާއަށް ނުކުމެވުނީ ތަޅުދަނޑި ފައްޗެއް ވެއްޓުނު އަޑަށެވެ. އެ ހަމަހިމޭން ޖަލުގައި ހޭދަކުރަން ލިބޭ ވަގުތުކޮޅު ހަމަވީކަން އޭނާއަށް އެނގުމުން އޮށޯވެގެން އޮތް އަށިމަތިން ތެދުވެ ރަނގަޅަށް ހިންދެމިލިއެވެ. އެތައް ދުވަހަކަށް ފަހު ލިއަމްގެ މުސްކުޅި ބައްޕައާއި ލޯބިވާ ކޮއްކޮއާއި ކޮއްކޮގެ ކުޑަ އާއިލާއާ ބައްދަލުވާނެތީ ލިއަމްގެ ހިތް އުފަލުން ނަށާލިއެވެ. 25 އަހަރުގެ ޖަލު ހުކުމަކަށްފަހު ލިއަމް މިނިވަން ވި އިރު އޭނާއަށް ބޮޑުބޭބެ ކިޔާ ދެކުދިން ތިއްބެވެ. އެ ދެ ފިރިހެން ކުދިންގެ އަތުގައި އޮތް ކުޅޭކުޅޭ ކަނޑި ފެނުމުން ލިއަމްގެ ހަނދާނަށް އައީ އޭނާއަށް އިންސާފް ހޯދަން އެހީވި ހަންޖަރު މަތިންނެވެ.\nވާހަކަ: މަންޝާ3- (1)\nވާހަކަ: ކަމަނައަށްޓަކައި... (8 - ފަހު ބައި)\nވާހަކަ: ކަމަނައަށްޓަކައި... (7)\nވާހަކަ: ކަމަނައަށްޓަކައި... (6)\nކުރު ވާހަކަ: ލޮކްޑައުން\nވާހަކަ: ކަމަނައަށްޓަކައި... (5)


Anna aharuge furathama quarter ge thereygai Raajje ban'gurootu vaane: Saleem - One Online\n30 ނޮވެންބަރު 2020، މާލެ، ޕްރޮގްރެސިވް ކޯލިޝަނުން ބޭއްވި ނޫސްވެރިންގެ ބައްދަލުވުމުގެ ތެރެއިން ރައްޔިތުންގެ މަޖިލީހުގެ މައިނޯރިޓީ ލީޑަރު އަހުމަދު ސަލީމް ވާހަކަދައްކަވަނީ --- ވަން ފޮޓޯ: މުހައްމަދު ހައްޔާން\nއަންނަ އަހަރުގެ ފުރަތަަމަ ކުއާޓަރުގެ ތެރޭގައި ރާއްޖެ ބަނގުރޫޓުވާނެ: ސަލީމް\nއަންނަ އަހަރުގެ ފުރަތަމަ ކުއާޓަރު (ފުރަތަމަ ހަތަރު މަސް ދުވަހުގެ ތެރޭގައި) ރާއްޖެ ބަނގުރޫޓުވާނެ ކަމަށް އޭދަފުށީ ދާއިރާގެ މެންބަރު އަދި ރައްޔިތުންގެ މަޖިލީހުގެ މައިނޯރިޓީ ލީޑަރު އަހުމަދު ސަލީމް ވިދާޅުވެއްޖެއެވެ.\nއިދިކޮޅު ކޯލިޝަނުގެ ފަރާތުން ޕީޕީއެމް އޮފީހުގައި މިއަދު ބޭއްވި އެ ކޯލިޝަނުގެ ޕާލިމަންޓަރީ ގުރޫޕުގެ ނޫސްވެރިންގެ ބައްދަލުވެއްގައި ވާހަކަދައްކަވަމުން ސަލީމް ވިދާޅުވީ، 2021 ވަނަ އަހަރަށް ލަފާކޮށް ރައްޔިތުންގެ މަޖިލީހަށް ހުށަހެޅި ބެޖެޓު ފާސްކުރުމުގެ ވޯޓުގައި އިދިކޮޅުން ބައިވެރިނުވީ، އެ ބަޖެޓަކީ ދަރަނި ބޮޑު އަދި ތަންފީޒު ކުރެވޭނެ ކަމުގެ އެއްވެސް އުންމީދެއް ނެތް ބަޖެޓަކަށްވާތީ ކަމަށެވެ.\nއަންނަ އަހަރަށް ލަފާކޮށް ފިނޭންސުން މަޖިލީހަށް ހުށަހެޅީ 34.7 ބިލިއަން ރުފިޔާގެ ބަޖެޓެކެވެ. ނަމަވެސް ކޮމިޓީ މަރުހަލާ ނިމުނުއިރު ބަޖެޓު ވަނީ 34.9 އަށް ބޮޑުކޮށްފައެވެެ. ބޮޑުކުރި ބަޖެޓު ފާސްވެގެން ދިޔައީ ޖަލްސާގައި ތިއްބެވި 70 މެންބަރުންގެ ތެރެއިން 68 މެންބަރުން ވޯޓުންނެވެ.\nސަލީމް ވިދާޅުވީ، ބަޖެޓަށް ބަލައިލުމުން އެއީ އެއްވެސް ދިރާސާއެއް ކުރުމެއް ނެތި އެކުލަވާލައިފައިވާ ބަޖެޓެއްކަން ސާފުވާ ކަމަށެވެ. އެގޮތުން ބަޖެޓު ޑެފިސިޓް އިންތިހާއަށް ބޮޑުއިރު އާމްދަނީ ވަންނާނެ ކޮޅުތައް ބަންދުވެފައިވާ ކަމަށް ސަލީމް ވިދާޅުވިއެވެ.\nމީގެ އިތުރުން ސަލީމް ވިދާޅުވީ، އެމްޑީޕީގެ ދެބައިކުޅަ އެއްބައި މެންބަރުންވެސް ބަޖެޓާ ދެކޮޅު ކަމަށާއި ނަމަވެސް ރައީސް އިބްރާހިމް މުހައްމަދު ސޯލިހުގެ އޯޑަރަށް ވޯޓު ދެއްވަން ޖެހުނީ ކަމަށް ބެލެވޭ ކަމަށެވެ.\nބަޖެޓާ ބެހޭގޮތުން ހުރި ކަންބޮޑުވުންތައް ހިއްސާކުރައްވަމުން ސަލީމް ވިދާޅުވީ، އަންނަ އަހަރަށް ލަފާކޮށް ފާސްކޮށްފައިވާ ބަޖެޓުގެ ސަބަބުން ތަކެތީގެ އަގު އިންތިހާއަށް އުފުލޭނެ ކަމަށާއި އެއީ ބަޖެޓުގައި ޖަހާފައިވާ އާމްދަނީއަކީ ހިޔާލީ އާމްދަނީއަކަށް ވުމުން ކަމަށެވެ.\n"ބަޖެޓު ފުރަތަމަ ހުށަހެޅުނުއިރު މިއޮތީ 17 ބިލިއަން ލިބޭނެ ކަމަށް. އެހެންނަމަވެސް އަނެއް ދުވަހު އިރުއެރިއިރު 31 ބިލިއަނަށް އާމްދަނީ ލިބޭނެ ކަމަށް އަތުވެއްޖެ. އެހެންކަމުން މިއީ ނޭނގެ ކިހިނެއްކަމެއް ހަދައިގެން މިއުޅެނީކީ. ހަމަ ހިތަށް އެރި އާމްދަނީއެއް ޖަހައިގެން މިއުޅެނީ،" ސަލީމް ވިދާޅުވިއެވެ.\nސަލީމް ވިދާޅުވީ، ފިޗުން ރާއްޖޭގެ ކްރެޑިޓް ރޭޓިން ދަށްކުރުމާއެކު ބައިނަލްއަގުވާމީ ބައެއް މީޑިއާތަކުން ރާއްޖެ ބަނގުރޫޓުވެފައިވާ ކަމަށް ރިޕޯޓުކޮށްފައިވާ ކަމަށެވެ. އަދި މިހާރު ފެންނަމުން އަންނަނީވެސް ރާއްޖެ ބަނގުރޫޓުވާ މަންޒަރު ކަމަށާއި އަންނަ އަހަރުގެ ފުރަތަމަ ކުއާޓަރުގެ ތެރޭގައި ސަރުކާރު ހުއްޓުމަކަށް އަންނާނެ ކަމަށް ބެލެވޭ ކަމަށް ސަލީމް ވިދާޅުވިއެވެ.\n"އަޅުގަނޑު ދަންނަވާނީ ފުރަތަމަ ކުއާޓަރުގެ ތެރޭގައި، ފުރަތަމަ ހަތަރު މަސް ދުވަހުގެ ތެރޭގައި ސަރުކާރު ނުހިނގޭ ހިސާބަށް ދަތުރުކުރާނެ." ސަލީމް ވިދާޅުވިއެވެ.\nސަލީމްގެ އިތުރުން ޕީއެންސީގެ ނައިބު ރައީސް އަދި މާވަށު ދާއިރާގެ މެންބަރު މުހައްމަދު ސައީދުވެސް ވަނީ ރާއްޖެ ބޮޑު ބަޖެޓުގެ ސަބަބުން ރާއްޖެ ބަނގުރޫޓުވާނެ ކަމުގެ އިޝާރާތެއް ކުރައްވައިފައެވެ. އެގޮތުން ބަޖެޓުގައިވާ ކަންކަން ކުރުމަށް އިތުރަށް ފައިސާ ބޭނުންވެ އެމްއެމްއޭއިން ފައިސާ ޗާޕުކުރަން ޖެހި، އިންފްލޭޝަން ރޭޓު މައްޗަށް ގޮސް ހީނުކުރާ ވަރުގެ ގެއްލުންތަކެއް ވާނެ ކަމަށް ސައީދު ވިދާޅުވިއެވެ.\nގުޅޭ ޓެގު "ޕްރޮގްރެސިވް ކޯލިޝަން" މަޖިލިސް މެންބަރު އަހުމަދު ސަލީމް\nރައީސް ޔާމީނަށް ހުކުމް އިއްވުން ލައިވް ކުރާނެ: ހައިކޯޓު


Sarukaaru masakayi 10 dhuvahah online kohfi\nސަރުކާރު މަސައްކަތް އޮންލައިންކޮށްފި\nސަރުކާރުގެ ގިނަ އޮފީސްތަކެއް ހުންނަ ވެލާނާގެއިން ބަޔަކު ނުކުންނަނީ -- ފޮޓޯ: އަވަސް އާކައިވް\nކޮވިޑް-19 ގެ ކޭސްތައް ގިނަވެފައިވާތީ މާދަމާއިން ފެށިގެން 10 ދުވަހަށް ސަރުކާރު އޮފީސްތައް ބަންދުކޮށް މަސައްކަތްތައް އޮންލައިންކޮށް ކުރަން ކުރަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ނިންމަވައިފި އެވެ.\nރައީސް އޮފީހުން ބުނީ މާލެ ސަރަހައްދުގައި ހުރި ސަރުކާރުގެ ހުރިހާ އޮފީހެއް އެ މުއްދަތުގައި ބަންދުވާނެ ކަމަށެވެ. އަދި އެ މުއްދަތުގެ ތެރޭގައި މުވައްޒަފުން ގޭގައި ތިބެގެން މަސައްކަތް ކުރުމަށާއި، ސަރުކާރުގެ އިދާރާތަކުން އޮންލައިންކޮށް ދެވެން ހުރި ހުރިހާ ހިދުމަތެއް އޮންލައިންކަށް ދޭނެ ކަމަށެވެ.\nއެހެންނަމަވެސް ސަރުކާރުގެ އިދާރާތަކުން ދެމުންދާ އަސާސީ ހިދުމަތްތައް ލިބޭނެ ކަމަށާއި އިދާރާއަކުން ކޮންމެހެން ކުރަންޖެހޭ މަސައްކަތެއް ކުރުމަށްޓަކައި މުވައްޒަފުން ހާޒިރުވާން ޖެހިއްޖެނަމަ މެނޭޖްމަންޓްގެ އިރުޝާދުގެ ދަށުން ހާޒިރުވެވެ އެވެ.\nކޮވިޑް-19 އިގެ ކޭސްތައް އިތުރުވާތީ އެޗްއީއޯސީ އިން ރޭ ވަނީ ފިޔަވަޅުތައް ހަރުކަށި ކުރަން ނިންމާފަ އެވެ. އޭގެތެރޭގައި ސަރުކާރު އޮފީސްތައް ބަންދު ކުރުމާއި، ރޭގަނޑު 12:00 އިން ފަތިހު 4:00 އަށް ދުއްވާއެއްޗެހި ދުއްވުން މަނާ ކުރުމާއި ސުކޫލުތަކުގެ ކިޔެވުން އޮންލައިންކޮށް ކުރިއަށް ގެންދިއުން ހިމެނެ އެވެ.\nމީގެ އިތުރުން ކުޅިވަރު ކުޅޭ މައިޒާން ތަކާއި ޕާކުފަދަ ތަންތަން ބަންދުކުރުމާއި ހުއްދަ ނުނަގައި ރަށްރަށަށް ދިއުން ވެސް ވަނީ މަނާކޮށްފަ އެވެ.\nކޮވިޑް ކޭސްތައް 300 އިން މަަތީގައި ހުންނަތާ ހަފްތާއެއް ވަނީ ވެފަ އެވެ. ގިނަ ދުވަސް ދުވަހު ޕޮޒިޓިވް އަދަދު ހުރީ 400 އިން މަތީގަ އެވެ. އިއްޔެ ވަނީ 500 އަށް ވުރެ ގިނަ މީހުން ޕޮޒިޓިވްވެފަ އެވެ.\nމި އަހަރުގެ މިދިޔަ ހަތަރު މަސް ދުވަހު 17،000 އަށް ވުރެ ގިނަ މީހުން ވަނީ ކޮވިޑަށް ޕޮޒިޓިވް ވެފަ އެވެ.\nރައީސްގެ މަންމަ ކޮވިޑަށް ޕޮޒިޓިވް ވެއްޖެ


Hulhudhoo Meedhoo fiyavai Addu ge ehen avah thakuge curfew uvaalaifi - AO News\nކޮވިޑް-19 އާއި ގުޅިގެން ހުޅުދޫމީދޫ ފިޔަވައި އައްޑޫގެ އެހެން އަވަށްތަކުގައި އިއުލާންކޮށްފައި އޮތް ކާފިއު އުވާލުމަށް ނިންމައިފިއެވެ.\nއައްޑޫ އިމަޖެންސީ އޮޕަރޭޝަން ސެންޓަރުގައި މިރޭ ކުރިއަށް ގެންދާ ކުރިއަށްގެންދާ ނޫސްވެރިންގެ ބައްދަލުވުމުގައި އައްޑޫސިޓީގެ މޭޔަރު އަބްދުﷲ ސޯދިގު ވިދާޅުވީ ހުޅުދޫ އަދި މީދޫ ފިޔަވައި އައްޑޫގެ އެހެން އަވަށްތަކުގައި އަޅާފައިވާ ފިޔަވަޅުތައް އުވާލުމަށް ނިންމާފައިވަނީ ރެންޑަމްކޮށް ނެގި ސާމްޕަލްތަކުގެ ނަތީޖާތަކަށް ބެލުމަށްފަހު ކަމަށެވެ.\nއައްޑޫގައި އިއުލާނު ކޮށްފައިވާ ކާފިއު އުވާލިކަން މިރޭ ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އިއުލާނު ކުރާނެކަމަށެވެ. އެގޮތުން އެޗްޕީއޭއިން އިއުލާނު ކޮށްފައިވާ ކާފިއު މުއްދަތު ހަމަވާނީ މިރޭ 00:00 އަށް ކަމަށް މޭޔަރު ވިދާޅުވިއެވެ.\nމީގެ އިތުރުން މޭޔަރު ވިދާޅުވީ ފިޔަވަޅުތައް އުވާލި ނަމަވެސް ރައްކާތެރިކަމުގެ ފިޔަވަޅުތައް އެޅުމަށް އިލްތިމާސް ކުރާ ކަމަށާއި ގެއިން ބޭރަށް ނިކުންނައިރު މާސްކު އެޅުން ފަދަ ކަންކަން ކުރުން މުހިއްމު ކަމަށެވެ.\nއައްޑޫގެ ގުޅިފައިވާ އަވަށްތަކުގެ ކާފިއު އުވާލާފައިވާ އިރު މިވަގުތު އައްޑޫގައި ކޮވިޑް އެކްޓިވް ކޭސްގެ އަދަދަކީ 32 އެވެ. އަދި 44 މީހަކު އައްޑޫން މި ބަލިން ފަސޭހަވެފައިވާ އިރު ހޮސްޕިޓަލުގައި އެޑްމިޓްކޮށްގެން ފަރުވާ ދެމުން ދަނީ އެންމެ މީހަކަށެވެ.\nކޮވިޑް- އައްޑޫ ކޭސްކޮވިޑް-19\nއަންގާރަ , 23 ފެބުރުއަރީ 2021